*A close up of a book

Description automatically generated*

*THEOT Ezekiel in IES77*

Text taken from Accordance Module=Mahibere Hawariyat  
Drafts 1-5 were prepared by the Addis Ababa Transcription Team, directed by Daniel Assefa; Draft 6, Ralph Lee

Eze 01. 1 ወኮነ አመ ፴ክረምት በራብዕ ወርኅ በሐምስ ሠርቅ ወሀሎኩ ማዕከለ ፄዋ በፈለገ ኮቦር ተርኅዉ ሰማያት ወርኢኩ ራእየ እግዚአብሔር። 2 በሐምስ ሠርቅ፡፡ ዘውእቱ ሐምሲት ዓመት እም አመ ተፄወወ ኢኮንያን ንጉሥ።3 ወኮነ ቃለ እግዚአብሔር ኀበ ሕዝቅኤል ወልደ ቡዝ ካህን በብሔረ ፋርስ በፈለገ ኮቦር ወመጽአ እደ እግዚአብሔር ላዕሌየ። 4 ወርኢኩ ወናሁ መንፈሰ ዓውሎ መጽአ እምሰሜን ወደመና ዓቢይ ወፀዳል ቦቱ አውያ ወእሳት ይበርቅ እምኔሁ። 5 ወእማዕከሉ ከመ ርእየተ እለቄጥሩ እማዕከለ እሳት ወእማዕከሉ ከመ አምሳለ ፬ቱ እንስሳ። 6 ወከመዝ ራዕዮሙ ቦሙ ገጸ ሰብእኒ በውስቴቶሙ ወለለ ፩ ፬ቱ ገጹ ወ፬ቱ ክንፉ። 7 ወርቱዕ እገሪሆሙ ወቦሙ ክንፍ ውስተ እገሪሆሙ ወቦሙ ክንፍ ከመ ክንፈ ላህም ወይበርቅ እምኔሁ ወይሠርር ከመ አፍሐመ ብርት ርሱን። 8 ወእደ ሰብእ ታሕተ ክነፊሆሙ ውስተ ፬ቱ ገባዋቲሆሙ ወገጾሙ ወክነፊሆሙ ለአርባዕቲሆሙ ኅቡር። 9 ወእኁዝ ክነፊሆሙ ዘኵሎሙ ለለ ፩፩ ወሶበ የሐውሩ ርቱዓ የሐውሩ ወኢይትመየጡ ወ፩፩ ቅድመ ገጹ የሐውር። ወገጸ ሰብእ ወገጸ እንስሳ በየማኖሙ ለአርባዕቲሆሙ ወገጸ ንስርኒ ወገጸ አንበሳ በጸጋሞሙ ለ፬ቲሆሙ። 11 ወስፉሕ ክነፊሆሙ እመልዕልት ወይደረጉ ፪ወበ፪ቱ ይከድኑ ነፍስቶሙ። 12 ወ፩፩ቅድመ ገጹ የሐውሩ ኀበ ሀሎ መንፈስ ይተልዉ ወኢይትመየጡ። 13 ወአርአያ እንስሳ ከመ ርእየተ እሳት አፍሐም ዘይነድድ ወከመ መኀትው ዘየሐቱ ማዕከለ ውእቱ እንስሳ ወብርሃነ እሳት ወእምውእቱ እሳት ይወጽእ መብረቅ። 14 ወይረውፁ እሙንቱ እንስሳ ወይሠወጡ ከመ ርእየተ መብረቅ። 15 ወነጸርኩ ወርኢኩ ሠረገላ ፩ዲበ ምድር ታሕቴሆሙ ለ፬ቱ እንስሳ። 16 ወራዕዮሙ ለሠረገላት ከመ ርእየተ ተርሴስ ወአምሳሊሆሙ ፩ለአርባዕቲሆሙ ወግብሮሙ ከመ መንኰራኵር በውስተ መንኰራኵር በውስተ ፬ ገበዋቲሆሙ። 17 ወየሐውሩ ወኢይመይጡ ዘባኖሙ ሶበ የሐውሩ ወልዑላን እሙንቱ። 18 ወርኢኩ ዘባኖሙ ምሉዕ አዕይንተ አውዶሙ ለአርባዕቲሆሙ ወሶበ የሐውሩ የሐውሩ ሠረገላት ምስሌሆሙ። 19 ወሶበ ይትነሥኡ እንስሳ እምድር ይትነሥኡ ሠረገላትኒ ምስሌሆሙ። 20 ወኀበ ሀሎ ደመና ህየ ሀሎ መንፈስ ወየሐውሩ እንስሳኒ ወሠረገላትኒ ይትነሥኡ ምስሌሆሙ እስመ መንፈሰ ሕይወት ቦሙ ውስተ ውእቶሙ ሠረገላ። 21 ወሶበ የሐውሩ የሐውሩ ወእመ ቆመ ይቀውሙ ወሶበ ይትነሥኡ እምድር ይትነሥኡ ሠረገላት ምስሌሆሙ እስመ መንፈሰ ሕይወት ቦሙ ውስተ እሙንቱ ሠረገላት። 22 ወአርአያ ዘመልዕልተ ርእሶሙ ለእሙንቱ እንስሳ ከመ ሰማይ ዘኅብረ በረድ ስፉሕ ዲበ ክነፊሆሙ እምላዕሉ። 23 ወመትሕተ ውእቱ ሰማይ ስፉሕ ክነፊሆሙ ወእኁዝ ፩በ፩ወበ፪፪ ይከድኑ ነፍስቶሙ። 24 ወሰማዕኩ ድምፀ ክነፊሆሙ ሶበ የሐውሩ ከመ ድምፀ ማይ ብዙኅ ወከመ ድምፀ ሠራዊት ወከመ ቃለ ትዕይንት ሶበ የሐውሩ ወሶበ ይቀውሙ ያስተጋብኡ ክነፊሆሙ። 25 ወኮነ ቃል እመልዕልተ ሰማይ ዘዲበ ርእሶሙ ሶበ ይቀውሙ ያስተጋብኡ ክነፊሆሙ። 26 ወእመልዕልተ ሰማይ ዘዲበ ርእሶሙ ከመ ርእየተ ዕብነ ሰንፔር አምሳለ መንበር ወዲበ አርአያ መንበር ከመ ርእየተ ብእሲ መልዕልቶ። 27 ወርኢኩ ከመ ርእየተ እለ ቄጥሩ ወከመ ርእየተ እሳት እንተ ውሥጡ ወዓውዱ አርአያ ሐቌሁ ወታሕቱ ከመ ርእየተ እሳት ወፀዳል ቦቱ። 28 ወዓውዱ ከመ ርእየተ ቀስተ ደመና ዘከመ ክረምት ወከመ ርእየተ መብረቅ ዓውዱ ወከመዝ አርአይ አምሳለ ስብሐቲሁ ለእግዚአብሔር ወርእይየ ወደቁ በገጽየ።

Eze 02. 1 ወሰማዕኩ ቃለ ዘይብለኒ እንተ ወልደ እጓለ እመሕያው ቁም በእገሪከ ወእነግረከ። 2 ወመጽአ መንፈስ ላዕሌየ ሶበ ይትናገረኒ ወአንሥአኒ ወአቀመኒ በእገርየ። 3 ወሰማዕክዎ ይብለኒ አንተ ወልደ እጓለ እመሕያው ወናሁ እፌንወከ ኀበ ቤተ እስራኤል እለ አምረሩኒ ወአበዊሆሙኒ ዓለውኒ እስከ ዮም።

4 ደቂቆሙ ጽኑዓነ ገጽ ወእኩያነ ልብ ወእፌንወከ ኀቤሆሙ ወበሎሙ ከመዝ ይቤ እግዚአብሔር እግዚእ። 5 እመ ይሰምዑ ወይፈርሁ እስመ ቤተ መሪራን እሙንቱ ወያእምሩ ከመ ነቢይ አንተ በማእከሎሙ። 6 ወአንተ ወልደ እጓለ እመሕያው ኢትፍርሆሙ ወኢትደንግፅ እምቃሎሙ እስመ ይረውዱከ ወይቀውሙ በላዕሌከ ወየአግቱከ ወትነብር ማዕከለ አቃርብት ወኢትፍራህ እምቃሎሙ ወኢትደንግፅ እምገጾሙ እስመ ቤተ መሪራን እሙንቱ። 7 ወትነግሮሙ ቃልየ እመ ይሰምዑ ወይደነግፁ እስመ ቤተ መሪራን እሙንቱ። 8 ወአንተ ወልደ እጓለ እመሕያው ስማዕ እነግረከ ወኢትኩን መሪረ ከመ ቤተ መሪራን ወአብቁ አፉከ ወብላዕ ዘአነ እሁበከ። 9 ወርኢኩ እድ መጽአ ኀቤየ ውስቴቱ መጽሐፍ ወከሠታ በቅድሜየ። 10 ወጽሕፍት ይእቲ ውሥጣኒ ወአፍኣሃኒ ወይብል መጽሐፉ ላህ ወብካይ ወወይሌ።

Eze 03. 1 ወይቤለኒ ወልደ እጓለ እመሕያው አፉከ ይብላዕ ወከርሥከ ይጸገብ እምዛቲ መጽሐፍ እንተ ወሀብኩከ ወበላዕኩ ወኮነተኒ ከመ መዓር ጥዑመ ውስተ አፉየ። 2 ወይቤለኒ ወልደ እጓለ እመሕያው ሑር ባዕ ቤተ እስራኤል እለ አምረሩኒ እሙንቱ ወአበዊሆሙኒ ወዓለውኒ እስከ ዮም ደቂቆሙ ጽኑዓነ ገጽ ወእኩያነ ልብ። 3 ወእፌንወከ ኀቤሆሙ ወበሎሙ ከመዝ ይቤ እግዚአብሔር እግዚእ እመ ይሰምዑ ወይፈርሁ እስመ ቤተ መሪራን እሙንቱ ወየአምሩ ከመ ነቢይ አንተ በማዕከሎሙ። 4 ወይቤለኒ ወልደ እጓለ እመሕያው ሑር ባዕ ቤተ እስራኤል ወንግሮሙ ቃልየ እስመ አኮ ኀበ ሕዝብ ዘዕሙቅ ከናፍሁ ወክቡድ ልሳኑ ዘእፌንወከ ዘእንበለ ኀበ ቤተ እስራኤል። 5 ወአኮ ኀበ ብዙኃን አሕዛብ እለ ካልዕ ነገሮሙ ወካልዕ ልሳኖሙ:: 6 ወአኮ ዘዕፁብ ልሳኑ ወዘኢተአምር ነገሮ ሶበሰ ኀቤሆሙ ፈነውኩከ እምሰምዑከ። 7 ወቤተ እስራኤልሰ ኢይሰምዑከ እስመ ኪያየ ኢሰምዑ እስመ ኵሉ ቤተ እስራኤል እኩያን ወጽኑዓነ ልብ። 8 ወናሁ አጽናዕክዎ ለገጽከ በቅድሙ ገጽሙ ወአጽንዕ ኃይለከ እምኃይሎሙ። 9 ወትጸንዕ ወትረ እምኰኵሕ ወኢትፍርሆሙ ወኢትደንግፅ እምገጾሙ እስመ ቤተ መሪራን እሙንቱ። 10 ወይቤለኒ ወልደ እጓለ እመሕያው ኵሎ ነገረ ዘነገርኩከ ዕቀቦ በልብከ ወስምዖ በዕዝንከ። 11 ወሑር ወባዕ ኀበ ፄዋ ሕዝብከ ወበሎሙ ከመዝ ይቤ እግዚአብሔር እግዚአ እመ ይሰምዑ ወእመ ይፈርሁ። 12 ወነሥአኒ መንፈስ ወሰማዕኩ በድኅሬየ ድምፀ ድልቅልቅ ዓቢይ ወቡሩክ ስብሐተ እግዚአብሔር በኀበ ሀሎ። 13 ወሰማዕኩ ድምፀ ክነፊሆሙ ለእልክቱ እንስሳ እንዘ ይሠሩ ወተጓድኡ ፩በካልኡ ወድምፀ ሠረገላ ምስሌሆሙ ወድምፀ ድልቅልቅ ዓቢይ። 14 ወነሥአኒ መንፈስ ወሠረረ ብየ ወሖርኩ ወመጽአ እደ እግዚአብሔር ጽኑዕ ዲቤየ። 15 ወአብዓኒ ኀበ ፄዋ ወበጻሕኩ ኀበ ኵሎሙ እለ ይነብሩ ፈለገ ኮቦር ወነበርኩ ህየ ሰቡዓ መዋዕለ እንዘ አንሶሱ ማእከሎሙ። 16 ወእምድኅረ ሰቡዕ መዋዕል ነበበኒ እግዚአብሔር። 17 ወይቤለኒ ወልደ እጓለ እመሕያው ሰብአ ዓይን ረሰይኩከ ለቤተ እስራኤል ወትስማዕ ቃለ አፉየ ወትገሥፆሙ በቃልየ። 18 እምከመ እቤሎ ለኃጥእ ሞተ ትመውት ወኢይነስሕ ወኢነገርኮ ከመ ይትመየጥ እምፍኖቱ እኩይ ወይሕየው ውእቱ ኃጥእ ይመውት በኃጢአቱ ወደሞ እትኃሠሥ እምእዴከ። 19 ወእመሰ ገሠጽኮ ለኃጥእ ወኢተመይጠ እምኃጢአቱ ይመውት በጌጋዩ ወአንተሰ አድኃንከ ነፍሲከ።[ሌ]ዝ፴፫፱ጢሞተ ፬፮ሴ፫፳፩

20 ወእመ ተመይጠ ጻድቅ እምጽድቁ ወገብረ ኃጢአተ እንዘ አርእዮ መቅሠፍትየ ቅድመ ገጹ ሞተ ይመውት በጌጋዩ ወኢይዜከር ጽድቆ ዘገብረ ወእትኃሠሥ ደሞ እዴከ። 21 ወእመሰ ገሠጽኮ ለጻድቅ ከመ ኢየአብስ ውእቱ ጻድቅ ሕይወተ የሐዩ ወአንተኒ አድኃንከ ነፍሰከ። 22 ወመጽአ እደ እግዚአብሔር ላዕሌየ ወይቤለኒ ተንሥእ ወሑር ገዳመ ወበህየ እነግረከ። 23 ወተንሣእኩ ወሖርኩ ገዳመ ወረከብኩ በህየ ስብሐተ እግዚአብሔር ይቀውም ከመ ርእየተ ስብሐት ዘርኢኩ በፈለገ ኮቦር ወወደቁ በገጽየ። 24 ወመጽአ መንፈስ ኀቤየ ወአቀመኒ በእገርየ ወይቤለኒ ባዕ ወተዓፀው ማዕከለ ቤትከ። 25 ወአንተ ወልደ እጓለ እመሕያው ናሁ ሞቃሕኩከ ወዓሰርኩከ ወኢትወፅእ እማዕከሎሙ። 26 ወአዓሥር ልሳነከ ወትከውን በሐመ ወኢትክል ተናገሮ እስመ ቤተ መሪራን እሙንቱ። 27 ወሶበ ነገርኩከ እከሥት አፉከ ወትብሎሙ ከመዝ ይቤ እግዚአብሔር እግዚእ ዘይሰምዕ ይሰማዕ ወዘየዓቢ ይዕበይ እስመ ቤተ መሪራን እሙንቱ።

Eze 04. 1 ወአንተኒ ወልደ እጓለ እመሕያው ንሣእ ለከ ግንፋለ ወአንብሮ ቅድመ ገጽከ ወሠዓል ውስቴቱ ሀገረ ኢየሩሳሌም ምስለ ጥቅማ። 2 ወተሐንዕ ውስቴታ ኀበ ይትቃተሉ ወተሐፅራ በተዓይን ወትሠርዕ አሕፃ በዓውዳ ወትፌኑ ዘይትቃተል አሕፃ ዓውዳ። 3 ወንሣእ ለከ ጤገነ ሐፂን ወትሬስዮ አረፍተ ሐፂን ማዕከሌከ ወማዕከለ ሀገር ወትመይጥ ገጸከ ኀቤሃ ወትከውን ሕፅርተ ወተሐፅራ ወዝንቱ ትእምርት ለደቂቀ እስራኤል። 4 ወትሰክብ በገቦከ ዘፀጋም ወታነብር ኃጢአቶሙ ለደቂቀ እስራኤል ውስቴቱ በኍልቈ መዋዕል ዘሰከብከ ወትነሥእ ኃጢአቶሙ። 5 ወአነ ወሀብኩከ ፪ሆን ጌጋዮሙ በኍልቈ ውእቱ መዋዕል ፫፻ት ወ፺ዕለተ ወትነሥእ ኃጢአተ ቤተ እስራኤል። 6 ወፈጺመከ ዘንተ ትሰክብ በገቦከ ዘየማን ወትነሥእ ኃጢአተ ቤተ ይሁዳ ወረሰይከ ለከ ፵ዕለተ ከመ ዓመት። 7 ወታስተዴሉ ገጸከ ለእመ የዓግትዋ ለኢየሩሳሌም ወታጸንዕ መዝራዕተከ ወትትኔበይ ላዕሌሃ። 8 ወናሁ አዓሠረከ ከመ ኢትትመየጥ በገቦከ እምገቦከ እስከ የኃልቅ መዋዕል ዕፅወትከ። 9 ወትነሥእ ለከ ሥርናየ ወብርስነ ወሰገም ወአተረ ወትወዲ ዲበ ፩ፃሕበ ልሕኩት ወትገብሮሙ ለከ ኅብስተ በኍልቈ ውእቱ መዋዕል ዘትሰክብ በገቦከ ፫ተ ፻ተ ወ፺ዕለተ ወትሴሰዮ። 10 ወዘበላዕከ እክል በመዳልው ፳ስቅል ለዕለትከ በሠርክ። 11 ወማየ ትሰቲ ፮እዴሃ ለኢን። 12 ወዳፍንተ ሰገም ትሴሰይ ወታበስሎ ውስተ ኵስሐ ሰብእ ወትደፍኖ በቅድሜሆሙ። 13 ወትብሎሙ ከመዝ ይቤ እግዚአብሔር አምላከ እስራኤል ከመዝ ይበልዑ ደቂቀ እስራኤል ኵስሖሙ በውስተ አሕዛብ ዘእዘርዎሙ ህየ። 14 ወእቤ ሐሰ ለከ እግዚአብሔር አምላከ እስራኤል ኢተገመነት ነፍስየ በርኵስ ወበማውታ ወብልዓ አርዌ ኢበላዕኩ እምአመ ተወለድኩ እስከ ይእዜ ወኢቦአ ኵሉ ዘሥጋ ውስተ አፉየ ርኩሰ። 15 ወይቤለኒ ናሁኬ ወሀብኩከ ጽፍአ ላህም ህየንተ ጽፍአ ሰብእ ወግበር ቦቱ ኅብስተከ። 16 ወይቤለኒ ወልደ እጓለ እመሕያው ናሁ አጠፍዕ እክለ እምኢየሩሳሌም ወይበልዑ ኅብስተ በመዳልው ወይሰትዩ ማዮሙ በመስፈርት። 17 ወይፄነሱ እክለ ወማየ ወይትቃተል ቢጽ ምስለ እኁሁ ወይትመሰዉ በኀጢአቶሙ።

Eze 05. 1 ወአንተ ወልደ እጓለ እመሕያው ንሣእ ለከ ኵናተ በሊሐ ዘይበልሕ እመላፂ ቀራፂ ተሣየጥ ለከ ወተላፀይ ባቲ ርእሰከ ወጽሕመከ ወትነሥእ ለከ ዕብነ መዳልው ወትደልዎ። 2 ፫ተ እዴሃ ታውዒ በማዕከለ ሀገር በእሳት ሶበ ፈጸምከ መዋዕለ ዕፅወትከ ወሣልስተ ትጌምድ በኵናት በዓውደ ወሣልስተ ትዘሩ በነፋስ ወአተሉ መጥባሕትየ ድኅሬሆሙ። 3 ወትነሥእ እምእህየ ኅዳጣነ በኍልቍ ወትከድኖሙ ክዳነከ።

4 ዓዲ ትነሥእ እምውስቴቶሙ ወትዌርዎሙ ውስተ እሳት ወታውዕዮሙ በእሳት ወይወፅእ እሳት እምኔሃ። 5 ወትቤሎሙ ለኵሉ ቤተ ፳ል ከመዝ ይቤ አዶናይ እግዚአብሔር ወበማዕከለ አሕዛብ አንበርክዋ ለኢየሩሳሌም ወለአድያሚሃ። 6 እስመ አምረረት ሕግየ ለአሕዛብ ኃጥአን ወሥርዓትየ ለበሐውርት ዘዓውደ እስመ ኀደጉ ሕግየ ወኢገብሩ በሥርዓትየ። 7 በእንተ ዝንቱ ከመዝ ይቤ እግዚአብሔር እስመ ምክንያተ ኮንክሙ አሕዛብ እለ ዓውድክሙ ወኢገበርክሙ በሕግየ ወኢሖርክሙ በሥርዓትየ ወኢገበርክሙ በሕገ አሕዛብ እለ ዓውድክሙ። 8 ከመዝ ይቤ አዶናይ እግዚአብሔር ናሁ አነ እኴንነኪ በማእከሌኪ በቅድመ አሕዛብ። 9 ወእገብር ላዕሌኪ ዘኢገብርኩ ወኢይገብር ዘከማሁ በኵሉ ርኵሰኪ። 10 በእንተ ዝንቱ አበው ይበውዑ ውሉዶሙ በማዕከሌኪ ወውልድ ይበልዑ አበዊሆሙ ወእትቤቀለኪ ወእዘርዎሙ ውስተ ኵሉ ነፋሳት ለእለ ተርፉ ውስቴትኪ። 11 በእንተ ዝንቱ ሕያው አነ ይቤ እግዚአብሔር አዶናይ ሶበ አኮ መቅደስየ ዘአርኰስኪ በኵሉ ኃሣርኪ ወበኵሉ ርኩሰኪ ከማሁ አነ እምገደፍኩኩ ዓይንየሂ ኢይምህከኪ ወአነሂ ኢይሣሃለኪ። 12 ሣልስትኪ በብድብድ ወበረኃብ ይመውቱ በማዕከሌኪ ወሣልስተኪ እዘርዎሙ ውስተ ኵሉ ነፋሳት ወሣልስትኪ ይወድቁ በኲናት በዓውድኪ ወእተልዎሙ መጥባሕተ በድኅሬሆሙ።

13 ወእሠልጥ መዓትየ ወመቅሠፍትየ ላዕሌሆሙ ወተአምሪ ከመ አነ እግዚአብሔር ዘነበብኩ በቅንትየ ሶበ ሠለጥኩ መዓትየ ላዕሌሆሙ። 14 ወአጠፍዓኪ ምስለ አዋልድኪ በዓውድኪ በቅድመ ኵሉ ኃለፍት። 15 ወትትመነደቢ ወትደነግፂ በኀበ ሕዝብ እለ ዓውድኪ ሶበ ተበቀልኩኪ በመዓትየ። 16 አነ እግዚአብሔር ዘነበብኩ ከመ እፌኑ አሕፃየ ዘረኃብ ላዕሌሆሙ ወእፌንዎሙ ያሕልቁክሙ በኃኃብ ወአጠፍዕ እክለኪ። 17 ወእፌኑ ረኃበ ላዕሌኪ ወአርዌ እኩየ ወእቀሥፈኪ ወይመጽኡ ላዕኪ ብድብድ ወኲናት ወደመ አመጽእ ላዕሌኪ ወየዓግቱኪ ወአነ እግዚአብሔር ዘነበብኩ።

Eze 06. 1 ወነበበኒ እግዚአብሔር ወይቤለኒ ወልደ እጓለ እመሕያው አጽንዕ ገጸከ ላዕለ አድባረ እስራኤል ወተነበይ ሎሙ። 2 ወበሎሙ ለአድባረ እስራኤል ስምዑ ቃለ እግዚአብሔር። 3 ከመዝ ይቤ አዶናይ እግዚአብሔር ለአድባር ወለአውግር ለከሪር ወለቆላት ናሁ አነ እመጽእ ላዕሌክሙ ኲናተ ወእሤርዎሙ ለዓበይትክሙ ወለንዑስክሙ። 4 ወይትቀጠቀጥ ምሥዋዓቲክሙ ወአነጽሖሙ ለአብድንቲክሙ በቅድመ ጣዖትክሙ። 5 ወይወድቅ አብድንቲሆሙ ለደቂቀ እስራኤል በቅድመ አማልክቲክሙ ወእዘሩ አእፅምቲሆሙ በቅድመ ምሥዋዓቲክሙ። 6 ወይትቀጠቀጡ አማልክቲክሙ ወየአትት ምሕራማቲክሙ ወይሠዓር ምግባራቲክሙ። 7 ወይወድቅ አብድንቲክሙ ወተአምሩ ከመ አነ ውእቱ እግዚአብሔር። 8 ወአተርፍ እለ ድኅኑ እምውስቴትክሙ እምኲናት በውስተ አሕዛብ ሶበ ዘረውኩክሙ በውስተ በሐውርት። 9 ወይዜከሩ እለ ድኅኑ እምውስቴትክሙ በውስተ አሕዛብ እለ ተፄወዉ ህየ መሐልኩ ለልቦሙ ዘዘመው ወርኅቁ እምኔየ ወለአዕይንቲሆሙ ዘዘመዋ ወተለዋ ጣዖተ ይጠባሕ ገጾሙ በእንተ እከየ ምግባሮሙ በከመ ኵሉ አማልክቲሆሙ። 10 ወየአምሩ ከመ አነ እግዚአብሔር ወአኮ ለከንቱ ዘነበብኩ በእንተ ዝንቱ ኵሉ እከዮሙ። 11 ከመዝ ይቤ እግዚአብሔር ጥፋሕ እደዊከ ወአጽሕስ በእገሪከ ወበል አሌ አሌ ላዕለ ኵሉ አማልክቲሆሙ ለእስራኤል በኲናት ወበረኃብ ወበብድብድ ይወድቁ። 12 ዘርኅቀ ይመውት በብድብድ ወዘቀርበኒ ይመውት በኲናት ወዘተርፈኒ ውስተ ሀገር የሐልቅ በረኃብ ወእሠልጥ መዓትየ ላዕሌሆሙ። 13 ወየአምሩ ከመ አነ ውእቱ እግዚአብሔር ሶበ ይወድቁ አብድንቲሆሙ ማዕከለ አማልክቲሆሙ ወዓውደ መሥዋዓቲሆሙ ወበኵሉ አውግር ነዋኃት ወበኵሉ አርእስተ አድባር ወታሕተ ጽላሎተ ዕፅ ወታሕተ ኵሉ ቆዕል ኀበ አጠኑ መዓዛ ሠናየ ለኵሉ ጣዖቶሙ። 14 ወእትነሣእ ላዕሌሆሙ ወአጠፍዓ ለምድሮሙ ወእሤርዎሙ እምብሔረ ዴብላታ በኵሉ በሐውርቲሆሙ ወየአምሩ ከመ አነ ውእቱ እግዚአብሔር።

Eze 07. 1 ወይቤለኒ አንተ ወልደ እጓለ እመሕያው፡፡2 ከመዝ ይቤ አዶናይ እግዚአብሔር ለምድረ እስራኤል በጽሐ ዕድሜሁ ወኃለፈ ለ፬ቱ አጽናፈ ምድር። 3 በጽሐ ዕድሜ ወዓደወ ኀቤኪ ወእፌኑ መዓተ ላዕሌኪ አነ ወእትቤቀለኪ በፍኖትኪ ወአገብእ ድኅሬኪ ኵሎ ኃሣረኪ። 4 ወዓይንየ ኢትምህከኪ ወኢይሣሃለኪ ወአገብዕ ላዕሌኪ ፍኖትኪ ወርኵሰኪ ወይከውን በማዕከሌኪ ወተአምሪ ከመ አነ ውእቱ እግዚአብሔር። 5 ከመዝ ይቤ አዶናይ እግዚአብሔር እኪት አንቲ እኪት በጽሐት። 6 ወበጽሐ ዕድሜሃ ኀቤኪ ወተንሥአት ወናሁ መጽአት። 7 ወተጸፍረት ላዕለ ዘትነብር ውስተ ምድር ወበጽሐ ዕድሜሃ ወቀርበ ዕለቱ አኮ በሁከት ወአኮ በሕማም። 8 አልጸቀ ይእዜ ከመ እክዓው መዓትየ ላዕሌኪ ወእሠልጥ መቅሠፍትየ ዲቤኪ። 9 ወእኴንነኪ በፍኖትኪ ወእገብር ላዕሌኪ ኵሉ ፍኖተኪ ወርኵሰኪ ወኢይሣሃለኪ ወዓይንየ ኢትምሕከኪ እስመ አገብእ ዲቤኪ ፍኖተኪ ወይከውን ርኵሰኪ በማዕከሌኪ ወተአምሪ ከመ አነ እግዚአብሔር ዘእቀሥፍ። 10 ናሁ በጽሐ ዕድሜሁ ወነያ ዕለተ እግዚአብሔር ወፅአት ወተጸፍረት ወሠረፀት በትር ወተንሥአት ፅዕለታ። 11 ወተቀጥቀጠ ምርጕዘ ኃጥእ ወተንሥአት ዓመፃ አኮ በሁከት ወአኮ በጕጕዓ። 12 ወበሐ ዕድሜሃ ወነያ ዕለታ ዘተሣየጠ ኢይትፌሣሕ ወዘሤጠ ኢይተክዝ እስመ መቅሠፍታ መልዓ ላዕለ ኵለንታሃ። 13 ወኢይሠወጥ እንከ ዘተሣየጠ ኀበ ዘሤጠ ወዓዲ ውስተ ሕይወት የሐዩ እስመ ርእየ ኵለንታሃ ወኢተሠውጠ እንከ ወሕይወቱ ለሰብእ ቅድመ አዕይንቲሁ። 14 ንፍሑ ቀርነ ወስብኩ ለኵሎሙ ወአልቦ ዘይፀብእ እስመ መቅሠፍትየ ላዕሌሆሙ። 15 ቀትል ወኲናት እምአፍአሃ ወረኃብ ወብድብድ እምውስጣ ዘጋደም ይወድቅ በኲናት ወዘውስተ ሀገር የኃልቅ በረኃብ ወበድብድ። 16 ወይድኅኑ እለ ጐዩ እምውስቴቶሙ ወይነብሩ ውስተ አድባር ከመ ርግብ ዘይትሜሀር ሠሪረ ወእቀትለክሙ ለኵልክሙ በኃጢአትክሙ። 17 ወይደክማ እደወ ኵልክሙ ወይበኈብኍ እገሪክሙ በመግል። 18 ወትቀንቱ ሠቆ ወይደፍነክሙ ድንጋፄ ወኃፍረት ውስተ ገጽክሙ ወውስተ ርእስክሙ ለኵልክሙ ብርሃት ። 19 ወርቆሙኒ ይዘረዉ ውስተ መርህብ ወኢያድኃኖሙ ወርቆሙ ይከውን ወብሩሮሙ በዕለተ መዓቱ ለእግዚአብሔር ነፍሶሙ ኢትጸግብ ወከርሦሙ ኢትመልዕ በእንተ መቅሠፍተ ኃጢአቶሙ። 20 ኮንቶሆሙ ድኅሬሆሙ ለዓለም ለትዝኅርቶሙ ረሰይዎ ወገብሩ ሎሙ ምስለ ለርኵሶሙ እምውስቴቱ ወበእንተ ዝንቱ አሕሠርክዎ። 21 ወአገብእ ውስተ እደ ነኪር ወይበረብርዎ ወየሐበልይዎ ኃጥአነ ምድር ወያረኵስዎ። 22 ወእመይጥ ገጽየ እምኔሆሙ እስመ አርኰሱ ሥርዓትየ ወይበውኡ ላዕሌሆሙ ወይደብይዎሙ። 23 ወየሐሥርዎሙ እስመ ከመ መልዓት ምድር አሕዛበ መልዓት ምድር ኃጢአተ። 24 ወአመጽእ እኩያነ አሕዛበ ወይወርስዎሙ አብያቲያሆሙ ወእመይጥ ትዕቢተ ኃይሎሙ ወያረኩሱ መቅደሶሙ። 25 ወይመጽእ ዘየዓርቅ ወይገብር ሰላመ፡፡ 26 ወኢይረክብ ዘእንበለ ወይሌ በዲበ ወይሌ ወድንጋፄ በዲበ ድንጋፄ። ወየኃሥሡ ራእየ እምነቢይ ወትትገደፍ ኦሪት እምካህን ወትትረሣእ ምክር እምሊቃናት። 27 ወይላሁ ንጉሥ ወመላእክት ይለብሱ ኃሣረ ወይደክማ እደዊሆሙ ለአሕዛበ ምድር ወእሬስዮሙ በከመ ፍኖቶሙ ወእትቤቀሎሙ በኵነኔሆሙ ወየአምሩ ከመ አነ እግዚአብሔር።

Eze 08. 1 ወኮነ አመ ሳድስ ዓመት በሳድስ ወርኅ በሐሙሰ ሠርቅ እንዘ ሀሎኩ እነብር ውስተ ቤትየ ወረበናተ አይሁድ ቅድሜየ ወመጽአ እደ እግዚአብሔር ኀቤየ። 2 ወርኢኩ አምሳለ ብእሲ እምሐቌሁ እስከ ታሕቱ እሳት ወእምሐቌሁ እስከ ላዕሉ ከመ ርእየተ አውራስ አምሳለ እለ ቄጥሩ። 3 ወአንሥአኒ ከመ ዘእድ ወአኀዘኒ በድማኅየ ወአንሥአኒ መንፈስ ማዕከለ ሰማይ ወምድር ወወሰደኒ ኢየሩሳሌም በራእየ እግዚአብሔር ወአብጽሐኒ ኀበ አንቀጽ ውሳጤ ዘይኔፅር ደቡብ ኀበ ሀሎ ምስል። 4 ወረከብኩ በህየ ስብሐተ እግዚአብሔር አምላከ እስራኤል ዘከመ ርኢኩ ቀዲሙ በገዳም። 5 ወይቤለኒ ወልደ እጓለ እመሕያው ነጽር በአዕይንቲከ መንገለ ደቡብ ወነጸርኩ መንገለ ደቡብ ወርኢኩ ኀበ ኆኅተ ምሥዋዕ ምስለ ዘውእቱ ቅንዓት ወእምህየ ያበውዕ መንገለ ጽባሕ። 6 ወይቤለኒ ወልደ እጓለ እመሕያው ርኢከኑ ዘይገብሩ ኃጢአተ ዓቢየ ቤተ እስራኤል በዝየ ከመ ይዕልዉ ቅድሳትየ ወትሬኢ እንከ ዘየዓቢ ኀጢአተ። 7 ወአብዓኒ ኆኅተ ዓፀድ ወረከብኩ ስቍረተ ውስተ አረፍት። 8 ወይቤለኒ ወልደ እጓለ እመሕያው ክሪ ውስተ አረፍት ወከረይኩ ውስተ አረፍት ወረከብኩ ኆኅተ አሐተ። 9 ወይቤለኒ ባዕ ወርኢ ዘይገብሩ ኃጢአቶሙ ወእከዮሙ በዝየ። 10 ወቦዕኩ ወርኢኩ አምሳለ ኵሉ ዘይትሐወስ አዕዋፍ ወእንስሳ ከንቱ ወርኩስ ወኵሉ ጣዖቶሙ ለቤተ እስራኤል ወስኡል ውስተ ዓውዱ ለዓረፍት። 11 ወ፸[..] ብእሲ እምረበናተ እስራኤል ወአዛንያስ ወልደ ያፍን ይቀውም ማዕከሎሙ በቅድሜሆሙ ወኵሎሙ ይጸውሩ ማዕጠንተ ወየዓርጉ ጢሰ ዕጣኑ። 12 ወይቤለኒ ርኢከኑ ወልደ እጓለ እመሕያው ዘይገብሩ ረበናተ ቤተ እስራኤል ኵሎሙ ቦኡ ውስተ ውሣጥያቲሆሙ ይትኃብኡ ወይቤሉ ኢይሬኢ እግዚአብሔር ወኃደጋ እግዚአብሔር ለምድሩ። 13 ወይቤለኒ ነዓኪ ትርአይ ዘየዓቢ አሐደ ኃጢአተ ዘይገብሩ። 14 ወአብዓኒ አንቀጸ ዓፀደ ቤተ እስራኤል ዘይኔፅር ሰሜነ ወረከብኩ በህየ አንስተ ይነብራ ወያስቆቅዋሁ ለተሙዝ። 15 ወይቤለኒ ርኢኬ ወልደ እጓለ እመ ሕያው ወዓዲ ትሬኢ ዘየዓቢ ኃጢአቶሙ። 16 ወአብዓኒ ዓፀደ ቤተ እግዚአብሔር ውሣጢ ቅድመ ኆኅት ወናሁ አንቀጸ ቤተ እግዚአብሔር ማዕከለ ኤላም ወማዕከለ ምሥዋዕ ፩ወ፭ ዕደው ዘባኖሙ መንገለ ቤተ እግዚአብሔር ወገጾሙ መንገለ ጽባሕ ወይስግዱ ለፀሐይ። 17 ወይቤለኒ ርኢከኑ ወልደ እጓለ እመሕያው ታስተቃልልኑ ለቤተ ይሁዳ ዘንተ ኃጢአቶሙ ዘይገብሩ በዝየ እስመ መልዕዋ ለምድር ጣዖቶሙ ወዓለዉኒ ወአምዕዑኒ ወናሁ አንኁ አፅቆሙ ወይሣለቁ። 18 ወአነሂ እትቤቀሎሙ በመዓትየ ወኢይሣሃሎሙ ወዓይንየኒ ኢትምሕኮሙ ወየዓወይዉ ውስተ ዕዝንየ በዐቢይ ቃል ወኢይሰምዖሙ።

Eze 09. 1 ወከልሐ በዓቢይ ቃል ውስተ እዝንየ ወይቤ አልጸቀ መቅሠፍትየ በዛ ሀገር ወኵሎሙ ጕድብ ውስተ እደዊሆሙ በዘይሤርውዎሙ። 2 ወመጽኡ ፮ቱ ዕደው እምፍኖተ አንቀጽ ዘይኔጽር ደቡበ ወላዕለ ኵሎሙ ጕድብ ውስተ እደዊሆሙ። ወመጽኡ ካዕበ ፯ቱ ዕደው እምፍኖተ አንቀጽ ዘይኔፅር መንገለ ጽባሕ ወኵሎሙ ጕድብ ውስተ እደዊሆሙ።ወ፩ ብእሲ ማዕከሎሙ ዘይለብስ ጶዴሬ ወይቀንት ሰንዱነ ሰንፔር ውስተ ሐቌሁ ወቦኡ ወቆሙ ኀበ ምሥዋዕ ዘብርት። 3 ወዓርገ ስብሐተ አምላከ እስራኤል እምኪሩብ ወቦአ ቤተ ወጸውዖ ለብእሲ ዘይለብስ ጶዴሬ ወቦ ቅናት ውስተ ሐቌሁ። 4 ወይቤለኒ እግዚአብሔር ባዕ ማዕከለ ሀገር ኢየሩሳሌም ወደይ ዘንተ ጸሐፍ ፊደለ ታው ሐትዊተ ትእምርት ውስተ ፍጽሞሙ ለዕደው እለ ተከዙ በእንተ ኵሉ ኃጢአት ዘኮነ በማዕከሎሙ። 5 ወበሎሙ ለእሉ እንዘ እስምዓከ ወባዕ ውስተ ሀገር ድኅሬሆሙ ወበል ግዝሙ ወኢትምሐኮሙ ዓይንክሙ። 6 ወኢትምሐሩ ልኂቀ ወኢወሬዛ ወኢድንግለ ወኢሕፃናተ ወኢአንስተ ቅትሉ ወደምስሱ ወኵሎሙ እለ ዝንቱ ትእምርት ቦሙ ወኢትቅብርዎሙ ታው ካህናትየ ወቅድሙ እምቅዱሳንየ እምረበናት ወእምዕደው እለ ውስተ ቤትየ። 7 ወይቤልዎሙ አርኵስዎ ለዝ ቤት ወይቤሎሙ ምልዑ ውስተ ፍኖት ቅቱላነ እንዘ ትወፅኡ ወግዝሙ። 8 ወሶበ ገዘሙ ወደቁ በገጽየ ወአውየውኩ ወእቤ አሌ ሊተ አዶናይ እግዚአብሔር ታጠፍኦሙኑ ለእለ ተርፉ እስራኤል ዘከዓውከ መዓተከ ዲበ ኢየሩሳሌም። 9 ወይቤለኒ ዓብየት ኃጢአቶሙ ለቤተ እስራኤል ወይሁዳ ፈድፋደ እስመ መልዓት ምድር አሕዛበ ብዙኃነ ወመልዓት ሀገር ዓመፃ ወርኵስ ወይቤሉ ኃደጋ እግዚአብሔር ለምድሩ ወኢይሬእያ። 10 ወዓይንየ ኢትምሕኮሙ ወኢይምህሮሙ ወእፈድዮሙ በከመ ፍኖቶሙ ዲበ ርእሶሙ። 11 ወመጽአ ዝኩ ብእሲ ዘይለብስ ጶዴረ ወቅኑት ቅናተ ወርቅ ውስተ ሐቌሁ ወተሠጥወ ወይቤ ገበርኩ በከመ አዘዝከኒ።

Eze 10. 1 ወነጸርኩ ወርኢኩ መልዕልተ ሰማይ ዘዲበ ርእሶሙ ለኪሩብ ከመ አምሳለ ሰንፔር ወዲቤሁ ከመ መንበር። 2 ወይቤሎ ለብእሲ ዘይለብስ ጶዴረ ባዕ በማዕከለ ሠረገላ ዘታሕተ ኪሩብ ወምላዕ እዴከ አፍሐመ እሳት እምነ ማዕከለ ኪሩብ ወዝርዎ ውስተ ሀገር ወቦአ በቅድሜየ። 3 ወይቀውም ኪሩብ እምየማነ ቤት ሶበ ይበውእ ውእቱ ብእሲ ወመልዓ ደመና ዓፀደ ውሣጢተ። 4 ወተንሥአ ስብሐተ እግዚአብሔር እምኪሩቤል ወቦአ ቤተ ወመልዓ ቤት ደመና ወመልዓ ዓፀድ መብረቀ ስብሐቲሁ ለእግዚአብሔር። 5 ወይሰማዕ ድምፀ ክነፊሆሙ ለኪሩብ እስከ ጸናፌ ዓፀድ ከመ ቃለ እግዚአብሔር ዘይነብብ ሠናየ። 6 ወእምዝ ሶበ አዘዞ ለዝኩ ብእሲ ዘይለብስ ልብሰ ቅድሳት ወይቤሎ ንሣእ እሳተ እምነ ማዕከለ ሠረገላ ዘማዕከለ ኪሩብ ወቦአ ወቆመ ኀበ ሠረገላ። 7 ወአንሥአ እንዴሁ ዝኩ ኪሩብ ምልዓ እሳት ዘሀሎ ማዕከለ ኪሩብ ወነሥአ ወመጠዎ ለዝኩ ብእሲ ዘይለብስ ልብሰ ቅድሳት ውስተ እዴሁ ወነሥኦ ወፅአ። 8 ወርኢክዎሙ ለኪሩብ አምሳለ እደ ሰብእ ታሕተ ክነፊሆሙ። 9 ወነጸርኩ መንኰራኵረ ፬ይቀውም ኀበ ኪሩብ ፩፩ መንኰራኵር ለለ፩ ኪሩብ ወርእየቶሙ ለኪሩብ ከመ አፍሐም ወአርአያሁ ለሠረገላ ከመ ተርሴስ። 10 ወገጾሙ ለ፬ቲሆሙ ከመ አምሳለ ሠረገላ ማዕከለ ሠረገላ። 11 ወሶበ የሐውሩ እንተ አርባዕቲሆሙ ገጾሙ የሐውሩ ወኢይትመየጡ ሶበ የሐውሩ ብሔረ እንተ አርባዕቲሆሙ ገጾሙ የሐውሩ ወኢይትመየጡ ወሶበ የሐውሩ ብሔረ ኀበ አንፃረ ፩ቀዳማይ የሐውሩ ወኢይትመየጡ ሶበ የሐውሩ። 12 ወዘባኖሙሂ ወእደዊሆሙሂ ወክነፊሆሙሂ ወሠረገላሆሙሂ ምሉዕ አዕይንት ወዓውዶሙ ለ፬ሠረገላሆሙ። 13 ወሰመይዎሙ ለ፬ቱ ሠረገላሆሙ ጌልጌል እንዘ እሰምዕ። 14 ወ፬ቱ ገጹ ለለ፩ዱ ገጸ ኪሩብ ፩ገጸ ላህም ወካልዕ ገጸ ሰብእ ወሣልስ ገጸ አንበሳ ወራብዕ ገጸ ንስር። 15 ወሠረሩ ኪሩብ ዝክቱ እንስሳ ዘርኢኩ በፈለገ ኮቦር። 16 ወሶበ የሐውሩ ኪሩብ የሐውር ሠረገላኒ እንዘ እኁዛን ምስሌሆሙ ወሶበ ያነሥኡ ኪሩብ ክነፊሆሙ ከመ ይሥርሩ እምድር ወኢይትመየጥ ሠረገላሆሙ ምስሌሆሙ እኁዛን። 17 እመሂ ቆሙ ይቀውም ወእመሂ ሠረሩ ይሠርር ምስሌሆሙ እስመ መንፈሰ ሕይወት ቦሙ። 18 ወወፅአ ስብሐተ እግዚአብሔር እምአንቀጽ እምቤት ወተፅዕነ ዲበ ኪሩብ። 19 ወአንሥኡ ክነፊሆሙ ኪሩቤል ወሠረሩ እምድር በቅድሜየ ሶበ ወፅኡ ወሠረገላ ምስሌሆሙ ወቆሙ ኀበ አንቀጸ ዴዴ ጸናፊ ዘቤተ እግዚአብሔር ዘመንደር ወስብሐተ እግዚአብሔር ሀሎ ምስሌሆሙ መልዕልቴሆሙ። 20 ዝንቱ እንስሳ ዘርኢኩ በመትሕቱ ለአምላከ እስራኤል በፈለገ ኮቦር ወአእመርኩ ከመ ኪሩብ እሙንቱ። 21 ፬ቱ ክነፊሁ ለ፩፬ቱ ገጹ ፬ቱ ክነፊሆሙ ለለ፩ወአምሳለ እደ ሰብእ ታሕተ ክነፊሆሙ። 22 ወይትማሰል ገጾሙ ወከመዝ ገጾሙ ርኢኩ በመትሕተ ስብሐቲሁ ለአምላከ እስራኤል በፈለገ ኮቦር ከመዝ ርእየቶሙ ወከመ ቅድመ ገጾሙ የሐውሩ።

Eze 11. 1 ወነሥአኒ መንፈስ ወወሰደኒ ኀበ አንቀጸ ቤተ እግዚአብሔር ዘይኔጽር መንገለ አንፃረ ጽባሕ ወረከብኩ ቅድመ ኆኅተ ዴዴ ፩ወ፭ተ ዕደወ ወርኢክዎ ማዕከሎሙ ለመልአኮሙ ለኢኮንያን ወልደ አልዓዛር ወፊልጥያ ወልደ ባኑዕ ወልደ ሳፊ ሊቆሙ ለአሕዛብ። 2 ወይቤለኒ ወልደ እጓለ እመሕያው እሉ ሰብእ እለ ከንቶ ይሄልዩ ወእኩየ ይመክሩ በዝንቱ ነገር። 3 ወይቤሉ አኮኑ ግብተ ይትሐነጹ አብያተ ዛቲ ይእቲ ጽሕርት ወእሙንቱሰ ሥጋ። 4 ወበበይነ ዝንቱ ተነበይ ሎሙ ወልደ እጓለ እመሕያው። 5 ወመጽአኒ መንፈሰ እግዚአብሔር ወይቤለኒ በል ከመዝ ይቤ እግዚአብሔር ከመዝ ትብሎ ቤተ እስራኤል አነ አአምር ጌጋየ ለነፍስክሙ። 6 ወአብዛኅክሙ አብድንቲክሙ በዝንቱ ሀገር ወእመልዓክሙ ውስተ ፍናዊሃ ቅቱላነ። 7 ወበበይነ ዝንቱ ከመዝ ይቤ እግዚአብሔር አዶናይ አብድንቲክሙአ ዘትቀትሉ በማዕከለ እሙንቱ ሥጋ ወይእቲሰ ጽሕርት። 8 ወአውፅአክሙ እማዕከለ ኲናት ዘትፈርሁ ወኲናተ አመጽእ ላዕሌክሙ ይቤ አዶናይ እግዚአብሔር። 9 ወአወፅአክሙ ውስተ ማዕከል ወእሜጥወክሙ ውስተ እደ ፀር ወእትቤቀለክሙ። 10 ወትወድቁ በኲናት ውስተ አድባረ እስራኤል ወእኴንነክሙ ወተአምሩ ከመ አነ ውእቱ እግዚአብሔር። 11 ወይእተሂ ትከውኑክሙ ጽሕርተ ወአንትሙኒ ትከውኑ በማዕከላ ሥጋ በውስተ አድባረ እስራኤል ወእኴንነክሙ። 12 ወተአምሩ ከመ አነ ውእቱ በሕግየ ዘኢሖርክሙ ወኵነኔየ ኢገርክሙ ወሕገ አሕዛብ እለ ዓውድክሙ ገበርክሙ። 13 ወእምዝ ሶበ ተነበይኩ ሞተ ፈለጥያኖስ ወልደ ባኑዩ ወወደቁ በገጽየ ወአውየውኩ በዓቢይ ቃል ወእቤ አሌ ሊተ አዶናይ እግዚአብሔር ከመ ታጠፍኦሙኑ ለእለ ተርፉ እስራኤል ትገብር አንተ። 14 ወነበበኒ እግዚአብሔር ወይቤለኒ። 15 ወልደ እጓለ እመሕያው አኃዊከሂ ወመዋርስቲከ ወአኃቲከሂ ወሰብአ ፄዋከ ወኵሉ ቤተ እስራኤል የኃልቁ እለ ይቤልዎሙ ሰብአ እስራኤል ወሰብአ ኢየሩሳሌም ነዋኅ ርኅቁ እምእግዚአብሔር እስመ ለነ ተውህበት ምድረ ርስትነ። 16 በእንተ ዝንቱ በል ከመዝ ይቤ አዶናይ እግዚአብሔር እስመ እገድፎሙ ውስተ አሕዛብ ወእዘርዎሙ ውስተ ኵሉ ምድር ወእከውኖሙ መቅደሶሙ ኅዳጠ ውስተ በሐውርት ኀበ ይበውኡ ህየ። 17 በእንተ ዝንቱ ዕቤ ከመዝ ይቤ አዶናይ እግዚአብሔር እትሜጠዎሙ እምአሕዛብ ወአስታጋብኦሙ እምበሐውርት ኀበ ዘረውክዎሙ ወእሁቦሙ ምድረ እስራኤል። 18 ወይበውኡ ህየ ወየአትቱ ኵሎ ጣዖተ ወኵሎ ጌጋየ እምውስቴታ። 19 ወእሁቦሙ ካልዐ ልበ ወእሁቦሙ መንፈሰ ሐዲስ ወአእትት ልበ ዕብን እምሥጋሆሙ። 20 ወእሁቦሙ ልበ ዘሥጋ ከመ ይሑሩ በትእዛዝየ ወይዕቀቡ ኵነኔየ ወይገብርዎ ወይከውኑኒ ሕዝብየ ወአነ እከውኖሙ አምላኮሙ። 21 ወእመሰ ሖሩ በልበ ጣዖቶሙ በኃጢአቶሙ በከመ ልቦሙ ወፍናዊሆሙ ዲበ ርእሶሙ አገብእ ወእገብር ቦሙ ይቤ አዶናይ እግዚአብሔር። 22 ወአንሥኡ ኪሩብ ክነፊሆሙ ወሠረገላሆሙኒ ምስሌሆሙ ወሰብሐተ አምላከ እስራኤል ዲቤሆሙ ወመልዕልቶሙ። 23 ወዓርገ ስብሐተ እግዚአብሔር እማዕከለ ሀገር ወቆመ ውእቱኒ ወሊተኒ ዓቀመኒ ዲበ ደብር ዘቅድመ ሀገር። 24 ወነሥአኒ መንፈሰ ወወሰደኒ ብሔረ ፋርስ ኀበ ተፄወዉ በራዕየ መንፈስ ላዕሌየ እግዚአብሔር ወዓርጉ እምራእይ ዘርኢኩ። 25 ወነገርክዎሙ ለእለ ተፄወው ኵሎ ነገሮ ለእግዚአብሔር ዘአርአየኒ።

Eze 12. 1 ወነበበኒ እግዚአብሔር ወይቤለኒ። 2 ወልደ እጓለ እመሕያው ማዕከለ ኃጢአቶሙ ትነብር እንተ እለ ቦሙ አዕይንት በዘይኔጽሩኒ ወኢይሬእዩ ወቦሙ ዕዝን በዘያጸምዑ ወኢይሰምዑ እስመ ቤተ መሪራን እሙንቱ። 3 ወአንተ ወልደ እጓለ እመሕያው ግበር ለከ ንዋየ ፄዋ ወተፄወው መዓልተ በቅድሜሆሙ ወተፄወው እምብሔርከ ውስተ ካልዕ ብሔር በቅድሜሆሙ ከመ ይርአዩከ እስመ ቤተ መሪራን እሙንቱ። 4 ወትወስድ ንዋየከ ከመ ንዋየ ፄዋ መዓልተ እንዘ ይሬእዩከ በአዕይንቲሆሙ ወትወፅእ እንተ ፍና ሠርክ በቅድሜሆሙ ከመ ይወፅእ ፄዋ በቅድሜሆሙ። 5 ወክሪ አረፍተ ወፃእ እንተ ህየ በቅድሜሆሙ። 6 ወፁር በመትክፍትከ ንዋየ ወትወፅእ እንዘ ትትኃባዕ ተገልቢበከ ገጸከ ወኢትኔጽር ምድረ እስመ ትእምርት ረሰይኩከ ለቤተ እስራኤል። 7 ወገበርኩ ከማሁ በከመ ኵሉ ዘአዘዘኒ ወአውፃዕኩ ንዋየ መዓልተ ከመ ንዋየ ፄዋ ወፍና ሠርክ ከረይኩ ሊተ ውስተ ዓረፍት በእዴየ ወወፃዕኩ እንዘ እትኃባዕ ወፆርኩ ንዋይየ በመትክፍትየ በቅድሜሆሙ። 8 ወነበበኒ እግዚአብሔር በጽባሕ ወይቤለኒ። 9 ወልደ እጓለ እመሕያው ኢይቤለከኑ ቤተ እስራኤል ቤተ መሪራን። 10 ለእመ ይቤሉከ ምንተ ትገብር በሎሙ ከመዝ ይቤ እግዚአብሔር ዝንቱ ፆር ለመልአክ ወለመስፍን ወለኵሉ ቤተ እስራኤል ዘማዕከሎሙ። 11 በል አነ ትእምርትክሙ ዕቤ ከመ እግበር ሎሙ ትእምርተ በከመ ገበርኩ ከማሁ ይከውን በላዕሌሆሙ ወይፄውዎሙ ወይወስድዎሙ። 12 ወይወፅእ መልአክ እማዕከሎሙ ተኃቢኦ በማዕከሎሙ አረፍት ሰቍሮ ተገልቢቦ ገጸ ከመ ኢይርአይ በአዕይንቲሁ ወከመ ኢይነጽር ምድረ። 13 ወእሰፍሕ መሥገርትየ ላዕሌሁ ወይሠገር በማዕገትየ ወእወስዶሙ ባቢሎን ብሔረ ፋርስ ወኢያርእዮሙ ብሔሮሙ ወይመውቱ በህየ። 14 ወኵሎሙ እለ ዓውዱ እለ ይረድእዎ ወኵሎሙ እለ ይትዌከፍዎሙ እዘርዎሙ ውስተ ኵሉ ነፋስ ወእዘሩ ኲናተ በድኅሬከ። 15 ወየአምሩ ከመ አነ እግዚአብሔር ሶበ ዘረውክዎሙ ውስተ አሕዛብ ወእዘርዎሙ ውስተ በሐውርት። 16 ወአተርፍ ኅዳጣነ ዕደወ በኍልቍ እምኲናት ወእምነ ረኃብ ወእምነ ብድብድ ከመ ይንግሩ ኵሎ ኃጢአቶሙ ለአሕዛብ እለ ዓውዶሙ ወየአምሩ ከመ አነ እግዚአብሔር። 17 ወነበበኒ እግዚአብሔር ወይቤለኒ፡፡ 18 ወልደ እጓለ እመሕያው እክለከ በተፅናስ ብላዕ ወማየከሂ በሕማም ወበፃዕር ስተይ። 19 ወበሎሙ ለአሕዛብ ምድር ከመዝ ይቤ አዶናይ እግዚአብሔር። 19 ለእለ ይነብሩ ኢየሩሳሌም ውስተ ምድረ እስራኤል እክሎሙኦ በተፅናስ ይብልዑ ወማዮሙኒአ በሙስና ይስተዩ ከመ ትማስን ምድር በምልዓ እስመ በዓመፃ ሀለዉ ኵሎሙ እለ ይነብሩ ውስቴታ። 20 ወአህጕሪሆሙሂ እለ ይማስኑ ለይማስና ወምድሮሙሂ በድወ ትከውን ወየአምሩ ከመ አነ እግዚአብሔር። 21 ወነበበኒ እግዚአብሔር ወይቤለኒ። 22 ወልደ እጓለ እመሕያው ምንትኑ ዘይመስሎ በብሔረ እስራኤል ዘይብሉ ጕንዱየ መዋዕል ወጠፍአ ኵሉ ራዕይ። 23 በበይነ ዝንቱ ከመዝ በሎሙ ከመዝ ይቤ አዶናይ እግዚአብሔር እሥዕሮ ለዝንቱ ምሳሌ እምቤተ እስራኤል በሎሙ አልጸቀ መዋዕል። 24 ወኢይትሔሰው ነገረ ኵሉ ራእይ በእንተ እለ ይሰግሉ በማዕከለ እስራኤል። 25 እስመ አነ እግዚአብሔር ዘእነብብ ወአነብር ቃልየ ወእነግረክሙ ወኢየኃልፍ በመዋዕሊክሙ እስመ ቤተ መሪራን አንትሙ ዘነገርኩ ቃልየ እገብር ይቤ አዶናይ እግዚአብሔር። 26 ወእምዝ ነበበኒ እግዚአብሔር ወይቤለኒ። 27 ወልደ እጓለ እመሕያው ናሁ ቤተ እስራኤል መሪራን ይብሎ ራዕየ ዝውእቱ ራዕይ ለጕንዱይ መዋዕል ወለነዋኅ ዓመታት ይትነበይ ወይትነበብዝ። 28 በእንተ ዝንቱ በሎሙ ከመዝ ይቤ አዶናይ እግዚአብሔር ኢይትሔሰው ቃልየ ዘነበብኩ ወእግርሂ ቃልየ ወእገብር ይቤ አዶናይ እግዚአብሔር።

Eze 13. 1 ወነበበኒ እግዚአብሔር ወይቤለኒ። 2 ወልደ እጓለ እመሕያው ተነበይ ላዕለ ነቢያተ እስራኤል እለ ይትኔበዩ ወትብሎሙ ለነቢያት እለ ይትኔበዩ እምልቦሙ ወተነበይ ሎሙ ወበሎሙ ስምዑ ቃለ እግዚአብሔር። 3 ከመዝ ይቤ አዶናይ እግዚአብሔር አሌ ሎሙ ለእለ ይትኔበዩ እምልቦሙ ዘኢርእዩ ግሙራ። 4 ከመ ቈናፅል በድው እሙንቱ ነቢያቲከ እስራኤል ይከውኑ። 5 ወኢዓረግሙ ኀበ ዘተነሥተ ከመ ትሕንፁ ዘወድቀ ወከመ ትቀውሙ ውስተ ፀብዕ በስብሐተ እግዚአብሔር ወኢቆመ ውስተ ጽኑዕ ወአስተጋብአ መራዕየ ውስተ ቤተ እስራኤል ወኢተንሥኡ እለ ይብሉ በዕለተ እግዚአብሔር። 6 ሐሰተ ይሬእዩ ወያሰግሉ ከንቱ ወይብሉ ይቤ እግዚአብሔር ወይእኅዙ ወያወፅኡ ነገረ ወይብሉ። 7 አኮኑ ራእየ ሐሰተ ርኢክሙ ወሰገለ ከንቱ ነገርክሙ ወትቤሉ ይቤ እግዚአብሔር ወአነ እግዚአብሔር ኢነበብኩ። 8 በበይነ ዝንቱ በሎሙ ከመዝ ይቤ እግዚአብሔር አዶናይ እስመ ትቤሉ ነገርየ ሐሰተ ወሰገልክሙሂ ከንቶ በበይነ ዝንቱ ነየ አነ ላዕሌክሙ ይቤ አዶናይ እግዚአብሔር። 9 ወአንሥአ እደውየ ዲበ ነቢያት እለ ይትኔበዩ ሐሰተ ወእለ ይትናገሩ ከንቶ ወኢሀለዉ ውስተ ትምህርተ ሕዝብየ ወኢውስተ መጽሐፈ ነቢያት ቤተ እስራኤል ኢይጽሕፉ ወውስተ ምድረ እስራኤል ኢይበውኡ ወኢየአምሩ ከመ አነ ውእቱ እግዚአብሔር አዶናይ። 10 እስመ አስሐትዎሙ ለሕዝብየ ወይቤልዎሙ ሰላም ወአልቦ ሰላም ወዝንቱ የሐንፅ አረፍተ ወእሙንቱ ይመርግዋ ዘእንበለ ሐሠር ወትወድቅ። 11 በሎሙ ለእለ ይመርግዋ ትወድቅ ወይመጽእ ዝናም ከመ አይኅ ወአወረድ ዕብነ ጾላዕት ውስተ መስዕርቲሆሙ ወይወድቃ በዓውሎ ኃይል ወያነቅዓ። 12 ወትወድቅ አረፍቶሙ ወኢይበሉክሙ አይቴ መረግክሙ ዘመረግሙ። 13 በበይነ ዝንቱ ከመዝ ይቤ አዶናይ እግዚአብሔር እነጽሖሙ በዓውሎ ዘየሐፍሶሙ በመዓትየ ወበዝናም ዘያሠጥሞሙ በመቅሠፍትየ ወይመፅኦሙ ወአወርድ ዲቤሆሙ ዕብነ ጾላዕት በመዓትየ ከመ እቀጠቅጦሙ። 14 ወአንኅላ ለይእቲ አረፍት እንተ መርጉ ወትወድቅ እንከ ወአስከባ ውስተ ምድር ወይትከሠት መሠረታቲሃ ወትወድቅ ወተሐልቅ በተግሣፅየ ወተአምሩ ከመ አነ እግዚአብሔር። 15 ወእሠልጥ መዓትየ ላዕለ ይእቲ አረፍት ወትወድቅ ላዕለ እለ ገብርዋ ወእቤለክሙ ኢሀለወት አረፍት ወኢእለ ገብርዋ። 16 ነቢያተ እስራኤል እለ ተነበዩ ለኢየሩሳሌም ወርእዩ ላቲ ሰላመ ወአልቦ ሰላም ይቤ አዶናይ እግዚአብሔር። 17 ወአንተ ወልደ እጓለ እመሕያው አጽንዕ ገጸከ ዲበ አዋልደ ሕዝብከ እለ ይትኔበያ እምልቦን ወተነበይ ሎቶን። 18 ወበሎን ከመዝ ይቤ አዶናይ እግዚአብሔር አሌ ሎን ለእለ ይሰፍያ መተራእስተ ለዝ እሉ ኵራንዐተ እድ ወይገብራ ጽጋዓ ለኵሉ ርእሰ ለኵሉ መሐዛት ከመ ይገፈትዓ ነፍሰ ሕዝብየ ወይየውሀሁ ነፍሰ። 19 ወያረኵስዎሙ ለሕዝብየ በእንተ ሐፍሶሙ ምልዓ ሕፍን ሰገም ወበእንተ ቀርነ ኅብስት ከመ ይቅትሉ ነፍሰ ዘኢይደልዎሙ መዊት ወከመ የሐይው ነፍሰ ዘኢይደልዎ ሐይዉ ወታወሥእዎሙ ለሕዝብየ እለ ይመጽኡ ነገረ ከንቱ። 20 በበይነ ዝንቱ ከመዝ ይቤ አዶናይ እግዚአብሔር ናሁ አነ ላዕለ መትራእስትክሙ ዘቦቱ ትገፍትዑ ነፍሳት በህየ ወእስጥጦን በታሕተ ኰራንዕቲክሙ ወእፌኑ ነፍሶሙ ለእለ ገፍታዕክምዎሙ ወእዘርዎሙ። 21 ወእሠጥጥ ጸጋዕቲክሙ ወእድኅን ሕዝብየ እምእዴክሙ እምእዴክሙ ወኢይገብኡ እንከ ውስተ እዴክሙ ትገፍትእዎሙ ወአምሩ ከመ አነ ውእቱ እግዚአብሔር። 22 እስመ ሜጥክሙ ልበ ጻድቃን ውስተ ዓመፃ ከመ ታፅንዑ እደ ኃጥእ በዘኢይትመየጥ ለግሙራ እምነ ፍኖት እኩይ ከመ ይህየው። 23 በበይነ ዝንቱ ኢትኔጽሩ ሐሰተ ወኢታሰግሉ ከንቶ ወአድኅን በዝየ እምእዴክሙ ወተአምሩ እንከ ከመ አነ ውእቱ አዶናይ እግዚአብሔር።

Eze 14. 1 ወመጽኡ ኀቤየ እደው እምረበናተ እስራኤል ወነበሩ ቅድሜየ። 2 ወነበበኒ እግዚአብሔር ወይቤለኒ። 3 ወልደ እጓለ እመሕያው እሉ ዕደው ሀለዩ በልቦሙ ወአጥብዑ በመቅሠፍተ ኃጢአቶሙ ወረሰይዋ ቅድመ ገጾሙ ቦኑ ለእለ አውሥኦ አውሣእክዎሙ። 4 በእንተ ዝንቱ ንግሮሙ ወበሎሙ ከመዝ ይቤ አዶናይ እግዚአብሔር ብእሲ ብእሲ እምነ ቤተ እስራኤል ዘሐለየ በልቡ ወአጥብአ ለመቅሠፍቱ ወለኃጢአቱ ወረሰዮ ቅድመ ገጹ ወመጽአ ኀበ ነቢይ አነ እግዚአብሔር አወሥእ በላዕሌሆሙ ዘሐለየ በልቡ። 5 ከመ ያስሕቶሙ ለቤተ እስራኤል በከመ ልቦሙ ወርኵሶሙ ዘተናከሩኒ በሕሊናሆሙ። 6 በበይነ ዝንቱ በሎሙ ለቤተ እስራኤል ከመዝ ይቤ አዶናይ እግዚአብሔር ነስሑ ወተመይጡ እምነ ጌጋይክሙ ወእምኵሉ ኃጢአትክሙ ወሜጡ ገጸክሙ። 7 እስመ ኵሉ ብእሲ እምነ ቤተ እስራኤል ወእምነ ፈላሳያን እለ ፈለሱ እምውስተ እስራኤል እለ ተናገሩ ወተናከሩኒ ወሐለዩ በልቦሙ ያጠብዑ ለመቅሠፍት ኃጢአቶሙ ወረሰዩ ቅድመ ገጾሙ ወመጽኡ ኀበ ነቢይ ይስአሉ በእንቲአየ አነ እግዚአብሔር አወሥኦ ዘይሔሊ በልቡ። 8 ወአጸንዕ ገጽየ ዲበ ውእቱ ብእሲ ወእሬስዮ ከመ ይጥፋዕ ወአአትቶ እማዕከለ ሕዝብየ ወተአምሩ ከመ አነ ውእቱ እግዚአብሔር። 9 ወነቢይኒ እመ ስሕተ ወነበቡ አነ አስሐትክዎ ለውእቱ ነቢይ ወአነሥእ እዴየ ላዕሌሁ ወአጠፍኦ እማዕከለ ሕዝብየ እስራኤል። 10 ወይነሥኡ ኃጢአቶሙ በከመ ኃጢአቱ ለውእቱ ዘተስእለ ከመ ዝንቱ ነቢይ። 11 ከመ ኢትስሕቱ እንከ ቤተ እስራኤል እምኔየ ወከመ ኢይርኰሱ እንከ እምኵሉ ጌጋዮሙ ወይከውኑኒ ሕዝብየ ወአነሂ እከውኖሙ አምላኮሙ ይቤ አዶናይ እግዚአብሔር። 12 ወነበበኒ እግዚአብሔር ወይቤለኒ። 13 ወልደ እጓለ እመሕያው ምድር እመ አበስት ሊተ ወስሕተት ወጌገየት ወአነሥእ እዴየ ላዕሌሃ ወእቀጠቅጥ ኃይለ እክል ወእፌኑ ላዕሌሃ ረኀበ ወአጠፍእ እምላዕሌሃ ሰብእ ወእንስሳ። 14 ወለእመ ሀለው እሉ ፫ ዕደው ማዕከለ ኖኅ ወዳንኤል ወኢዮ(ብ) እሙንቱሂ በጽድቆሙ ኢያድኅንዋ ዘእንበለ ነፍሶሙ ይቤ አዶናይ እግዚአብሔር። 15 ወለእመሂ አርዌ እኩየ ፈነውኩ ላዕለ ይእቲ ምድር ወቀሠፍክዋ ወአጥፋዕክዋ ወኢይተርፍ ዘያንሶሱ ቅድመ ውእቱ አርዌ። 16 ወሀለዉ እሉ እም፫ዕደው ማዕከለ ሕያው አነ ይቤ አዶናይ እግዚአብሔር ከመ ኢያድኅኑ ደቂቆሙ ወአዋልዲሆሙ ዘእንበለ ባሕቲቶሙ ዘይድኅኑ ወትጠፍዕ። 17 ወለእመኒ ኲናት ፈኖኩ ዲበ ይእቲ ምድር ወአዘዝኩ ዲበ ይእቲ ምድር ትምጻእ ኲናተ ወአጥፋዕኩ ሰብእ ወእንስሳ። 18 ወሀለዉ ፫ዕደው ማዕከለ ሕያው አነ ይቤ እግዚአብሔር አዶናይ ከመ ኢያድኅኑ ደቂቆሙ ወአዋልዲሆሙ ዘእንበለ ባሕቲቶሙ ዘይድኅኑ። 19 ወለእመኒ ብድብደ ፈነውኩ ላዕለ ይእቲ ብሔር ፈነውኩ ወከዓውኩ መዓትየ ላዕሌሃ ላዕሌሆሙ ከመ አጥፍእ እምኔሆሙ ሰብአ ወእንስሳ። 20 ወለእመ ሀለዉ ኖኅ ወዳንኤል ወኢዮብ ማዕከላ ሕያው አነ ይቤ አዶናይ እግዚአብሔር ከመ ኢያድኅኑ ደቂቆሙ ወአዋልዲሆሙ እሙንቱ ዘእንበለ ባሕቲቶሙ ዳዕሙ ያድኅኑ ነፍሶሙ በጽድቆሙ። 21 ከመዝ ይቤ አዶናይ እግዚአብሔር ወእመሂ ፈነውኩ ፬ተ መቅሠፍታተ እኩያነ ኲናተ ወረኀበ ወብድብደ ወአርዌ እኩይ ወፈነውኩ ላዕለ ኢየሩሳሌም ከመ አጥፍእ ላዕሌሃ ሰብእ ወእንስሳ። 22 ወተርፉ እምውስቴታ እለ ድኅኑ እምኔሃ ደቀ ወአዋልደ ወይወፅኡ ኀቤክሙ ወይሬእዩ ፍናዊክሙ ወሕሊናሆሙ ወይትነስሑ በእንተ እኪት ዘገብሩ ዘአመጽእ ላዕለ ኢየሩሳሌም ወኵሉ ዘአመጽእ ላዕሌሃ። 23 ወይጌሥጾክሙ ሶበ ርእዩ ፍናዊሆሙ ወሕሊናሆሙ ወምግባሪሆሙ ወተአምሩ ከመ አኮ እድ ለከንቱ ዘገበርኩ ኵሉ ዘረሰይክዎ ይቤ አዶናይ እግዚአብሔር።

Eze 15. 1 ወነበበኒ እግዚአብሔር ወይቤለኒ። 2 አንተ ወልደ እጓለ እመሕያው ምንተ ኮነ ዕፀ ወይን እምኵሉ ዕፀወ ገዳም ወአዕፁቀ ዕፀ ገዳም። 3 ወይነሥኡኑ እምውስቴቱ ዕፀ ዘይሬስዩ ለምግባራት ወይነሥኡኑ ለመትከል በዘይተክሉ ወይሰቅሉ ቦቱ ኵሉ ንዋየ። 4 ዘእንበለ ዳዕሙ ለእሳት ዘይትወሀብ ዘይነድድ ይትወሀብ ከመ ልዕልት ፪ጽነፊሁ በበዓመት ዘያኃልቆ እሳት ወየሐምዶ ለዝሉፉ ወቦሙ ዘይበቍዕ ለምግባር። 5 ወኢመግዘፍትሂ ወኢይከውን ለምንባር ዘእንበለ ዳዕሙ ለእሳት ዘትበልዕ ወታጠፍዕ ወይከውንሁ እንከ ቦኑ ለምግባር። 6 በእንተዝ በሎሙ ከመዝ ይቤ አዶናይ እግዚአብሔር ከመ ዕፀ ወይንኑ እምውስተ ዕፀ ገዳም ዘረሰይክዎ ለእሳት ዘይነድድ ረሰይክዎሙ ለእለ ይነብሩ ኢየሩሳሌም። 7 ወአጸንዕ ገጽየ ላዕሌሆሙ ወኢይወፅኡ እምእሳት ወእሳት ትበልዖሙ ወየአምሩ ከመ አነ ውእቱ እግዚአብሔር ሶበ አፅናዕኩ ገጽየ ላዕሌሆሙ። 8 ወአጠፍአ ለምድር ይቤ አዶናይ እግዚአብሔር እስመ ጌገየት ጌጋየ ወትናዝዝዎሙ ሶበ ትሬእዩ ፍናዊሆሙ።

Eze 16. 1 ወነበበኒ እግዚአብሔር ወይቤለኒ። 2 አንተ ወልደ እጓለ እመሕያው አሰምዕ ላቲ ለኢየሩሳሌም ኃጢአታ። 3 ወበላ ከመዝ ይቤ እግዚአብሔር ለኢየሩሳሌም ሥርውኪ ወአዝማድኪ እምድረ ከነዓን አቡኪ አሞሬዎን ወእምኪ ኬጥያ። 4 ወአመ ወለደኪ ኢጸመሙ አጥባተኪ ወበማይ ኢሐጸቡኪ ወበፄው ኢሮቱኪ ውስተ ሐፅን ኢሐፀኑኪ። 5 ወኢመሐከተኪ ዓይንየ ከመ እግበር ላዕሌኪ አሐተ እምእላንቱ ኵሎን ከመ እቅሥፍኪ ወገደፍኩኪ ውስተ ገጸ ምድር ነፍስኪ እመ ወለዱኪ። 6 ወኃለፍኩ እንተ ኀቤኪ ወርኢኩኪ ትሰክቢ ውስተ ደምኪ ወእቤለኪ እምደምኪ ሕየዊ ወእምደምኪ ሕየዊ ። 7 ወብዙኅ ርኵሰኪ ወረሰይኩኪ ከመ ሠርፀ ገዳም ወልሕቁ ወዓበይኪ ወቦእኪ ውስተ አህጕረ አህጉር ወልህቁ አጥባትኪ ወብዙኅ ሥዕርትኪ ወኮንኪ ብእሲተ ወኮንኪ ዕርቅተ ወትተኃፈሪ። 8 ወኃለፍኩ እንተ ኀቤኪ ወርኢኩኪ ከመ በጽሐ ጊዜኪ ወጊዜ እለ የኃድሩ ውስቴትኪ ወሰፋሕኩ እዴየ ላዕሌኪ ወከደንኩ ኃፍረተኪ ወመሐልኩ ለኪ ወቦዕኩ ኀቤኪ ወቤትኪ ምስሌኪ በሕግ ይቤ አዶናይ እግዚአብሔር ወኮንኪ ሊተ መርዓተ። 9 ወሐፀብኩኪ በማይ ወሐፀብኩ ደመኪ ወቀባዕኩኪ ቅብዓ። 10 ወአልበስኩኪ አስቀ ወሜላተ ወሢራየ ወአሠርኅኩኪ ሠርጐ ወወሀብኩኪ አሣዕነ ጸሊመ ወወደይኩ። 11 አውቃፋተ ውስተ እደውኪ ወባዝግና ውስተ ክሣድኪ። 12 ወአዕኑገ ውስተ እዝንኪ ወአክሊለ ምክህ ውስተ ርእስኪ። 13 ወአሠርጎኩኪ ወርቀ ወብሩረ ወመዋጥሕኪ ሜላት ወሢራይ ወአስቅ ወሐረስኩኪ በስንዳሌ ወመዓር ወበቅብዕ ወተሴሰይኪ ወበላዕኪ ሰባሕኪ ወሠነይኪ ጥቀ ፈድፋደ። 14 ወተሰምዓ ስምኪ ላዕለ ኵሉ አሕዛብ ወተደሎኪ ለመንግሥት እስመ ፍጹም ውእቱ በክብር ዘረሰይኪ ለኪ ስነኪ ይቤ አዶናይ እግዚአብሔር። 15 ወተወከልኪ በስምኪ ወዘመዉኪ በስንኪ ወአፈድፈድኪ ዝሙተኪ በኵሉ ኀላፌ ፍኖት። 16 ወነሣእኪ እምአልባስኪ ወገበርኪ ለኪ አማልክተ ረፍእ ወዘመውኪ ቦሙ ወኢቦእኪ ወአልብኪ ወኢኮንኪ። 17 ወነሣእኪ ሠርጐ ምክሕኪ ወርቅየ ወብሩርየ ዘወሀብኩኪ አምሳለ ዕፀው ወዘመውኪ ቦሙ። 18 ወነሣእኪ አልባሰ አስቅ ወአልበስኪዮሙ ወቅብዕየ ወዕጣንየ አንበርኪ ቅድመ ገጾሙ። 19 ወእክልየ ዘሤሰይኩኪ ስንዳሌ ወቅብዓ ወመዓረ አብላዕኪዮሙ ወሠራዕኪ ቅድሜሆሙ ለመዓዛ ሠናይ ወእምዝ ነበበኒ አዶና እግዚአብሔር። 20 ነሣእኪ አዋልድኪ ወደቂቅየ ዘወለድኪ ሊተ ወሦዕኪ ሎሙ ወዓቀብኪ ሎሙ ወቀተልኪዮሙ። 21 ታስተንእሲኑ ዝሙተኪ ዘዘመውኪ ወሦዕኪ ደቂቅየ። 22 ዝንቱ የአኪ እምኵሉ ዝሙትኪ ወርኵስኪ ወኢተዘከርኪ መዋዕለ ንእስኪ አመ ዕራቅኪ አንቲ ወትትኃፈሪ ወጽንቅቅት አንቲ ወበደምኪ ወሐየውኪ። 23 ወእምዝ እምድኅረ ኵሉ እከይኪ አሌ ለኪ ይቤ አዶናይ እግዚአብሔር። 24 ወሐነፅኪ ሊተ ቤተ ኀበ ትዘምዊ ወገበርኪ ለኪ መንበረ ውስተ ኵሉ መርኅብ። 25 ወውስተ ኵሉ ርእሰ ፍኖት ሐነጽኪ ለኪ ኀበ ትዜምዊ አርኰሰኪ ስመኪ ወስነኪ ወቀፈጽኪ አቍያጸኪ ለኵሉ ኀላፊ ወአብዛኅኪ ዝሙተኪ። 26 ወዘመዉኪ በደቂቀ ግብፅ መኃዘንኪ እለ ዓቢይ ነፍስቶሙ ወዘልፈ ትዜምዊ ምስሌሆሙ ወአቅናዕክኒ። 27 ወአነሥእ እዴየ ላዕሌኪ ወእስእር ሕገኪ ወእሜጥወኪ ለነፍስ ጸላዕትኪ አዋልደ ኢሎፍሊ እለ ሜጡኪ እምፍኖትኪ ወአስሐቱኪ። 28 ወዘመውኪ ፈድፋደ እምአዋልደ አሦር ወምስለ ከመዝ ዓዲ ኢጸገብኪ ወዘመውኪ በነፍስኪ ወኢአከለኪ ወኢያንፈስኪ። 29 ወአብዛኅኪ ዝሙተኪ በምድረ ከነዓን ወከላውዴዎን በብሔረ ፋርስ ወምስለ ከመዝ ዓዲ ኢጸገብኪ። 30 ምንተ እሬስዮን ለአዋልድኪ ይቤ አዶናይ እግዚአብሔር እስመ ገበርኪ ዘንተ ኵሎ ወግብረ ብእሲት ዘማ ወዘመውኪ ትሥልስተ ምስለ አዋልድኪ። 31 ሐነጽኪ ወአፆርኪ ኀበ ትዜምዊ ውስተ ርእሰ ኵሉ ፍኖት ወገበርኪ መናብርትኪ ውስተ ኵሉ መርኅብ ወከመ ዘማኒ ኢኮንኪ አንቲ እንተ ታስተጋብእ ደነሰ። 32 ትመስሊ ብእሲት እንተ ትነሥእ ኀበ ሀቦ በኀበ ምታ። 33 ወትዴንሶሙ ለመኃዘኒሃ እለ ትዜሙ ምስሌሆሙ ከማሁኬ አንቲኒ ትዌስኪዮሙ ከመ ትጸንሲዮሙ ለኵሎሙ መሐዘንኪ ወሀለይኪዮሙ ይምጽኡ ኀቤኪ ወይመግቡኪ በዝሙትኪ። 34 ወፈድፈደ ዝሙተኪ እምኵሎን አንስት እለ ዘመዉ ምስሌኪ እስመ ደነስኪ ወኢደነሱኪ ወኮንኪ አንቲ እሉት ወአፍለቂ። 35 ወበእንተዝ ስምዒ ዘማ ቃለ እግዚአብሔር። 36 ከመዝ ይቤ አዶናይ እግዚአብሔር እስመአ ዘረውኪ ወርቅየ ወቀፈጽኪ ኃፍረተኪ በዝሙትኪ ለመሐዛንኪ በኵሉ ፍትወተ ኃጢአትኪ ወበደመ ኃጢአትኪ ወበደመ ደቂቅኪ ዘወሀብኪዮሙ። 37 በእንተ ዝንቱ ናሁ አነ አስተጋብኦሙ ለኵሎሙ መሐዛንኪ ላዕሌኪ እለ ተደመርኪ ምስሌሆሙ ወለኵሎሙ እለ አፍቀርኪዮሙ እለአ ጸላእኪዮሙ ወአስተጋብኦሙ ላዕሌኪ ወየአግቱኪ ወእቀፍጸኪ ኃሠረኪ በኀቤሆሙ ወይሬእዩኪ ኵሎሙ ኃፍረተኪ። 38 ወእትቤቀለኪ በቀለ ዘማት እለ ይቀትላ ነፍሰ ወእነብረኪ ውስተ ደመ መዓት ወቅንዓት። 39 ወእሜጥወኪ ውስተ እደዊሆሙ ወያንህሉ ቤተ ዝሙትኪ ወይነስቱ መናብርተኪ ወይሰልቡ አልባስኪ ወሠርጐ ምክህኪ ወየኃድጉኪ ዕራቀኪ ወትትኃፈሪ ወተሐሥሪ። 40 ወይትጋብኡ አሕዛብ ላዕሌኪ ወይወግሩኪ በአዕባን ወይረግዙኪ በመጣብሒሆሙ። 41 ወያውዕዩ በእሳት አብያትኪ ወይትቤቀሉኪ በቅድመ ብዙኃት አንስት ወኢኃደገኪ ዝሙተኪ ወኢትዴነሲ እንከ። 42 ወእፌኑ መዓትየ ላዕሌኪ ወአነፍስ ቅንዓትየ ዲቤኪ ወአዓርፍ ወኢይኄሊልይ ለኪ እንከ። 43 እስመ ኢተዘከርኪ መዋዕለ ንእስኪ ወአቀናዕክኒ በኵሉ ዝንቱ ወአነ አገብእ ፍኖተኪ ዲበ ርእስኪ ይቤ አዶናይ እግዚአብሔር ወከመዝ ገበርኪ ኃጢአተ በዲበ ኵሉ ጌጋይኪ። 44 ዝንቱ ኵሉ ዘነበብኩ ላዕሌኪ ወመሰሉ ወይቤሉ በከመ እማ ከማሁ ወለታሂ ወወለተ እምኪ አንቲ። 45 አጽገብኪዮ ለምትኪ ወለደቂቅኪ ወእኅተ እኅትኪ ወእለ ኃደጋ አምታቲሆን ወውሉዶን እምክሙ ኬጥያዊት ወአቡክሙ አሞሬዎን። 46 ወእኅትክሙ እንተ ትልሕቅ ሰማርያ ይእቲሂ ወአዋልዲሃኒ እለ ይነብራ በጸጋምክሙ ወእኅትክሙሂ እንተ ትልኅቅ እንተ ትነብር በየማንክሙ ሰዶም ወአዋልዲሃኒ። 47 ወበፍኖቶንሂ ኢሖርኪ ወበከመ ኃጢአቶን ኢገበርኩ ወአፍድፈድኩ በኵሉ ፍኖትኪ። 48 ሕያው አነ ይቤ እግዚአብሔር አዶናይ ከመ ኢገብረት ሰዶም እኅትኪ ወአዋልድኪ ከመ ገበርኪ አንቲ ወአዋልድኪሂ። 49 ዘእንበለ ዳዕሙ ዝንቱ ኃጢአታ ለሰዶም እኅትኪ ተዝኅረት ወከረያ ጽጋበ እክል ፈግዓት በጽጋብ ምስለ አዋልዲሃ ዘንተ ዳዕሙ ገብረት ይእቲኒ ወአዋልዲሃኒ ወኢተወክፉ እደ ነዳይ ወምስኪን። 50 ወአዕበዩ አፉሆሙ ወገብሩ ኃጢአቶሙ በቅድሜየ ወአዕተ(ት)ክዎሙ ዘከመ ርኢኩ። 51 ወሰማርያ መንፈቀ ኀጢአትኪ ኢአበሰት ወአፈድፈድኪ ኃጢአተኪ እምኔሆን ወአጽደቂዮን ለአኀትኪ በኵሉ ኃጢአትኪ ዘገበርኪ። 52 ወአንቲ ትትፈደዪ ሞተኪ በዘመራዕኪዮን ለአኀትኪ በኃጢአትኪ ዘአበስኪ ፈድፋደ እምኔሆን ወአጽደቂዮን እምኔኪ ወአንቲ ተኃፍሪ ወንሥኢ ኃሣረኪ እስመ አጽደቂዮን ለአኀትኪ። 53 ወእመይጥ እከዮን እከየ ሰዶም ወእኅታሂ ወእመይጥ እከየ ሰማርያ ወአዋልዲሃ ወእመይጥ እከየኪ እምነ እከዮን እማዕከሎን ከመ ትትፈደዪ መቅሠተኪ። 54 ወተኃሥሪ በኵሉ ምግባርኪ ዘአምዓዕክኒ። 55 ወእኅትኪኒ ሰዶም ወአዋልዲሃኒ ይገብአ ከመ ቀዳሚ ወሰማርያ ወአዋልዲሃ ይገብእ ወአንቲሂ ወአዋልዲኪኒ ትገብኡ ከመ ቀደሚ። 56 እስመ ሰዶም እኅትኪ ሰምዓት እምአፉኪ በመዋዕለ ትዝኅርትኪ ዘእንበለ ይትከሠት እከይኪ በከመ ይእዜ። 57 ጽልዕተ ኮንኪ ለአዋልደ ሶርያ ወሰማርያ ወኵሎን እለ ዓውዶን ወአዋልደ ኢሎፍሊ እለ ዓገቱኪ ዓውድኪ። 58 በኃጢአትኪ ወበጌጋይኪ ዘአንቲ መሐርኪዮን ይቤ እግዚአብሔር። 59 ከመዝ ይቤ አዶናይ እግዚአብሔር ወእገብር ላዕሌኪ በከመ ገበርኪ ወዐሎኪ ሥርዓትየ። 60 ወእዜከር አነ ኪዳንየ ዘምስሌኪ ዘአመንእስኪ ወዓቀምኩ ለኪ ኪዳንየ ዘለዓለም። 61 ወእዘከር ፍኖተኪ ወተኃሥሪ እስመ ኃየስኪዮን ለአኀትኪ እለ ይልሕቃኪ ወእለሂ ይንዕሳሂ ወረሰይኪዮን አንቲ አዋልደ ወአኮ ሥርዓትኪ። 62 ወእቀውም አነ ሥርዓትየ ምስሌኪ ወትዜከሪ ወተአምሪ ከመ አነ ውእቱ እግዚአብሔር። 63 ወትዜከሪ ወትትኃፈሪ ወኢትክሥቲ እንከ አፉኪ በቅድመ ኃሣርኪ አመ አኅደጉኪ ኵሎ ምግባረኪ ይቤ አዶናይ እግዚአብሔር።

Eze 17. 1 ወነበበኒ እግዚአብሔር ወይቤለኒ። 2 ወልደ እጓለ እመሕያው መስል ምሳሌ ነገር ወንግሮሙ ለቤተ እ፳ል። 3 ወበሎሙ ከመዝ ይቤ አዶናይ እግዚአብሔር ዝኩአ ንስርአ ዓቢይ ዘዓቢይ ክነፊሁ ወምሉዕ ጽፈሪሁ ቦአ ውስተ ሊባኖስ ወነሥአ ኅሩየ ቄድሮስ። 4 ወመተሮ ማዕከሎ ኀበ ለምለሙ ወወሰዶ ብሔረ ከነዓን ወአንበሮ ውስተ ሀገረ ጥቅም። 5 ወነሥአ እምዘርአ ምድሩ ወዘርዐአ ውስተ ገዳም። 6 ወአብቈለ ኀበ ማይ ብዙኅ ወበቈለ ወኮነ ዓፀደ ወይን ዓቢየ ወእቡረ ወንስቲተ ርእየ አዕፁቂሁኒ ወጕንዱሂ ዘታሕቴሁ ኮነ ዓፀደ ወይን ወገብረ አፍላጊሁ ወአንኃ አዕፁቂሁ። 7 ወመጽአ ካልዕ ንስር ዓቢይ ዘየዓቢ ክነፊሁ ወብዙኅ ጽፈሪሁ ወተጽፈረ ቦቱ ዝኩ ዓፀደ ወይን ወጕንዱሂ ኀቤሁ ወአዕፁቂሁ ፈነወ ይሥቅዮ ምስለ ተክል በገዳም ሠናይ በኀበ ማይ ብዙኅ። 8 ወተሰቅየት ከመ ትሥርፅ ወከመ ትፍረይ ወትኩን ዓፀደ ወይን ዓቢይ። 9 በእንተዝ በል ከመዝ ይቤ አዶናይ እግዚአብሔር ለእመ ይረትዕ ይረትዕ ሥረዊሃ እስመ የብሰ ወነቅዘ ፍሬሃ ወየብሰ ኵሎ ዘበቈለ ውስቴታ ወአኮ በመዝራዕት ዓቢይ ወአኮ በሕዝብ ብዙኅ ከመ እምልሕ ምስለ ሥረዊሃ። 10 ወናሁ ትጠልል ወኢትረዊ ወእምከመ ረክባ ነፋሰ ውዑይ ትየብስ ወተሐርር። 11 ወነበበኒ እግዚአብሔር ወይቤለኒ ወልደ እጓለ እመሕያው በሎሙ ለቤተ ፳ል እለ ዓምረሩኒ። 12 በሎሙ ኢተአምሩኑ ምንት ውእቱዝ አመ መጽአ ንጉሠ ባቢሎን ዲበ ኢየሩሳሌም ወፄወዎ ለንጉሣ ወለመላእክቲሃ ወይወስዶሙ ብሔረ ባቢሎን። 13 ወይነሥእ ወያነግሥ እምውሉደ መንግሥት ወይትከየድ ኪዳነ ምስሌሁ ወይወስዶ ውስተ ኦራ ወያበውዖ ውስተ መሐላ ወይነሥኦሙ ለመሳፍንተ ብሔር። 14 ወያነብሮሙ ውስተ መንግሥት (ድ)ኩም ከመ ኢይትዓበዩ እንከ ለዝሉፉ ከመ ኢይዕቀቡ መሐላሆሙ ወይግበሩ ወይርኃቁ እምኔሁ። 15 ወዓለወ ወፈነወ ሐዋርያተ ብሔረ ግብፅ ከመ የሀብዎ አፍራሰ ወሠራዊተ ብዙኃን ወሠረገላትኒ ብዙኅ ለእመ ይድኅን ወይበውዕ ዘአፅረረ ወገብረ ማዕሊተ ይድኅን ዘዓለወ መሐላሁ። 16 ሕያው አነ ይቤ አዶናይ እግዚአብሔር ከመ ብሔረ ንጉሦሙ ዘአንገሡ ዘአስተሐቀረ መሐላ ወዓለወ ኪዳንየ ምስሌሁ በማዕከለ ባቢሎን ይመውት በማእከላ። 17 ወአኮ በኃይለ በብዙኅ አሕዛብ ዘይገብር ምስሌሁ ፈርዖን ቀትለ በሐፁር ወበጥቅም ከመ ያዕትት ነፍሶ። 18 ወአስተሐቀሩ መሐላሁ ወዓለዉ ኪዳኖ ወናሁ መጠውኩ እዴሁ ወኵሎ ዘንተ ገብሩ ላዕሌሁ በዘኢይድኅን። 19 በእንተዝ በሎሙ ከመዝ ይቤ አዶናይ እግዚአብሔር ሕያው አነ በከመ አስተሐቀረ መሐላየ ወዓለወ ኪዳንየ ከማሁ አገብእ ዲበ ድማሁ። 20 ወእሰፍሕ ላዕሌሁ መሥገርትየ ወይሠግር በውስተ ሐፁሩ ወእወስዶ ባቢሎን ወእትዋቀሥ ምስሌሁ በህየ በእንተ ጌጋዩ ዘዓመፀኒ። 21 ወኵሎሙ እለ አምሠጡ በኵናት ይመውቱ ወእለ ተርፉ እዘርዎሙ ውስተ ኵሉ ነፋሳት ወየአምሩ ከመ አነ እግዚአብሔር ዘነበብኩ። 22 ከመዝ ይቤ እግዚአብሔር አዶናይ እነሥእ አነ እምውስተ ኅሩየ አርዝ እም ውስተ ርእሱ ወእሁብ እምርእሱ ሠርፀ ውስተ ልቦሙ ወእትክል አነ ወአበቍል ውስተ ደብር ነዋኅ። 23 ወእሰቅሎ ውስተ አድባረ እስራኤል ልዑል ይጽንዕ ወእተክል ወአፈሪ አዕፀቀ ወይከውን ዓርዘ ዓቢየ ወየዓርፉ ታሕቴሁ ኵሉ አዕዋፍ ወኵሉ ዘይሠርር ይጸልል ዲበ ጽላሎት ወይሰፍሕ አዕፁቂሁ። 24 ወየአምሩ ኵሎሙ ዕፀወ ገዳም ከመ አነ እግዚአብሔር ዘአሐፅሮ ለዕፅ ነዊኅ ወአነውኆ ለዕፅ ሐፂር ወአረጥብ ዕፅ ይቡስ ወአየብስ ዕፅ ርጡበ አነ እግዚአብሔር ዘነበብኩ እገብር።

Eze 18. 1 ወነበበኒ እግዚአብሔር ወይቤለኒ። 2 ወልደ እጓለ እመሕያው ምንት በኀቤክሙ ዝምሳሌ ዘይብሉ ደቂቀ እስራኤል አበው በልዑ ቆዓ ወደቂቅ ፀርሱ ስነኒሆሙ። 3 ሕያው አነ ይቤ እግዚአብሔር አዶናይ ከመ ኢይበልዋ ለዛቲ ምሳሌ ዳግመ በውስተ እስራኤል። 4 እስመ ነፍስ ኵሉ ዚአየ ውእቱ ከመ ነፍስ አብ ከማሁ ነፍስ ውሉደ ዚአየ ውእቱ ነፍስ እንተ አበሰት ይእቲ ትመውት። 5 ወብእሲሰ ጻድቅ ዘይገብር ጽድቀ ወርትዓ። 6 ወኢበልዓ በውስተ አድባር ወኢያንሥአ አዕይንቲሁ ኀበ ሕሊናሆሙ ለቤተ እስራኤል ወኢያርኰሰ ብእሲተ ቢጹ ወኢቀርበ ብእሲተ ትክተ። 7 ወኢዓመፀ ቢጾ ወአግብአ አኅዞ ዕዳሁ ወኢሄደ ወኢተዓገለ ወወሀቦ እምእክሉ ለነዳይ ወአልበሶ እምልብሱ ለዕሩቅ። 8 ወኢለቅሐ ወርቆ በርዴ በላስይ ወኢነሥአ ዘዓመፀ ወሜጠ እዴሁ እምኃጢአት ወገብረ ፍትሐ ወርትዓ በማዕከለ ብእሲ ወቢጹ። 9 ወሖረ በትእዛዝየ ወዓቀቡ ሕግየ ወገብረ ጽድቀ ውእቱ ሕይወተ የሐዩ ይቤ አዶናይ እግዚአብሔር። 10 ወለእመ ወለደ ወልደ ኃጥአ ወቀታሌ ነፍስ ዘይገብር ዓመፃ። 11 ወኢሖረ በፍኖተ አቡሁ ጻድቅ ወበልዓ በውስተ አድባር ወአርኰሰ ብእሲተ ቢጹ። 12 ወተዓገለ ነዳየ ወምስኪነ ወሄደ ወዓመፀ ወኢያገብእ አኀዘ ዕዳሁ። 13 ወሜጠ አዕይንቲሁ ኀበ ጣዖት ወገብረ ዓመፃ ወለቅሐ ለርዴ ወነሥአ ረብሐ ወአስተናድአ ወነሥአ ዘተሠርቀ ዘከመዝ ኢየሐዩ ሕይወተ በኵሉ ዝንቱ ኃጢአት ዘገብረ ሞተ ይመውት ወይገብእ ደሙ ላዕሌሁ። 14 ወለእመ ወለደ ወልደ ወርእየ ኵሎ ኃጢአተ አቡሁ ወዘገብረ ወፈርሃ ወኢገብረ ከማሁ። 15 ወኢበልዓ በውስተ አድባር ወያነሥአ አዕይንቲሁ መንገለ ሕሊናሆሙ ለቤተ እስራኤል ወኢያርኰሰ ብእሲተ ቢጹ ወኢተዓገለ ሰብአ ወኢያግብአ መጽሐፈ እኂዞተ አድባር። 16 ወኢያብልዓ ዕዳሁ ወኢያስተናድከ ወኢሄደ ወኢበልዓ በውስተ አድባር ወአብልዓ እምእክሉ ለርኁብ ወአልበሰ እምልብሱ ለዕሩቅ። 17 ወሜጠ እዴሁ እምዓመፃ ወኢነሥአ ርዴ ንዋየ ዓመፃ ወገብረ ጽድቀ ወሖረ በትእዛዝየ ኢይመውት በኃጢአተ አቡሁ አላ ሕይወተ ኵሎ የሐዩ። 18 ወአቡሁሰ ለእመ ገፍዓ ወዓመፀ ወሔደ ወተዓገለ ወገብረ ዘኢይከውን በማዕከለ አሕዛብ ይመውት በጌጋዩ። 19 ወትብሉ በእፎ ይትፈደይ ወልድ በኃጢአተ አቡሁ ወወልድ እምከመ ገብረ ፍትሐ ወጽድቀ ወዓቀበ ሕግየ ወገብረ ሕይወተ የሐዩ። 20 ወነፍስ እንተ አበሰት ትመውት ወልድሰ ኢይትፈደይ በኃጢአተ አቡሁ ወአብ በኃጢአተ ወልድ ጽድቁ ለጻድቅ ለርእሱ ወኃጢአቱ ለኃጥእ ላዕሌሁ። 21 ወለእመ ተመይጠ ኃጥ(እ) እምኵሉ ኃጢአቱ ዘገብረ ወዓቀበ ኵሎ ትእዛዝየ ወገብረ ጻድቀ ወምጽዋተ ሕይወት የሐዩ ወኢይመውት። 22 ወኵሎ ኃጢአቶ ዘገብረ ወኢይዜከር ሎቱ ዳዕሙ በጽድቁ ዘገብረ የሐዩ። 23 ቦኑ ፈቂደ እፈቅድ ከመ ይሙት ኃጥእ ይቤ አዶናይ እግዚአብሔር ዳዕሙ ከመ ይትመየጥ እምነ ፍኖቱ እኩይ ወይሕው። 24 ወለእመ ተመይጠ ጻድቅ እምጽድቁ ወገብረ ኃጢአተ በኵሉ ጌጋዩ ዘገብረ ውእቱ ኃጥአ ኵሎ ጽድቆ ዘገብረ ኢይዜከር ሎቱ ወበአበሳሁ ዘአበሰ ይመውት ቦቱ። 25 ወትብሉ ኢኮነ ርቱዓ ፍኖተ እግዚአብሔር ስምዑኬ ቤተ እስራኤል ፍኖትየኒ ኢኮነ ርቱዓ ዳዕሙ አኮኑ ፍኖትክሙ ኢኮነ ርቱዓ። 26 እምከመ ተመይጠ ጻድቅ እምጽድቁ ወገብረ ኃጢአተ ይመውት በጌጋዩ ዘገብረ ቦቱ። 27 ወለእመ ተመይጠ ኃጥእ እምኃጢአቱ ዘአበሰ ወገብረ ጻድቀ ወርትዓ ዘከመዝ ነፍሶ ዓቀበ። 28 ወርእየ ወተመይጠ እምኵሉ ኃጢአቱ ዘገብረ ሕይወተ የሐዩ ወኢይመውት። 29 ወይቤሉ ቤተ እስራኤል ኢኮነ ርቱዓ ፍኖተ እግዚአብሔር ቦኑ ፍኖትየ ኢኮነ ርቱዓ ቤተ እስራኤል አኮኑ ፍኖትክሙ ኢኮነ ርቱዓ። 30 ወበእንተዝ ለኵልክሙ በከመ ፍኖተክሙ እኴንነክሙ ቤተ እስራኤል ይቤ አዶናይ እግዚአብሔር ተመየጡ ወነሥሁ እምኃጢአትክሙ ወኢይመጽአክሙ መቅሠፍተ ኃጢአትክሙ። 31 ግድፉ እምላዕሌክሙ ኵሎ ጌጋይክሙ ዘአበስክሙ ሊተ ወግበሩ ልበክሙ ልበ ሐዲሰ ወመንፈሰ ሐዲሰ ወለምንት ትመውቱ ቤተ እስራኤል። 32 እስመ ኢይፈቅድቅ ለክሙ ሞተ ትመውቱ ይቤ አዶናይ እግዚአብሔር ዘእንበለ ከመ ትሕየው ወትነስሑ ።

Eze 19. 1 ወአንተ ወአስቆቅዎ ለመልአኮሙ ለእስራኤል። 2 ወበል ምንት ባቲ እምከ አንበሳዊት በማዕከለ አናብስት ተወልደት ወወለደት ወአብዝኃት ዕጐሊሃ። 3 ወሠረረ ፩ እምዕጐሊሃ ወኮነ አንበሳ ወተምህረ መሢጠ ወመሠጠ ወበልዓ ሰብአ። 4 ወሰምዑ አሕዛብ በእንቲአሁ በኃሣሮሙ ወአኃዝዎ ወወሰድዎ ሞቅሖሙ በመዋቅሕት ብሔረ ግብፅ። 5 ወሶበ ርእየት ከመ ነሥእዎ እምኔሃ ኃደጋ ኃይላ ወጠፍአ ወነሥአት ኀበ ካልዕ እምውስተ ዕጐሊሃ ወረሰየቶ አንበሳ። 6 ወልሕቀ በማዕከለ አናብስት ወኮነ አንበሳ ወተምህረ ወሢጠ ወመሠጠ ወበልዓ ሰብአ። 7 ወይትረዓይ ተአሚኖ ወአጥፍአ አህጕሪሆሙ ወአማሰነ ብሔሙ ወአህጕሪሆሙ እምድምፀ ጣኅሩ። 8 ወፈነወ አሕዛብ ይዕግትዎ ላዕሌሁ እምነ በሐውርቲሆሙ ወሰፍሑ ላዕሌሁ መሣግሪሆሙ ወተሠግረ በመሥገርቶሙ በኃጢአቶሙ። 9 ወሞቅሕዎ በመዋቅሕት ወበድንብዕኩል ወወሰድዎ ኀበ ንጉሠ ባቢሎን ወአብዕዎ ቤተ ሞቅሕ ከመ ኢይስማዕ ቃሉ በውስተ አድባረ እስራኤል። 10 እምክሙ ዓፀደ ወይን ወከመ ጽጌ ሮማን ዘበቆለ ኀበ ማይ ወሠረፀት ወፈረየት እምነ ብዙኅ ማይ። 11 ወወፅአት እምላዕሌሃ በትር ፅንዕት ወፅንዕት ለአሕዛበ ምስፍና ወነዋኅ ቆማ በማዕከለ በቆልት ወተርእየ ኑኃ በማዕከለ አዕፁቂሃ። 12 ወተሰብረት በመዓት ወወድቀት ማዕከለ ምድር ወነፋስ ውዑይ አይበሰ መሰንያ ወተበቀለ ሎሙ ወየብሰት በትረ ኃይለ ወበልዓታ እሳት። 13 ወይእዜኒ ተከልዋ በውስተ በድው ብሔረ ኀበ አልቦ ማይ። 14 ወወፅአት እሳት እምይእቲ በትር ወእምውስተ ምሠናያ ወበልዓት ወኢያትረፈት በውስቴታ በትረ ጽንዕተ በተረ ምስፍና ሕዝብ ምስለ ሰቆቃው ዘኮነ ወይከውን ብካይ።

Eze 20. 1 ወእምዝ አመ ሳብዕ ዓመት በኃምስ ወርኅ አመ ዓሡር ሠርቅ ወመጽኡ ኀቤየ ዕደው እምረበናተ ቤተ ፳ል ይስአልዎ ለእግዚአብሔር ወነበሩ ቅድመ ገጽየ። 2 ወነበበኒ እግዚአብሔር ወይቤለኒ ወልደ እጓለ እመሕያው ንግሮሙ ለረበናተ ቤተ እስራኤል። 3 ወበሎሙ ከመዝ ይቤ አዶናይ እግዚአብሔር ትሰአሉኒሁአ መጻእክሙ። 4 ሕያው አነ ከመ ኢይሰጠወክሙ ይቤ አዶናይ እግዚአብሔር ዳዕሙ በቀለ እትቤቀል ኃጣውአ አበዊሆሙ። 5 ይቤ አዶናይ እግዚአብሔር አሰምዕ ሎሙ ወዕብሎሙ ይቤ ከመዝ አዶናይ እግዚአብሔር እምአመ ኃረይክዎ ለቤተ እስራኤል ወአስተርአይክዎ ለዘርዓ ቤተ ያዕቆብ ወተስተርአይኩ ሎሙ በብሔረ ግብፅ ወተወክፍክዎሙ በእዴየ ይቤ እግዚአብሔር አነ አምላክክሙ። 6 ውእተ አሚረ አልዓልክዎሙ በእዴየ ከመ አውፅኦሙ እምድረ ግብፅ አብኦሙ ውስተ ምድር ዘአስተዳለውኩ ሎሙ ምድር ዘታውኅዝ ኀሊበ ወመዓረ እንተ ትጥዕም እምኵሉ ምድር። 7 ወእቤሎሙ ግድፉ ኵልክሙ ርኵስክሙ እምቅድመ አይንቲክሙ ወኢትርኰሱ በጣዖቶሙ ለግብፅ አነ እግዚአብሔር አምላክክሙ። 8 ወዓለውኒ ወዓበዩኒ ሰሚዖትየ ወኢገደፉ ርኩሰ እምአዕይንቲሆሙ ወኢኃደጉ ጣዖቶሙ ለግብፅ ወእቤ እሠውጥ መዓትየ ዲቤሆሙ ከመ እሥልጥ መዓትየ ለዕሌሆሙ በማዕከለ ግብፅ። 9 ወገበርኩ ከመ ስምየ ዘመልዕልተ ኵሉ ኢያርኰሱ በቅድመ አሕዛብ እለ ሀለዉ በማዕከሎሙ እለ አስተርአይኩ በኀቤሆሙ በቅድሜሆሙ። 10 ወአውፃእክዎሙ ውስተ ገዳም። 11 ወወሀብክዎሙ ሕግየ ወሥርዓትየ ነገርክዎሙ ኵሎ ዘይገብር ሰብእ ወይሕየዉ ቦቱ። 12 ወወሀብክዎሙ ሰንበታትየ ዘይከውኖሙ ትእምርተ በማዕከሎሙ ከመ አርአዮሙ ከመ አነ እግዚአብሔር ዘእቄድሶሙ። 13 ወእቤሎሙ ለቤተ እስራኤል በገዳም በትእዛዝየ ሑሩ ወኢሖሩ ወዓለዉ ሕግየ ዘአመ ገብሮ ሰብእ የሐዩ ቦቱ ወአርኰሱ ሰንበታትየ ፈድፋደ ወእቤ እክዑ መዓትየ ላዕሌሆሙ በገዳም ወአጠፍዖሙ። 14 ወገበርኩ ከመ ኢያርኵሱ ስምየ ቅዱስ ዘላዕለ ኵሉ በቅድመ አሕዛብ ዘአውፃእክዎሙ እምድረ ግብፅ በቅድመ አዕይቲሆሙ። 15 ወአነ አንሣእኩ እደውየ ላዕሌሆሙ በገዳም ለዝሉፉ ከመ ኢያበውእዎሙ ውስተ ይእቲ ምድር እንተ ወሀብክዎሙ ምድረ ዘተውኅዝ ሐሊበ ወመዓረ እንተ ትጥዕም እምኵሉ ምድር። 16 ሶበ ዓለዉ ሕግየ ወኢሖሩ በትእዛዝየ ወአርኰሱ ሰንበታትየ ወሖሩ በሕሊና ልቦሙ። 17 ወመሐከቶሙ ዓይንየ ከመ ኢይደምስሶሙ ወኢገበርኩ በዘአሕልቆሙ በገዳም። 18 ወእቤሎሙ ለደቂቆሙ በገዳም ኢትሑሩ በግዕዘ አበዊክሙ ወኢትዕቀቡ ሥርዓቶሙ ወኢትግበሩ በጌጋዮሙ ወኢትርኰሱ። 19 አነ እግዚአብሔር አምላክክሙ በትእዛዝየ ሑሩ ወሕገ ዚአየ ዕቀቡ ወግበርዎ። 20 ወሰንበታትየ ቀድሱ ወይኩን ትእምርተ ማዕከሌየ ማዕከሌክሙ ከመ ታእምሩ ከመ አነ እግዚአብሔር አምላክክሙ። 21 ወአምረሩኒ ምስለ ደቂቆሙ ወኢሖሩ በትእዛዝየ ወኢዓቀቡ ሕግየ ወኢገብሩ ዘገብሮ ሰብእ የሐዩ ቦቱ ወአርኰሱ ሰንበታትየ ወእቤ እክዑ መዓትየ ላዕሌሆሙ ወእሠልጥ መቅሠፍትየ ዲቤሆሙ በገዳም። 22 ወገበርኩ ከመ ኢይርኰሱ ስምየ ዘእምኵሉ የዓቢ በቅድመ አሕዛብ ወዘአውፃእክዎሙ በቅድመ አዕይንቲሆሙ። 23 ወአንሣእኩ እዴየ ላዕሌሆሙ በገዳም ከመ እዝርዎሙ ውስተ አሕዛብ ወውስተ በሐውርት። 24 እስመ ኢገብሩ ሕግየ ወኃደጉ ትእዛዝየ ወአርኰሱ ሰንበታትየ ወአትለዉ አዕይንቲሆሙ ድኅረ ሕሊና አበዊሆሙ። 25 ወአነ ወሀብክዎሙ ሕገ በዘኢኮነ ሠናየ ወኵነኔ በዘኢየሕይዉ ቦቱ። 26 ወአረኵሶሙ በመባዖሙ ዘአምጽኡ ሊተ ኵሎ ዘይፈትሕ ማኅፀነ ከመ ያእምሩ ከመ አነ ውእቱ እግዚአብሔር። 27 በእንተዝ በሎሙ ለቤተ እስራኤል ወልደ እጓለ እመሕያው ወበሎሙ ከመዝ ይቤ አዶናይ እግዚአብሔር እስመ ከመዝ አምዕዑኒ አበዊሆሙ በጌጋዮሙ ዘአበሱ ሊተ። 28 ወአባዕክዎሙ ውስተ ምድር እንተ አንሣእኩ እዴየ ከመ አሀቦሙ ወርእዩ ኵሎ ወግረ ነዋኃ ወኵሎ ዕፀ ዘቦ ጽላሎት ዘመዉ ዘብሑ በህየ ለአማልክቲሆሙ ወዓጠኑ በህየ ለመዓዛ ሠናይ ወአውፅሁ ወአንኁ በህየ ሞጻሕቶሙ። 29 ወእቤሎሙ ምንት ውእቱ ባማ ዘተሐውሩ አንትሙ ህየ ወሰመይክዎ ስሞ ባማ እስከ ዮም እስከ ዛቲ ዕለት። 30 በእንተዝ በሎሙ ለቤተ እስራኤል ከመዝ ይቤ አዶናይ እግዚአብሔር በኃጢአተ አበዊክሙ ረኰስክሙ አንትሙ ወዘመውክሙ በአብኦ ደቂቅክሙ፡፡

31 ወተሎክሙ ርኵሶሙ ወሀብተ ዘያቀድሙ ሐፍሶሙ አበዊሆሙ ወተኃልቁ በእሳት አንትሙ በኵሉ ሕሊናክሙ እስከ ዮም ወእስከ ዛቲ ዕለት ወአነ አወሥአክሙ ቤተ እስራኤል ሕያው አነ ይቤ አዶናይ እግዚአብሔር ከመ ኢያውሣአክሙ። 32 ወኢትሄልይዎ ለዝንቱ በነፍስክሙ ወኢትከውኑ በከመ ትቤሉ ንከውን ከመ አሕዛብ ወከመ ሕዝብ ዘበሐውርት ከመ ታምልኩ ዕፀ ወዕብነ። 33 በእንተዝ ሕያው አነ ይቤ አዶናይ እግዚአብሔር ከመ በእድ ጽንዕት ወበመዝራዕት ልዑል ወበመዓት ክዕው እነግሥ ላዕሌክሙ። 34 ወአወፅአክሙ እምአሕዛብ ወእትሜጠወክሙ እምበሓውርት ኀበ ተዘረውክሙ ውስቴቶሙ በእድ ጽንዕት ወበመዝራዕት ልዑል ወበመዓት ክዕውት ወእወስደክሙ ውስተ ገዳም ዘአሕዛብ። 35 ወእትዋቀሠክሙ በህየ ገጸ በገጽ። 36 ከመ ተወቀሥክዎሙ ለአበዊክሙ በገዳም ዘግብፅ ከማሁ እኴንነክሙ ይቤ አዶናይ እግዚአብሔር እግዚእ። 37 ወአኃልፈክሙ በበትርየ ወእወስደክሙ በኍልቍ። 38 ወእሤሩ ወእቤይጽ እምውስቴትክሙ ኃጥአነ እለ የዓብዩ እስሙ አወፅኦሙ እምኀበ ፈለሱ ብሔረ እስራኤል ወየአምሩ ከመ አነ ውእቱ እግዚአብሔር። 39 ወአንትሙ ቤተ እስራኤል ከመዝ ይቤ አዶናይ እግዚአብሔር እግዚእ ኵልክሙ ኅድጉ ጌጋየክሙ ወእምዝ ስምዑኒ እንከ ወኢታርኵሱ ስምየ እንከ በመባዕክሙ ወበጌጋይክሙ። 40 እስመ በደብረ መቅደስየ ወደብር ነዋኅ ይቤ አዶናይ እግዚአብሔር እግዚእ በህየ ይትቀነዩ ሊተ ኵሎ ቤተ እስራኤል {…} ለግሙራ። ወበህየ እትዌከፈክሙ ወበህየ እሔውጽ ቀዳሚያተ‹ቲ›ክሙ ወቀዳሚት ዘትፈልጡ በኵሉ ቅድሳቲክሙ። 41 በመዓዛ ሠናይ እትዌከፈክሙ አመ አውፃእኩክሙ እምአሕዛብ ወእትሜጤወክሙ ወእመይጠክሙ እምኵሉ በሐውርት ኀበ ተዘረውክሙ በውስቴቶሙ ወእትቄደስ ብክሙ በቅድመ አዕይንቲሆሙ ለአሕዛብ። 42 ወተአምሩ ከመ አነ ውእቱ እግዚአብሔር አመ አባዕኩክሙ ውስተ ምድር እንተ አንሣእኩ እዴየ ከመ አሀብ ለአበዊክሙ። 43 ወትዜከሩ በህየ ፍናዊክሙ ወጌጋይክሙ በዘረኰስክሙ ወትመትሩ ገጸክሙ በኵሉ እከይክሙ። 44 ወተአምሩ ከመ አነ ውእቱ እግዚአብሔር ሶበ ገበርኩ ላዕሌክሙ ኵሎ ዘንተ ከመ ኢይርኰስ ስምየ በከመ ፍኖትክሙ እኩይ በከመ ምግባርክሙ ኅሡር ወሕሡም ወይቤ አዶናይ እግዚአብሔር። 45 ወነበበኒ እግዚአብሔር ወይቤለኒ፡፡ 46 ወልደ እጓለ ሕይው አጽንዕ ገጸከ ላዕለ ቴማን ወነጽር መንገለ ዳሮር ወተነበይ ላዕለ ንጉሠ ናጌብ።47 ወበሎ ለእመ ናጌብ አንተ ንጉሥ ስማዕ ቃለ እግዚአብሔር ከመዝ ይቤ አዶናይ እግዚአብሔር እግዚእ ናሁ አነ እሳተ አነድድ ውስቴትከ ወትበልዕ ኵሎ ዕፀወ ወሐመልማለ ዘውስቴትከ ወኵሎ ዕፀ ዘይቡስ ኢይጠፍዕ ነበልባሉ ዘነደደ ወይውዒ በውስቴታ ኵሎ ገጸ ዘእምጽባሕ እስከ ደቡብ። 48 ወየአምሩ ዘነፍስ ከመ አነ ውእቱ እግዚአብሔር ወአንደድክዎ ወኢይጠፍዕ። 49 ወዕቤ ሐሰ ለከ እግዚኦ እግዚኦ ወእሙንቱሰ ይቤሉኒ አኮኑ ምሳሌ ውእቱ ዝንቱ ዘይቤለኒ።

Eze 21. 1 ወነበበኒ እግዚአብሔር ወይቤለኒ በእንተዝ ተነበይ ሎሙ። 2 ወልደ እጓለ እመሕያው አጽንዕ ገጸከ ላዕለ ኢየሩሳሌም ወነጽር መንገለ መቅደሶሙ። 3 ወተነበይ ለምድረ እስራኤል ወበል ከመዝ ይቤ አዶናይ እግዚአብሔር እግዚእ ናሁ አነሥእ እዴየ ላዕሌኪ ወአውፅአ ለመጥባሕትያ እምነ ቀቀባ ወእሤሩ እምኔኪ ጻድቀ ወኃጥአ። 4 እሤርዎሙ ለኃጥአን ወለዓማፅያን እስመ አጥፋዕኩ እምውስቴትኪ ኃጥአ ወዓማፂ ከማሁ አንሥእ እዴየ ወአውፅእ መጥባሕትየ ላዕለ ኵሉ ዘነፍስ እምጽባሕ እስከነ ደቡብ። 5 ወየአምሩ ኵሉ ዘነፍስ ከመ አነ እግዚአብሔር ወአንሣእኩ እዴየ ወኢይመይጥ እንከ። 6 ወአንተ ወልደ እጓለ እመሕያው ብኪ በእንተ ቅጥቃቃጤ ሐውቌከ ወገዓር በሕማም እስከ የኃብጥ በቅድመ አዕይንቲሆሙ። 7 ወለእመ ይቤሉከ ምንት ያበክየከ በሎሙ በእንተ ዜና ዘይመጽእ ወይትቀጠቀጥ ልቡ ወይደክም ኵሉ ዕደው ወይትቀፃዕ ኵሉ ነፍስ ወኵሉ መንፈስ ውስተ ኵሉ መሌሊቱ ይበኈብኈ ወይመግል ናሁ ይበጽሕ ወከውንሂ ይቤ አዶናይ እግዚአብሔር እግዚእ። 8 ወነበበኒ እግዚአብሔር ወይቤለኒ። 9 ወልደ እጓለ እመሕያው ተነበይ ወበል ከመዝ ይቤ አዶናይ እግዚአብሔር ወበል ኵናት ብልሒ ወተምዕዒ ከመ ትርግዚ ወትቅትሊ። 10 ወብልሒ ከመ ትብርቂ ወአጥብዒ ከመ ትቅትሊ ወከመ ታውድቂ ኵሎ ዕፀ። 11 ወወሀባ ለጽኑዕ ከመ የአኃዝ በእንዴሁ ወበልሐት ኵናት ወአስተዳለውዋ ከመ ይመጥውዋ ውስተ እደ ዘይረግዝ ባቲ። 12 ወውዕ ወአውዩ ወልደ እጓለ እመሕያው እስመ ከመዝ ይከውን ላዕለ ሕዝብየ ወላዕለ ኵሉ መኳንንተ እስራኤል ያፈልስዎሙ በኵናት ለሕዝብየ ወበእንተ ዝንቱ ጥፋሕ በእደዊከ። 13 እስመ መንሱት ወምንተ ኮኑ ሕዝብ ዘርኅቁ ወኢሀለዉ። 14 ይቤ አዶናይ እግዚአብሔር አንተ ወልደ እጓለ እመሕያው ተነበይ ወጥፋሕ እዴከ በዲበ እዴከ ወአመክዕባ ለኵናት ወሠልሳ ለኵናት ወአብድንት በኵናት ዘየዓቢ ቀትል። 15 ወታደነግፆሙ ከመ ይጥፋዕ ልቦሙ ወይበዝኁ ድውያን በኀበ ኵሉ አናቅጺሆሙ ወይትወሀቡ ለቅትል በኵናት ወትበርቅ ወይትቀበል ቅትሉ። 16 ወይመልስ በመንገለ የማን ወፀጋም በሕቁ በኀበ ተመይጠ ገጽከ። 17 ወአነሂ እጠፍሕ እዴየ በዲበ እዴየ ወእፌኑ መዓትየ አነ እግዚአብሔር ዘነበብኩ። 18 ወነበበኒ እግዚአብሔር ወይቤለኒ። 19 ወልደ እጓለ እመሕያው ግበር ለከ ፪ ፍናዋተ እንተ ኀበ ትበውዕ ኲናቱ ለንጉሠ ባቢሎን ወእም፩ ብሔር ይባዕ ፪ሆን እደ ውስተ ርእሰ ሀገር ፍኖት። 20 እምርእሰ ፍኖቱ ግበር እንተ ኀበ ትበውዕ ኲናት ውስተ አራቦት ውስጠ ዘደቂቀ አሞን ወላዕለ ይሁዳ ወዲበ ኢየሩሳሌም እስከ ማእከላ። 21 እስመ ይቀውም ንጉሠ ባቢሎን ውስተ ርእሰ ፍኖት ውስተ ጽንፈ ፪ሆን ፍናው ከመ ይስግል ሰገለ ወከመ ያነሥእ በትሮ ከመ ይሰአሎሙ ለሱራፊኑ ለግልፎሙ። 22 ወኮነ ሰገሉ መንገለ የማኑ ዘላዕለ ኢየሩሳሌም ከመ ይሕፅራ ወይክሥታ ወይበውዕ ወየዓቢ ቃሎ በዉዉዓ ከመ ይክዓው መራደ ወከመ ይሕንፅ ደይቅ ወይፈጽም አናቅጺሃ ወየአብሮ መሬታ በመሬት ወያስተሐይጽ ወየሐንፅ እንተ ኀበ ይነጽፍ። 23 ወውእቱ ይሰግል ሎሙ ሰገለ በቅድሜሆሙ ወይዜከር ሰብዓተ ፯ሱባዔያተ ኃጢአቶሙ ተዘኪሮ። 24 በእንተ ዝንቱ ከመዝ ይቤ አዶናይ እግዚአብሔር እግዚእ እስመ ተዘከርክሙ ኃጢአትክሙ አመ ተከሥተ ጌጋይክሙ ከመ ያስተርኢ አበሳክሙ በኵሉ ጽልሑትክሙ እስመ ተዘከርክሙ ዘንተ ዘቦቱ ትትአኃዙ። 25 ወአንተ ርኩስ ወጽልሕው መንፈሰ መሳፍንተ እስራኤል አመ ዘበጽሐ ዕለትከ ወጊዜ ዕድሜሃ ለኃጢአትከ። 26 ከመዝ ይቤ አዶናይ እግዚአብሔር እግዚእ አዕትቲ መንጸፈኪ ወተቀጸሊ ወአሴስሊ አክሊለኪ አኮኑ አንቲ እንተ አሕፀርኪዮ ለነዋኅ ወአናኅኪዮ ለሐፂር። 27 ጌጋየኪ ወአበሳኪ ወኃጢአተኪ እሬስዮ ላቲ ወይእቲኒ ኢኮነት ከመዝ እስከ ትመጽእ እንተ ይደልዋ ኵነኔ ወአገብአ። 28 ወአንተ ወልደ እጓለ እመሕያው ተነበይ ወበሎሙ ከመዝ ይቤ አዶናይ እግዚአብሔር እግዚእ ለደቂቀ አሞን በእንተ ጽእለቶሙ ወበል ሰይፍ ሰይፍ እንተ ተመልሐት ለቀቲል ወመልሕዋ ከመ ትቅትል ወታሕልቅ ተንሥኢ ምልሒ ወመልሲ። 29 በራዕይኪ ዘከንቱ ወበሰገልኪ ዘሐሰት ከመ ይእሥሩኪ በክሣዶሙ ለቅቱላን ኃጥአን ዘበጽሐት ዕለቶሙ ለጊዜ ዕድሜሃ ለኃጢአቶሙ። 30 ትሠወጥ ኀበ ቀቀባ ወኢተኃድር ውስተዝ ብሔር በብሔርኪ እኴንነኪ። 31 ወእክዑ መዓትየ ላዕሌኪ በእሳት መቅሠፍትየ ወአንውኅ ላዕሌኪ ወአገብአኪ ውስተ እደ ፀርኪ እለ ያማስኑ ዘይቀትሉ። 32 ወያውዕዩኪ ወይትከዓው ደምኪ በማዕከለ ብሔርኪ ወኢይዜከሩኪ እስመ አነ እግዚአብሔር ነበብኩ።

Eze 22. 1 ወነበበኒ እግዚአብሔር ወይቤሌኒ። 2 ወልደ እጓለ እመሕያው ተዋቀሳ ለሀገር በደም። 3 ወንግራ ኵሎ ጌጋያ ወበላ ከመዝ ይቤ አዶናይ እግዚአብሔር ለሀገር እንተ ከዓው ደመ በማዕከላ ከመ ትብጻሕ ዕለታ ወትገብር ላቲ ጣዖተ። 4 ከመ ትርኵስ በደሞሙ ለዘከዓዉ ላዕሌሃ ወወደቂ ወረኰስኪ በጣዖትኪ ዘገበርኪ ወአቅረብኪ መዋዕለኪ ወአብጻሕኪ ዕድሜ ዓመትኪ በበይነ ዝንቱ ረሰይኩኪ ጽዕለተ በኀበ አሕዛብ። 5 ወሥላቀ በኀበ ኵሉ በሐውርት ዘቅሩብኪ ወዘርኁቅኪ ወይስሕቁ ላዕሌኪ እስመ ረኰስኪ ወአርኰስኪ ስሞ እስመ እምድኅረ አስማዕኪ ወአብዛኅኪ ኃጢአተኪ። 6 ወናሁ መኳንንቲሆሙ ለቤተ እስራኤል ኵሎሙ ምስለ እንተ አዝማዲሆሙ ተደመሩ በውስቴትኪ ከመ ይክዓዉ ደመ እሞሙ ወአበዊሆሙ። 7 ወይፅዕልዎሙ ለአዝማዲሆሙ ወይሣቅዩ ፈላሲ ወይገፍዑ በውስቴትኪ ወይትዔገሉ ዕቤረ ወእጓለ ማውታ በውስቴትኪ። 8 ወመነኑ ቅድሳትየ ወአርኰሱ ሰንበታትየ። 9 ዕደው ሠርቅት ሀለው በውስቴትኪ ከመ ይክዓው ደመ በውስቴትኪ ወበውስተ አድባርኪ ወይገብሩ ዘኢይከውን በማዕከሌኪ። 10 ወክሥቱ ኃፍረተ አብ በውስቴትኪ። 11 ወኵሎሙ ምስለ አንስትያ ቢጾሙ ወምስለ ትክት ይስክቡ ወኵሎሙ ይረኩሱ ምስለ መራዕወ ደቂቆሙ በኃጢአት ወኵሎሙ ይሰክቡ ምስለ አሐቲሆን እንተ እምአቡሆሙ። 12 ወይነሥኡ ሕልያነ በውስቴትኪ ከመ ይክዓዉ ደመ ወነሣእኪ ርዲ ወያስተናድኡ ወይነሃሥኡ ዘሠረቅት በውስቴትኪ ወእሠልጥ ማኅለቅቶ ለእከይኪ ወለትዕግልትኪ ወኪያየሰ ረሣዕክኒ ይቤ አዶናይ እግዚአብሔር። 13 ወናሁ ጠፋሕኩ እደውየ በእዴየ በምግባርኪ ዘገበርኪ በደምኪ ዘኮነ በማዕከሌኪ። 14 ለእመ ይትዔገሥ ልብኪ ወለእመ ይጸንዓ ዕደውኪ በመዋዕለ ዘእገብር በማዕከሌኪ አነ እግዚአብሔር ዘነበብኩ ወገበርኩ። 15 ወእዘርወኪ ውስተ አሕዛብ ወእዘርወኪ ውስተ በሐውርት ወየኃልቅ ርኵሰኪ እምውስቴትኪ። 16 ወእወርስ በውስቴትኪ በቅድመ አዕይንቲሆሙ ለአሕዛብ ወየአምሩ ከመ አነ ውእቱ እግዚአብሔር። 17 ወነበበኒ እግዚአብሔር ወይቤለኒ። 18 ወልደ እጓለ እመሕያው ናሁ ኮኑኒ ቤተ እስራኤል ድሙራን ኵሎሙ ብርት ወዓረር ወሐፂን ወናዕክ በማዕከለ ከውር ድሙር ኮኑ ውእቱ። 19 በበይነ ዝንቱ በል ከመዝ ይቤ እግዚአብሔር እግዚእ እስመ ኮንክሙ ፩ትእሢተ ወትሥልስተ ወናሁ አስተጋብአክሙ አነ ውስተ ኢየሩሳሌም በከመ ያስተጋብእዎ ለብሩር ወነሣእኩክሙ በኢየሩሳሌም አነ። 20 በከመ ይነሥእዎ ለብሩር ወለወርቅ ወለሐፂን ወለዓረር ወለናዕክ ወይወድይዎ በማዕከለ መንሀብ ወያመበኵህ ዲቤሁ እሳተ ከመ ይሰክብዎ ከማሁ አስተጋብአክሙ በመዓትየ ወእሰብከክሙ። 21 ወእበኵሕ እሳተ መዓትየ ላዕሌክሙ። 22 ወትሰብኩ ማዕከላ ከመ ይሰበክ ብሩር ማዕከለ ከውር ወተአምሩ ከመ አነ ውእቱ ወእግዚአብሔር ዘእክዑ መዓትየ ላዕሌክሙ። 23 ወነበበኒ እግዚአብሔር ወይቤለኒ። 24 ወልደ እጓለ እመሕያው በላ አንቲ ምድር እንተ ኢትዘንም ወኢይወርድ ጠል ዲቤኪ በዕለተ መንሱት። 25 እለ መላአክቲሃ በማዕከላ ይጥኅሩ ከመ አንበሳ ወይመሥጡ ወየሐይዱ ወይትዓገሉ ወይውኅጥዋ ለነፍስ ወይነሥኡ ሕልያነ ወይበዝኃ መበለታትኪ በማዕከሌኪ። 26 ወካህናቲሃኒ ዓለዉ ሕግየ ወአርኰሱ ቅድሳትየ በማዕለከለ ቅድሳትየ ወኢተግኅሡ እምርኵሳ ወቦኡ ማዕከለ ርኵሰ ወኢነጽሑ ወይከድኑ አዕይንቲሆሙ እምስነ ቤትየ ወእምሰንበታትየ ወአርኰሱ ሊተ ቤትየ ሁለ ረሰዪኒ በማዕከሎሙ። 27 ወመላእክቲሃኒ በማዕከላ ከመ ተኵላት መሠጥ መሠጥ ወይመሥጡ ከመ ይክዓዉ ደመ ወይሂዱ ወይትዓገሉ። 28 ወነቢያቲሃኒ ይቀብዕዎሙ ወይሬእዩ ሎሙ ከንቶ ወያሰግሉ ሐሰተ ወይብሉ ከመዝ ይቤ አዶናይ እግዚአብሔር እግዚእ እግዚአብሔርሰ ኢነበበ። 29 ወይእኅዝዎሙ ለአሕዛበ ምድር ወይቤልዎሙ ወይመሥጡ ወየሀይዱ ባዕለ ነዳየ ወይገፍዑ ምስኪነ ወኢይፈትሑ ጽድቀ ለፈላሲ ለፈላሲ ወየኃሥሡ እምውስቴቶሙ ዕደው እለ ይመይጥዋ ለርትዕ። 30 ወይቀውም በቅድሜየ በእከዮሙ አመ ዕድሜሃ ለምድር ከመ ኢያጥፍአ ለምድር ለዝሉፉ ወኢረከብኩ። 31 ወከዓውኩ መዓትየ ላዕሌሃ በእሳት ወተይ መቅደስየ ከመ እፍድዮሙ በከመ ምግባሮሙ ዲበ ርእሶሙ አገብእ ሎሙ ይቤ እግዚአብሔር እግዚእ።

Eze 23. 1 ወነበበኒ እግዚአብሔር ወይቤለኒ። 2 ወልደ እጓለ እመ ሕይው ፪አንስት አዋልደ አሐቲ ብእሲት። 3 ወዘመዋ እማንቱ ዘብሔረ ግብፅ እንዘ ደናግል እማንቱ ወዘመዋ ወበህየ ወድቃ አጥባቲሆን ወበህየ ሰበርዎን። 4 ወአስማቲሆን ለእንተ ትልሕቅ ሀላ ወለእንተ ትንእስ ሐሊባ እኅታ ወአውሰብክዎን ወወለዳ ሊተ ደቂቀ ወአዋልደ አስማቲሆን ለሀላ ሰማርያ ወለሐሊባ ኢየሩሳሌም። 5 ወዘመወት ሀላ እምኔየ ወተለወቶሙ ለመሐዝኒሃ ለፋርስ እለ ይቀርብዋ። 6 በአልባሰ ደርከኖ ለቢሶሙ መሳፍንት ወመኳንንት ወወራዙት ኵሎሙ ኅሩያን ወመስተፅዕናነ አፍራስ። 7 ወወሀበቶሙ ወዘመወት ቦሙ ለደቂቀ ፋርስ ኅሩያን ኵሎሙ ወምስለ ኵሎሙ እለ አፍቀረቶሙ ወዘመወት ሎሙ ወረኵሰት። 8 ወኢኀደገት ዝሙታ ዘእምብሔረ ግብፅ እስመ ምስሌሃ ይሰክቡ እምንዕሶሙ ወእሙንቱ ሰበርዋ ወይክዑ ዲበሃ ዝኒቶሙ። 9 በበይነ ዝንቱ ከመዝ አግባዕክዋ ውስተ እደ መሐዝኒሃ ወውስተ እደዊሆሙ ለደቂቀ ፋርስ እለ አፍቀረት። 10 ወእሙንቱ ቀፈጽዋ ኃፍረታ ወነሥኡ ደቂቃ ወአዋልዲሃ ወቀተልዋ ኪያሃኒ በኵናት ወኮነት ነገረ ለኵሉ አንስት ወገብሩ በቀለ ላዕሌሃ ወአዋልዲሃ። 11 ወርእየታ እኅታ ሐሊባ ወአፈድፈደት እምእኅታ ዘመወት ምስለ ደቂቀ ፋርስ። 12 ወአፍቀረት መሳፍንቲሆሙ ወመኳንንቲሆሙ እለ ይቀርብዋ በአልባሰ ሢራይ ወመስተፅዕና አፍራስ። 13 ወርኢኩ ከመ ርኵሳ ወአሐቲ ፍኖቶን ለ፪ሆን። 14 ወደገመት ዘመወት ወርኢኩ አምሳለ ዕደወ ፋርስ ሥዑላን ውስተ አረፍት። 15 ወአርአያ ከለደውውያን ሥዑላን በኰራዊታት ወቅኑታነ አሰቅ ውስተ ሐቌሆሙ ወአልባሰ ረፍአ መስተራእስቲሆሙ ወትሥልስት ገጾሙ ወኵሎሙ ይመስሉ ደቂቀ ባቢሎን እለ ብሔረ ፋርስ ወሀገሮሙ። 16 ወአንሥአት ዓይና መንገሌሆሙ ወነጸረቶሙ ወፈነወት ሐዋርያተ ምስሌሆሙ ብሔረ ፋርስ። 17 ወመጽኡ ኀቤሃ ደቂቀ ባቢሎን ወይሰክቡ ምስሌሃ ውስተ ምስካባ ወያረኵስዋ በዝሙቶሙ ወረኵሰት ቦሙ ወጠለቀት ነፍሳ እምኔሆሙ። 18 ወከሠተት ዝሙታ ወከሠተት ኃፍረታ ወነቀበትኒ ነፍስየ እምኔሃ ከመ ነቀበታ ነፍስየ ለእኅታ። 19 ወአብዛኅኪ ዝሙተኪ ከመ ትዝክሪ መዋዕለ ንዕስኪ ዘአመ ዘመውኪ በግብፅ። 20 ወአፍቀርኪዮሙ ለደቂቀ ፋርስ እለ መጠነ ነፍስተ አድግ ነፍስቶሙ ወከመ እስኪተ ፈረስ እስኪቶሙ። 21 ወፈቀድኪ ኃጢአተ ንዕስኪ ዘገበርኪ በብሔረ ግብፅ በማኅደርኪ ዘአመ ንዑስ አጥባትኪ። 22 በእንተ ዝንቱ ሐሊባ ከመዝ ይቤ አዶናይ እግዚአብሔር እግዚእ ናሁ አነ አነሥኦሙ ለመሐዝንሂ ላዕሌኪ እለ ጠለቀት ነፍስኪ እምኔሆሙ ወአመጽኦሙ ዲቤኪ። 23 ወየአግቱኪ ደቂቀ ባቢሎን ወኵሎሙ ፋርስ እለ ፋቁድ ወሱሔ ወቆዓ ወኵሎሙ ደቂቀ ፋርስ ምስሌሆሙ ወራዙት ኅሩያን ዓበይት መኳንንት ወኵሎሙ በትሥልስት መስተፅዕናነ አፍራስ። 24 እለ አስመዩ ኵሎሙ ይመጽኡ ኀቤኪ እመንገለ ደቡብ በሠረገላ ወበመንኰራኵር ምስለ ብዙኃን ሠራዊት ወአሕዛብ ሰብአ ሐፅ ወሰብአ ወኲናት ወጌራ ሐፂን ወያነብሩ መዕቀበ ዲቤኪ እንተ ዓውድኪ። 25 ወእሁብ ኵነኔ ቅድመ ገጾሙ ወይትቤቀሉኪ በኵነኔሆሙ ወእፌኑ ቅንዓትየ ዲቤኪ ወይገብሩ ዲቤኪ በመዓትየ ይስቁሩ ወይመትሩ አንፍኪ ወይሰጕዑ ዕዝነኪ ወእለ ተርፉ እምውስቴትኪ ወይወድቅዎሙ በኲናት ወይነሥእዎሙ ለደቂቅኪ ወአዋልድኪ ወእለ ተርፉ ትበልዖሙ እሳት። 26 ወይሰልቡኪ አልባስኪ ወይበረብሩ ሠርጐ ምክሕኪ። 27 ወእመይጥ ኃጢአተኪ እምኔኪ ወዝሙተኪ ዘእምብሔረ ግብፅ ወኢታንሥኡ እንከ አዕይንተኪ ኀቤሆሙ ወኢትዜከሪዮሙ እንከ ለግብፅ። 28 በበይነ ዝንቱ ከመዝ ይቤ እግዚአብሔር እግዚእ ናሁ አነ አገብአኪ ውስተ እደ ጸላዕትኪ እለ ጠለቅት ነፍስኪ እምኔሆሙ። 29 ወይገብኡ ዲቤኪ ወይጸልዑ ወይበረብሩ ኵሎ ፃማኪ ወተግባረኪ ወየኀድጉኪ ዕራቀኪ ወትትኃፈሪ ኃፍረተ ወይቀፍጹኪ ኃፍረተ ወኃሣረ ዝሙትኪ ወኃጢአትኪ። 30 ወእገብር ላዕሌኪ ዘንተ ኵሎ እስመ ዘመውኪ ወተሎኪዮሙ ለአሕዛብ ወረኰስኪ በጌጋዮሙ። 31 ወሖርኪ በፍኖት እኅትኪ ወአገብእ ጽዋዓ እኅትኪ ውስተ እዴኪ። 32 ከመዝ ይቤ አዶናይ እግዚአብሔር እግዚእ ጽዋዓ እኅትኪ ስትዪ ዝኰ ዕሙቀ ወርኁበ ወትከውን ሰሐቀ ወስላቀ በኀበ ብዙኃን እለ ይገብሩ ስታየ። 33 ወይመልዑ ጽዋዓ ሙስና ወይማስኑ። 34 ወትሰትዪ ጽዋዓ እኅትኪ ወሰማርያ ወትጸውቢዮ ወእሠዕር በዓላተኪ ወአስሕርተኪ እስመ አነ ነበብኩ ይቤ አዶናይ እግዚአብሔር። 35 እስመ ረሣዕክኒ ወአግባዕክኒ ድኅረ ዘባንኪ ንሥኢ አንቲኒ ኃጢአተኪ ወዝሙተኪ። 36 ወነበበኒ እግዚአብሔር ወይበለኒ ወልደ እጓለ እመሕያው ተዋቀሦን ለሀላ ወለሐሊባ ወንግሮን ኃጢአቶን ዘከመ ዘመዋ። 37 ወደም ውስተ እደዊሆን ወፈተዋ ዝሙቶን ወደቂቆንሂ ዘወለደ ሊተ ሦዓ በእሳት። 38 ወከመዝ ገብራ ላዕሌየ ወአርኰሳ መቅደስየ ወሠዓራ ሰንበታትየ። 39 ወዘብሐ ደቂቆን ለአማልክቲሆን ወይበውዓ መቅደስየ ውእተ አሚረ ከመ ያርኩሳ ከመዝ ይገብራ በማዕከለ ቤትየ። 40 ዕደውየኒ እለ ይመጽኡ እምርሑቅ በሐውርት ሐዋርያት እለ ተፈነዉ ኀቤሆን እምከመ በጽሐ ኀቤሆን ይትሐፀባ ወይትኰሐላ አዕይንቲሆን ወይሠረገዋ። 41 ወይነብራ ውስተ ዓራተ ምስካቦን ወይትቃጸበን ወይሠርዓ ማዕደ ቅድሜሆን ወይትፌሥሐ በቅብዕየ ወበዕጣንየ። 42 ወይቃንያ በቃለ አውታረ መሰንቆ ወበኀበ ዕደው እለ ይቀድሑ ወበኀበ ብዙኅ ሰብእ እለ አተዉ እምሐቅል ወይትቀብዓ አፈዋተ ወይወድያ አውቃፋተ ውስተ እደዊሆን ወአክሊላተ ምክህ ውስተ ርእሶን። 43 ወእቤ አኮኑ እለ ይዜምዋ ወይገብራ ከመ ዘማ ወለሊሃኒ ዘመወት እምኀቤሃ። 44 ወይበውዑ ኀቤሃ ከመ ይበውዑ ኀበ ብእሲት ዘማ ከማሁ ይበውዑ ኀበ ሐላ ወሐሊባ ከመ ይግበሩ ኃጢአተ። 45 ወዕደዉ ጻድቃን እሙንቱ እለ ይትቤቀልዎን በቀለ ዘማ ወበቀለ ደም እስመ ዘማት እማንቱ ወደም ውስተ እደዊሆን። 46 ከመዝ ይቤ እግዚአብሔር እግዚእ አመጽእ ላዕሌሆን ሠራዊተ ወእፌኑ ዲቤሆን ሀከከ ወይበረብርዎን። 47 ወይወግርዎን በአዕባን አሕዛብ ወይረግዝዎን በመጣብሒሆሙ ወይዘርውዎሙ ለደቂቆን ወለአዋልዲሆን ይቅትልዎን ወያውዕዩ አብድንቲሆሙ ወአብያቲሆን በእሳት። 48 ወአእትት ኃጢአታ እምብሔር ወይትቀሠፋ ኵሉ አንስት ወይትጌሠፃ 49 ወኢይገብራ እንከ ኃጢአተ ወይገብእ እንከ ጌጋይክሙ ላዕሌክሙ ወትትፈደዩ ሕሊና ኃጢአትክሙ ወተአምሩ ከመ አነ ውእቱ እግዚአብሔር።

Eze 24. 1 ወነበበኒ እግዚአብሔር ወይቤለኒ አመ ታሥዕ ዓመት በዓሥር ወርኅ በዓሡር ሠርቅ። 2 ወይቤለኒ ወልደ እጓለ እመሕያው ጸሐፍ ለከ በበዕለቱ እምዛቲ ዕለት ወበበዓመቱ ወእምዝ መጠነ ንጉሡ ባቢሎን ዲበ ኢየሩሳሌም እምዛቲ ዕለት ዮም። 3 ወነገርኩከ ምሳሌ ዲበ ቤት ዘአምረሩኒ ወመስል ሎሙ ምሳሌ ወበሎሙ ከመዝ ይቤ እግዚአብሔር እግዚእ አንብር ወአፍልህ ጽሕርተ ወደይ ውስቴቱ ማየ። 4 ወወደይ ውስቴቱ ግማዳተ ዘኵሎ አባል ሠናይ። 5 ኃረይኩ ዘምሉዕ ሥጋ እምነ መራዕይ ሠናየ ወስቡሐ ወአንድድ ታሕቴሁ እሳተ ወአፍልህ ወይፍላህ በሕቁ ወይብዕል አዕፅምቲሆን በማዕከላ። 6 በበይነ ዝንቱ ከመዝ ይቤ እግዚአብሔር አህጉረ ደም ጽሕርት ዝሕልት እንተ ኢያህበረትዋ ዛህላ ወያወፅኡ በበአባሉ ወይበጽሕ ኀቤሃ መክፈልታ። 7 እስመ ደም ማዕከላ ሀሎ ወሤቆ ዲበ ኰኵሕ ልሙፅ ወኢከዓወቶ ዲበ ምድር ከመ ይትከደን መሬተ። 8 ከመ ዓዕርግ መዓትየ ወእትበቀል በቀልየ ወአንበርኩ ደማ ዲበ ሊዎ አጥርያ ከመ ኢይንድፍዎ። 9 በበይነ ዝንቱ ከመዝ ይቤ እግዚአብሔር አዶናይ አሌላ ለሀገረ ደም ወአነ አዓቢ ዕቶና። 10 ወአበዝኅ ዕፀዊሃ ወአነድድ እሳተ ከመ ያኅርር ሥጋዊሃ እስከ የኃልቅ ወይትቀጠቀጥ አዕፅምቲሃ። 11 ወአንብራ ዲበ አፍሐም እስከ ይነፍር ወእስከ ይሰቁር ጽሕርተ ወይትመሰዉ በማእከለ ርኵሳ ወየኃልቅ ዛህላ። 12 ወይውኅድ ዛሕል ወይወፅእ ብዙኅ ዛሕላ እምኔሃ፡፡ 13 ወይትኃፈር ዛኅለ ወይፈልሕ ርኩስኪ እስመ ረኰሰኪ ወኢነጻሕኪ እምርኵሰኪ ወኢትነጽሒ ዓዲ እስከ እፈጽም መዓትየ ላዕሌኪ። 14 አነ እግዚአብሔር ዘነበብኩ ወአመጽእሂ ወእገብርሂ ወእፌጽም ወኢይምሕር ወኢይሣሃል በከመ ፍናዊኪ ወበከመ ሕሊናኪ ከማሁ እኴንነኪ ወይቤ አዶናይ እግዚአብሔር በበይነ ዝንቱ አነ እኴንነኪ በከመ ደምኪ ወበከመ ጌጋይኪ እትቤቀለኪ ርኵስ ስምኪ ወብዙኃ ታመርሪ። 15 ወነበበኒ እግዚአብሔር ወይቤለኒ። 16 ወልደ እጓለ እመሕያው ናሁ አነ አነሥእ እምኔኪ ፍትወተ አዕይንትኪ ወኢትትቀተሊ በውስተ ፀብዕ፡፡17 ወኢታንብዕ ብካየ ደም ዘውስተ ሐቌኪ ላህ ውእቱ ወኢይጸፈር ውስቴትኪ ሥዕርትኪ ዘዲቤኪ ወአሣዕንኪ በዲበ አዕጋርኪ ኢታውፅኢ ወኢትናዝዚ በከናፍሪሆሙ ወኢትሴስዪ እክለ ምርረ ምትኪ። 18 ወነገርክዎሙ ለሕዝብ በጽባሕ ወብእሲትየ ሞተት በሠርክ ወገበርኩ በጽባሕ በከመ አዘዘኒ። 19 ወይቤሉኒ ሕዝብ ኢትነግረኒኑ ምንት ውእቱ ዝንቱ ዘትገብር አንተ። 20 ወእቤሎሙ እግዚአብሔር ነበበኒ ወይቤለኒ። 21 በሎሙ ለቤተ ፳ል ከመዝ ይቤ ናሁ አርኰሱ መቅደስየ ኃሣር ውእቱ ኃይልክሙ ወፍትወተ አዕይንቲክሙ ዝኩ ዘትምሕክ ነፍስክሙ ወደቂቅክሙሂ ወአዋልዲክሙ ዘአትረፍክሙ ይወድቁ በኲናት። 22 ዘከመ ገበርኩ ወትከውኑ ዘንተ በከመ ገበርኩ ወኢትትናዘዙ በአፉሆሙ ወኢትበልዑ ሲሳየ ዕደው። 23 ወድምድማ ርእስክሙ ወአሣዕኒክሙሂ ዘውስተ እገሪክሙ ኢተበትከ ወኢትውዕዩ ዳዕሙ ትትመሰው በኃጢአትክሙ ወኵልክሙ ትናዝዙ ቢጸክሙ። 24 ወይከውነክሙ ሕዝቅኤል ትእምርተ ወኵሎ ዘገብረ ትገብሩ ዘከመ ረሰይኩ ግበሩ አመ በጽሐ ዝንቱ ወየአምሩ ከመ አነ ውእቱ እግዚአብሔር እግዚእ። 25 ወአንተ ወልደ እጓለ እመሕያው አኮኑ አመ ነሣእኩ እምኔሆሙ ኃይሎሙ ወትፍሥሕተ ምክሖሙ ወፍትወተ አዕይንቲሆሙ ዘትምሕክ ነፍሶሙ ደቂቆሙ ወአዋልዲሆሙ። 26 ውእተ ዕለተ ይበጽሑ ዘድኅኑ ኀቤከ ለአስምዖ አዕዛን። 27 ውእተ ዕለተ ይከሥት አፉከ ዘድኅነ ወትከውን እንከ በሐመ ወትከውን ሎሙ ትእምርተ ወየአምሩ ከመ አነ እግዚአብሔር።

Eze 25. 1 ወነበበኒ እግዚአብሔር ወይቤለኒ፡፡2 ወልደ እጓለ እመሕያው አጽንዕ ገጸከ መንገለ ደቂቀ አሞን ወተነበይ ሎሙ፡፡3 ወበሎሙ ለደቂቀ አሞን ስምዑ ቃለ አዶናይ እግዚአብሔር ከመዝ ይቤ አዶናይ እግዚአብሔር እስመ ተፈሣሕክሙ በእንተ መቅደስየ እስመ ረኵሰት ወበእንተ ምድረ ፳ል እስመ ማሰነት ወበእንተ ቤተ ይሁዳ እስመ ተፄወዉ፡ 4 ወበ እንተዝ ናሁ አነ አገብአክሙ ቅድመ ለይሁዳ ለደቂቀ ቂዲም ከመ ይትካፈሉክሙ ወይነብሩ በኃጢአቶሙ ውስቴትኪ ወይተክሉ መኃድሪሆሙ ኀቤኪ ወእሙንቱ ይበልዑ ፍሬኪ ውእቶሙ ይሰትዩ ጠለኪ፡፡ 5 ወእሬስያ ለሀገረ አሞን ምርዓየ አግማል ወለደቂቀ አሞን ምርዓየ ዓባግዕ ወተአምሩ ከመ አነ ውእቱ እግዚአብሔር፤ 6 እስመ ከመዝ ይቤ እግዚአብሔር እግዚእ እስመ ጠፋሕክሙ በእደዊክሙ ወአጽሐስክሙ በእገሪክሙ ወተኃሥየት ነፍስክሙ በእንተ ምድረ ፳ል፡፡ 7 ወበእንተዝ አነ አነሥእ እዴየ ላዕሌኪ ወእሬስየኪ በርበረ ለአሕዛብ ወአጠፍአኪ እምበሐውርት እዘርወኪ ወእሤርወኪ እምውስተ አሕዛብ ወእደመስሰኪ ከመ ታእምረ ከመ አነ ውእቱ እግዚአብሔር፡፡ 8 ከመዝ ይቤ እግዚአብሔር አዶናይ እስመ ይቤሉ ሞዓብ ወሲዶር ከመ ኵሉ አሕዛብ ቤተ ፳ልሂ ወይሁዳ፡፡ 9 በእንተዝ ናሁ አነ እነሥት በወና እምሀገር ለሞዓብ እምነ አህጕረ ምኵናን ወእምድር ኅሪት ዘቤተ ሳሙት ወበአልብዓን ወቀርርማኅ ዲበ ዓዘቅተ ዓገር ዘመንገለ ባሕር፡፡ 10 ዘደቂቀ ቂዲም ላዕለ ደቂቀ አሞን ወሀብክዎ ርስቶ ከመ ኢርከቡ ዝክረ ደቂቀ አሞን በውስተ አሕዛብ፡፡ 11 ወበሞዓብ እገብር በቀለ ወየአምት ከመ አነ ውእቱ እግዚአብሔር፡፡ 12 ከመዝ ይቤ እግዚአብሔር እስመ ገብረት ኤዶምያስ አመ ተበቀሎቶሙ በቀለ ለቤተ ይሁዳ ወተቀየምዎሙ ወተበቀልዎሙ በቀለ፤ 13 ከመዝ ይቤ አዶናይ እግዚአብሔር አነሥእ እደውየ ላዕለ ኤዶምያስ ወአጠፍእ እምውስቴታ ሰብአ ወእንስሳ ወእሬስያ በድወ ወእለሂ አምሠጡ እምቴማን ይወድቁ በኵናት፡፡14 ወእትቤቀሎሙ ለኤዶምያስ በእደ ሕዝብየ ፳ል ወይገብሩ ላዕለ ኤዶምያስ በከመ መዓትየ ወበከመ መቅሠፍትየ ወየአምሩ በቃልየ ይቤ እግዚአብሔር እግዚእ፡፡ 15 ከመዝ ይቤ አዶናይ እግዚአብሔር እስመ ገብሩ ኢሎፍሊ በቀለ ወዓቀሙ በቀሎሙ ወተፈሥሕት ነፍሶሙ ከመ ይጥፍኡ ለዓለም፡፡ 16 በእንተዝ ከመዝ ይቤ አዶናይ እግዚአብሔር ናሁ አነ አነሥእ እደውየ ላዕለ ኢሎፍሊ ወለጠፍሎሙ ለመኳንንት ወእደ መስሶሙ ለእለ ተርፉ እምሰብአ ጰራልያ፡፡ 17 ወእገብር ዲቤሆሙ በቀለ ዓቢየ ወየአምሩ ከመ አነ ውእቱ እግዚአብሔር ሶበ ተበቀልክዎሙ፡፡

Eze 26. ፩. ወኮነ አመ፲ወ፩ ዓመት በሠርቀ ወርኅ ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው እስመ ትቤ ሶር ዲበ ኢየሩሳሌም እንቋዕ ተቀጥቀጠት ወተኃጕለት ወአሕዛቢሃኒ ገብኡ ኀቤሃ ወኃልቀት ምልዕት፡፡ 3 በእንተዝ ከመዝ ይቤ እግዚአብሔር አዶናይ ናሁ አነ ላዕሌኪ ሶር ወአምጽእ ላዕሌኪ አሕዛበ ብዙኃነ ከመ ተዓርግ ባሕር ማዕበላ፡፡ 4 ወያንኅሉ አረፋቲሃ ለሦር ወይነሥቱ ማኅፈዲሃ ወየኃልቅዎ ለመሬትኪ እምኔሃ ወእሬስያ ከመ ኰኵሕ ልሙጽ፤ 5 ወይረብሎ መሣግሪሆሙ በማዕከለ ባሕር እስመ አነ ነበብኩ ከመዝ ይቤ አዶናይ እግዚአብሔር እግዚእ ወትከውን በርበረ ለአሕዛብ፡፡ 6 ወይቀትልዎን ለአዋልዲሃ በኵናት በውስተ ገዳም ወየአምሩ ከመ አነ ውእቱ እግዚአብሔር፡፡ 7 ከመዝ ይቤ አዶናይ እግዚአብሔር ናሁ አነ አመጽኦ ለናቡከደነፆር ላዕሌኪ ሶር ንጉሠ ባቢሎን እመንገለ ደቡብ ንጉሠ ነገሥት ውእቱ ምስለ አፍራስ ወሠረገላት ወመስተፅዕናን ወተዓደነ አሕዛብ ብዙኃን ፈድፋደ፡፡ 8 ወውእቱ ይቅትሎን ለአዋልድኪ እለ የኃልቁ በኵናት ወይነብሩ ላዕሌኪ መዓቅብት ወየሐፅሩኪ ወየሐንፁ ጥቅመ ዓውድኪ ወየዓግቱኪ ንዋየ ሐቅል ወይደረብዩኪ በኵያንዊሆሙ፡፡9 አረፍተኪ ወማኅፈደኪ ወያንኅሉ በመጣብሒሆሙ፡፡ ፲. ወይደፍነኪ ፀበል እምብዙኅ አፍራሲሁ ወእምድምፀ አፍራሲሁ ወመንኵራኵረ ሠረገላሁ ያንኅል አረፍተኪ ወይበውዕዎን ለአናቅጽኪ ከመ ዘይበውዕ አዕፃደተ ሐቅል በንዋየ ሐቅሉ፡፡ 11 ወይከይዱ አፍራሲሁ መርኅበኪ ወይቀትልዎሙ ለአሕዛብኪ በመጥባሕት ወይነጽሖ ውስተ ምድር ለፅንዓ ኃይልኪ፡፡ 12 ወይበረብሩኪ ንዋየኪ ወይመሐርከ መራዕየኪ ወያንኅል እረፍትኪ ወይነሥቱ አብያተኪ መፍትወ ወዕብነኪ ወዕፀወኪ ወመረተኪ ውስተ ቀላየ ባሕር ይዌሩ፡፡ 13 ወይሥዕር እንከ ኵሎ እንዚራተኪ ወኢይሰማዕ እንከ ኵሎ ቃለ ማኅሌትኪ፡፡ 14 ወእሬስየኪ ከመ ኰኵሕ ልሙጽ ኀበ ይረብቡ መሣግረ ትከውኒ ወኢትትሐነፂ እስመ አነ እንከ ነበብኩ ይቤ አዶናይ እግዚአብሔር፡፡ 15 ከመዝ ይቤ አዶናይ እግዚአብሔር እግዚእ በእንተ ሶር እምድምፀ ድቀትኪ ተመንደቡ ቅቱላንኪ አመ መልሐ መጥባሕቶ በማዕከሌኪ አጽለቅለቃ ጸስያት፡፡ 16 ወይወርዱ እመናብርቲሆሙ ኵሎሙ አሕዛብ ወመላእክተ አሕዛበ ባሕር ወየአትቱ ጌራቲሆሙ እምአርእስቲሆሙ ወይለልብዎሙ አልባስ አስቆሙ ወድንጋፄ ይደነግፁ እንዘ ይነውሙ ውስተ ምድር ወይትሀዘቡ ሞቶሙ ወይበክዩ፡፡ 17 ወያያስቆቅውኪ ወይብሉኪ እፎ ጠግዓት ወተሥዕረት እምባሕር ሀገር ቡርክት ወክብርት እንተ ኮነት ጽንዕተ ውስተ ባሕር ወእለሂ ይነብርዋ ውስተ እንተ አፍርሃት ኵሎ ሰብአ፡፡18 ወይፈርሁ ደስያት እምአመ ወድቁ ወይደነግፃ አህጕር ዘውስተ ደስያት እምነ ጽዕለትኪ፡፡ 19 እስመ ከመዝ ይቤ አዶናይ እግዚአብሔር እግዚእ እስመ ኮነት ሀገር መዝበረ ከመ አህጕር ዘአልቦ ዘይነብሮን እምከመ አምጻእኩ ዲቤኪ ቃልየ ወይጸፍነኪ ማይ ብዙኅ፡፡ 20 ወአገብአኪ ኀበ እለ ይወርዱኪ ውስተ ቀላይ ኀበ አሕዛብ ዘለዓለም ወአነብረኪ ታሕተ ምድር ከመ መዝብር ዘለዓለም ምስለ እለ ይወርዱ ውስተ ግብ ከመ ኢትንበሪ ወኢትቁሚ ዲበ ምድር ሕይወተኪ፡፡ 21 ወእሁበኪ ለሞት ወኢትሄልዊ እንከ ወየኃሥሡኪ ወኢይረክቡኪ ለዓለም ይቤ አዶናይ እግዚአብሔር እግዚእ፤

Eze 27. 1 ወነበበኒ እግዚአብሔር ወይቤለኒ፡፡ 2 አንተ ወልደ እጓለ እመሕያው ተመሐር ለከ ሰቆቃው ላዕለ ሶር፡፡ 3 ወበላ ለሶር እንተ ትነብር ውስተ ፍኖተ ባሕር መስተግብርቶሙ ለአሕዛብ ብዙኃን እለ ውስተ ጸስያት ብዙኃት ከመዝ ይቤ አዶናይ እግዚአብሔር ለሶር እንተ ትብል ለልየ ረሰይኩ ሊተ ሠናየ ውስተ ልበ ባሕር፡፡ 4 ደወልኪ ውስተ ልበ ባሕር ደቂቅኪ ረሰዩ ለኪ ስነ ዓርዝ ዘእምሳኒር፡፡ 5 ወየሐንፁኪ ለኪ ሐዳሳተ ሰሊዳተ ተሐደሰት ዘቄድሮስ ዘእምሊባኖስ ነሥኡ ይግበሩ ለኪ አዕማደ ዘኢላጢኖስ እምብሔረ ባሳን፡፡ 6 ወገብሩ አሕዳፍኪ ወምሕራትኪ ገብሩ ዘቀርነ ነጊ ወአብያትኪ ዘአልሶድስ ዘእምደስያተ ኬጤዎን፡፡ 7 ወአልባሲኪኒ ዓስተ ሜላት አግበሩ ለኪ በብሔረ ግብፅ ለምስካብኪ ወለትርሲትኪ ዘትለብሲ ሜላተ ደርከኖ እምደስያተ ኤሌሲ፡፡ 8 ወገብሩ ለኪ መዋዋሐ ወመላእክትኪ እለ ይነብሩ ሲዶና ወአርድዕትኪ መኳንንትኪ ወጠቢባንኪ ሶር እለ ሀለው ውስቴትኪ እሙንቱ መራህያንኪ፡፡ 9 ሊቃናት ወጸሐፍት ወወቢባኒሆሙ ሀለዉ ውስቴትኪ እሙንቱ ይጼንዕዋ ለምድርኪ ወለምክርኪ ወለኵሉ አሕማረ ባሕር እለ ይሔድፉ ኮኑኪ፡፡ 10 ልደ ወልብያ ወፉዋ እሙንቱ ወራዊተኪ ዕደው መስተቃትላን ሰብአ ኤልማስ ወሰቀሉ ውስቴትኪ ጌራቲሆሙ እሙንቱ ወሀቡ ትርሢተኪ፡፡ 11 ደቂቅኪ አራድዮን ወሠራዊትኪ የዓግቱ ዲበ አራፋተኪ ወሐመዲም ያነብሩ ማዕቀበኪ ወሰቀሉ ንዋየ ሐቅሎሙ ውስተ ማኅፈድኪ ወአዋልድኪ ውስተ ማኅደርኪ እሙንቱ ገብሩ ስነኪ፤ 12 ኬልቄዶና ወገብሩ ማዕረብተኪ እምኵሉ ብዙኅ ኃይልኪ ወርቀ ወብሩረ ወሐፂነ መዓረረ ወናዕክ ወሀቡ ውስተ ምሥያጥኪ ሰብአ ኤልሳ፡፡ 13 ያዋን ወቶቤል ወምስክ ወኵሎሙ እለ ምስሌኪ በፍሥሐሆሙ እሙንቱ ወሠየጥኪ በነፍሰ ሰብእ ወበንዋየ ብርት ረስይዋ ተግባረኪ፡፡ 14 ወእምቤተ ቴርጋማ አፍራሰ ወመስተፅዕናነ ወአብቀለ ወአምጽኡ ውስተ ምሥያጥኪ፡፡ 15 ወደቂቀ ሮድይን ሠየጥኪ ወደስያት ብዙኃን ሀገርኪ ቀርነ ነጌ ወእለ መጽኡ ይሁቡኪ ደነሰኪ፡፡ 16 አራም መስተገብራንኪ እምብዙኃ ተግባርኪ ወትትገበራ ምስለ ብዙኅ እለ ተደመሩ ምስሌኪ ወያመጽኡ ለኪ ለዝሉፉ ወሜላተ ወአስቀ ወሢራየ ወረዓሙተ ወከርከንድ ወማየ ልብየ እምተርሴስ ወእም ላሞት ወቆርኮር ረሰዩኪ ምስያጠ፡፡ 17 ይሁዳ ወ፳ኤል እመንግሥቱ ሠየጥኪ ወይሠይጡኪ ሥርናየ ወበልሶኒ ወሰሊሖተ ወመዓረ ቅድወ ወቀብዓ ወርጢነ ወሀብኩኪ በዘይዴመሩ ምስሌኪ፤ 18 ደ ማስቆ መስተጋብራንኪ እምብዙኅ ኵሉ ኃይልኪ ወይነ እምኪሮቦን ወፀምረ እምሊጡ ወአምጽኡ ውስተ ምሥይጥኪ፡፡ 19 ወዳን ወያዋን እምኒአሲል ሐፂነ ግቡረ ወአበሜ ወቀናንሞ ዘእለ ተደመሩ ምስሌኪ፡፡ 20 ወሠረገላሆሙ ለሠያጥኪ ዘእምዲዳን በአልባሰ ክብር ምስለ እንስሳ ኅሩየ ዘሠረገላሆሙ፤ 21 ዓረብ ወኵሎሙ መላእክተ ቄደር እሙንቱ ሠየጥኪ በእደ ዚአኪ ወበአግማል ወበአባግዕ ወበአጣሌ በዘይሣየጡኪ ተግባረኪ፡፡ 22 ሰበረ ባማን እሙንቱ ሠየጥኪ በቅድው ወበዕጣን አፈዋት ወዕንቊ ሠናይ ወወርቅ ወአምጽኡ ውስተ ምሥያጥኪ፡፡ 23 ሰብአ ካራ ወዛናሐ ወዲዳን እሙንቱ ሠየጥኪ፡፡ 24 ወያመጽኡ ተግባሮሙ ዓሰቀ ዩርካኖ ገርሆሙ ወለኅሩያኒሆሙ የሐምይዎሙ፡፡ 25 በአኅባለ አኅማር ዘተርሴስ ይትለአኩኪ ዕፀ ቄጰርስና ምስሌሆሙ ለተግባርኪ ዘይበዝኅ ሤጥኪ ኀበ እለ ተደመሩ ምስሌኪ ወጸገብኪ ወሰባሕኪ ፈድፋደ፡፡ 26 ውስተ ልበ ባሕር ማዕከለ ማይ ብዙኅ ወአኅለፍኩኪ ወሐዳፍያንኪ ነፋስ ጽባሕ አድክመኪ በውስተ ልበ ባሕር፡፡ 27 ወኮነ ኃይልኪ ወአሰብኪ ወእለ ተደመሩ ምስሌኪ እለ ይሒድፉኪ ወመማክርትኪ ወእለ ያጽንዑ ቤዴቀኪ ወእለ ተደመሩ ምስሌኪ ወድሙራንኪ ኵሎሙ ዕደው መስተቃትላን እለ ውስቴትኪ ወኵሎሙ ተዓይንኪ ማዕከሌኪ ይወድቁ ውስተ ባሕር በዕለተ ድቀትኪ እምቃለ አውያትኪ፡፡ 28 ወአምሕርትኪኒ ፍርሃተ ይፈርሁ በውስተ አሕማሪሆሙ፡፡ 29 ወኵሎሙ እለ ይቀጽፉ ወመስተፅዕናን ወእለ ይሔጽፉ ባሕረ ወእለ ውስተ ምድር ይቀውሙ፡፡ 30 ወይጼውዑ በቃሎሙ በእንቲአኪ ወየዓወይው መሪረ ወይወድዩ ሙሬተ ውስተ አርእስቲሆሙ ወሐመደ ይትነጸፉ፡፡ 31 ወይትለጸዩ ርእሶሙ በእንቲአኪ ወይለብሱ ሠቀ ወይበክዩኪ መሪረ በነፍሰ ወይላህውኪ መሪረ ላሀ ደቂቅኪ፡፡ 32 ወያስቆቅውኪ ሰቆቃወ መኑ ከመ ጢሮስ እንተ ተሐውከት በማዕከለ ባሕር፡፡ 33 ሚመጠነ ትረክቢ አስበኪ በውስተ ባሕር አብዛኅኪ አሕዛበ በብዝኅኪ ወእምእለ ተደመሩ ምስሌኪ አብዓልኪዮሙ ለነገሥተ ምድር ለኵሎሙ፡፡ 34 ይእዜ ትትቀጠቀጢ በውስተ ባሕር ወውስተ ቀላየ ማይ ወእለሂ ተደመሩ ምስሌኪ ወኵሎሙ ተደመሩ ተዓይንኪ በማዕከሌኪ፡፡ 35 ወይወድቁ ኵሎሙ እለ ይነብሩ ውስተ ደሰያት በከዩኪ ወነገሥቶሙኒ ድንጋፄ ይደነግፁ ወአንብዑ በገጾሙ፡፡ 36 ሠያጤ አሕዛብ ሰሐበኪ ወተፋጸዩኪ ወትትኃጐሊ ወኢትሄልዊ እስከ ለዓለም፡፡

Eze 28. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው በሎ ለመልአክ ጢሮስ ከመዝ ይቤ እግዚአብሔር እግዚእ እስመ ተዓበየ ልብከ ወትቤ አነ እግዚአብሔር ከመ ይነብር እግዚአብሔር ማዕከለ ባሕር እነብር አነ እንዘ ሰብእ አንተ ወኢኮንከ እግዚአብሔር ወረሰይከ ልብከ ከመ ልበ እግዚአብሔር፡፡ 3 አንተኑ ትጠበብ እምዳንኤል ወጠቢባንሂ ኢመሐሩከ በጥበቢሆሙ፡፡ 4 በጥበብከኑ ወበአእምርትከኑ ገበርከ ለከ ዘንተ ኃይለ ወአጥረይከ ለከ ወርቀ ወብሩረ ውስተ መዛግብቲከ፡፡ 5 በምክርከ ወበምግባርከ አብዛኅከ ለከ ኃይለከ ወአዕበይከ ልበከ በኃይልከ፡፡ 6 በእንተዝ ከመዝ ይቤ እግዚአብሔር እግዚእ እስመ ረሰይከ ልበከ ከመ ልበ እግዚአብሔር፡፡ 7 በእንተዝ ናሁ አመጽእ ዲቤኪ ሕዝበ ነኪራን ወብዙኃነ እኵያነ ወይጸረብዩኪ በኵያንዊሆሙ ወዲበ ስነ ሥዕርትኪ ወይነጽሕዋ ለስነ ሥጋከ ዲበ ሞት፡፡ 8 ይደረብዩከ ወይቀትሉከ ወትመውት በሐፂን ወይዌርው በድነከ ውስተ ልበ ባሕር፡፡ 9 ወእስኩ በሎሙ ለእለ ይቀትሉከ እስመ ትቤ ከመዝ እግዚአብሔር አነ እንዘ ሰብእ አንተ ወኢኮንከ እግዚአብሔር፡፡ 10 ወብዙኃን እለ ይረግዙከ ወሞተ ቈላፋን ትመውት ወእለ ይቀትሉከ ቈላፋን እሙንቱ ወትመውት በእደዊሆሙ እስመ አነ ነበብኩ ይቤ አዶናይ እግዚአብሔር እግዚእ፡፡ 11 ወነበበኒ እግዚአብሔር ወይቤለኒ ወልደ እጓለ እመሕይው ብክዮ ወአስቆቅዎ ለመልአከ ጢሮስ፡፡ 12 ወበሎ ከመዝ ይቤ እግዚአብሔር እግዚእ ትመስል አንተ ፍትሐ ማኅተሞ እስከ አክሊለ ምክህ፡፡ 13 ዘቦቱ ፈጋዕከ በአዕፃዳተ ቀምሕከ ውስተ ኤዩም ገነተ እግዚአብሔር በኀበ ተወለድከ ወተሠርጐከ ኵሎ ዕንቁ ሰርድዮን ወጳዝዮን መረግድ ወያክንት ቀይሐ ወጸሊመ ወኢዶሰጲን ወወርቀ ወብሩረ ወለገልዮን ወአከጢን ወአሜቲሥጦን ወከርስ ሞቶን ወቤረሊ ወአንክዮን ወመላዕከ ወርቀ ውስተ መዛግብቲከ ወመሣይምቲከ፡፡ 14 እም አመ ተፈጠርከ ኀበ ክብር ሤምኩከ ውስተ ደወለ እግዚአብሔር ቅዱሰ፡፡ ወተወለድከ ማዕከለ ዕብን ቀይሐት፤ 15 ወተወለድከ አንተ በመዋዕሊከ ዘአልብከ ነውር እምአመ ተፈጠርከ እስከ አመ ተረክበ ጌጋይከ በላዕሌከ፡፡ 16 እምብዝኃ ተግባርከ ወመላዕከ ዓመፃ ውስተ አብያቲከ ወአበሰከ መቈስልከ በደብረ እግዚአብሔር ወአውፃዕከ ኪሩብ እማዕከለ ዕብን ቀይሐት፡፡ 17 ወተዝኅረ ልብከ በስንከ ወማሰነት ሥርዓትከ ምስለ ላይህይከ በብዙኅ ኃጢአትከ ነጻሕኩከ ውስተ ምድር ወአዘዝኩ ይሠጥሑከ በቅድመ ነገሥት፡፡ 18 በብዙኅ ጌጋይከ ወዓመፃክ ዘገበርከ ወአርኰስከ መቅደስከ ወአውፃዕከ እሳተ እማዕከሌከ እንተ ትበልዓከ ወእሬስየከ ሐመደ ውስተ ምድር ዲበ ርእስከ በቅድመ ኵሎሙ እለ ይኔጽሩከ፡፡ 19 ወኵሎሙ አሕዛብ እለ የአምሩከ ይበክዩከ እስመ ተኃጐልከ ወኢትሄሉ እንከ ለዓለም፤ 20 ወነበበኒ እግዚአብሔር ወይቤለኒ፡፡ 21 ወልደ እጓለ እመሕያው አጽንዕ ገጸከ ዲበ ሲዶና ወተነበይ ላቲ፡፡ 22 ወበላ ከመዝ ይቤ አዶናይ እግዚአብሔር ናሁ አነ ላዕሌከ ሲዶና ወእሴባሕ ብኪ ወተአምረ ከመ አነ ውእቱ እግዚአብሔር ሶበ ተበቀልኩኪ ወእትቄደስ ብኪ፡፡ 23 ወእፌኑ ላዕሌኪ ሞተ ወጾመ ውስተ መርኅብኪ ወይወድቁ ቅቱላን ውስተ ማዕከሌኪ በኵናት ውስተ ዓውድኪ ወተአምረ ከመ አነ ውእቱ እግዚአብሔር፡፡ 24 ወአልቦ እንከ በውስተ እስራኤል ሦክ ወአሜከላ ወመሪረ ሕማመ እምኵሉ እለ ዓውዶሙ እለ አምረርዎሙ ወአኅሠርዎሙ ወየአምሩ ከመ አነ ውእቱ አዶናይ እግዚአብሔር፤ 25 ከመዝ ይቤ አዶናይ እግዚአብሔር ወአስተጋብኦሙ ለቤተ ፳ኤል እምአሕዛብ ኀበ ዘረውክዎሙ ህየ ወእትቄደሰ ቦሙ በኀበ አሕዛብ ወሕዝበ ወይነብሩ ውስተ ምድሮሙ እንተ ወሀብክዎ ለቊልዔየ ያዕቆብ፡፡ 26 ወይነብሩ ውስቴታ ተአሚኖሙ ወየሐንፁ አብያተ ወይተክሉ ወይነ ወይነብሩ ተአሚኖሙ ሶበ ተበቀልክዎሙ ለእለ አሕሠርክዎሙ ለእለ ዓውዶሙ ወየአምሩ ከመ አነ ውእቱ እግዚአብሔር አምላኮሙ ወአምላከ አበዊሆሙ፡

Eze 29. 1 አመ ፲ ዓመት በዓሥር ወርኅ አመ ፲ወ፪ ለሠርቅ፡፡ ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው አፅንዕ ገጸከ ዲበ ፈርዖን ንጉሠ ግብፅ ወተነበይ ላዕሌሁ ወላዕለ ኵሉ ግብፅ፡፡ 3 ወበሎሙ ከመዝ ይቤ አዶናይ እግዚአብሔር ናሁ አነ አመጽእ ላዕሌከ ፈርዖን ንጉሠ ግብፅ ከይሴ ዓቢየ ዘይነብር ማዕከለ አፍላጊሁ ዘይብል ዚአሁ ውእቱ አፍላግ ወአነ ገበርክዎ፡፡ 4 ወአነ አወዲ መሣግረ ውስተ መልታሕትከ ወአስተጣግዖሙ ለዓሣተ ፈለግከ በቅሣርከ ወለከናፍሪከ ወአውፅአከ እማዕከለ ፈለግከ ወዘኵሎ ዓሣተ ፈለግከ ወይገብኡ ወይጠግዑ በቅሣርከ፡፡ 5 ወእነጽሐከ ፍጡነ ወትትነጻሕ ውስተ ገጸ ገዳም ምድር ወኵሉ ዓሣተ ፈለግ ትወድቅ ወኢትትጋባዕ እንከ ወይገጽፉከ ለአራዊተ ገዳም ወአዕዋፈ ሰማይ ወሀብኩከ ይብልዑከ፡፡ 6 ወየአምሩ ኵሎሙ እለ ይነብሩ ግብፅ ከመ አንተ ውእቱ እግዚአብሔር እስመ ኮንክሙ በትረ ብርዕ ለቤተ ፳ኤል፡፡ 7 እንተ አመ አስመኩ ዲቤሃ ትትቀጠቀጥ እስመ ጠፍኡ ላዕሌሆሙ ኵሎሙ እድ ወሶበ አስመኩ ዲቤከ ተቀጥቀጥከ ወይሰብር ሐቋ ኵሎሙ፡፡ 8 በእንተዝ ከመዝ ይቤ እግዚአብሔር እግዚእ ናሁ አነ እመጽ ላዕሌከ ኵናተ ወአጠፍአ ሰብእ እምኔከ ወእንስሳ፡፡ 9 ወትከውን ምድረ ግብፅ በደ ወበድወ ወየአምሩ ከመ አነ ውእቱ እግዚአብሔር እስመ ትቤ ዚአየ ውእቱ አፍላግ ወአነ ፈጠርክዎሙ፡፡ 10 በእንተዝ ናሁ አነ አመጽእ ላዕሌከ ወላዕለ ኵሉ አፍላግከ ወእሬስያ ለምድረ ግብፅ በድወ፤ 11 ወኢየኃልፍ እንተ ህየ እግረ ሰብእ ወእንስሳ በእንተ ኵናት ወብድብድ ወእምነ መግዶሎ ወሴዌኒ እስከ ደወለ ኢትዮጵያ ወኢየኃድርዋ ፵ ዓመት፡፡ 12 ወእሬስያ ለምድረ በዳ በማዕከላ እንተ መዝበረታ ወአህጕሪሃኒ ይንኅል በማዕከለ አህጕር እለ መዝበራ ወማሰና ፵ ዓመተ ወእዘርዎሙ ለግብፅ ውስተ አሕዛብ ወእነጽሖሙ ውስተ በሐውርት፡፡ 13 ከመዝ ይቤ እግዚአብሔር እግዚእ እምድኅረ ፵ ዓመት ወአስጋብኦሙ ለግብፅ እምአሕዛብ ኀበ ዘተዘረዉ ህየ፡፡ 14 ወእመይጥ ፄዋ ግብፅ ወአነብሮሙ ብሔረ ፋቶሬስ ውስተ ምድር እምኀበ ነሣእክዎሙ ወየኃድሩ ቀደምቶሙ እምኵሉ ቀደምት፡፡ 15 ወይከውኑ መንግሥት ንዑስ ወኢይትዓበዩ እንከ ላዕለ አሕዛብ ወእሬስዮሙ ውኁደነ ከመ ኢይብዝኁ ውስተ አሕዛብ፤ 16 ወኢይሄልዉ እንከ ውስተ ቤተ ፳ኤል ለትኅቢት ወለሕዝብት እንተ ታዜክር ኃጢአት እስመ ተለውዎሙ ወየአምሩ ከመ አነ ውእቱ አዶናይ እግዚአብሔር እግዚእ፡፡ 17 አመ ፳ወ፯ ዓመት አመ ርእሰ ሠርቀ ወርኅ ቀዳሚ ወነበበኒ እግዚአብሔር ወይቤለኒ፡፡ 18 ወልደ እጓለ እመሕያው ናቡከደነፆር ንጉሠ ባቢሎን ኰነኖሙ ለሠራዊቱ ዓባየ ኵነኒ በጢሮስ ውስተ ኵሉ ርእሰ ብርሃት ወይትመለጥ ኵሉ መትከፍቱ ወአልቦ አስብ ወተሐለየ ለጢሮስ ወኰነና ወቀነይ፡፡ 19 በበይነ ዝንቱ ከመዝ ይቤ አዶናይ እግዚአብሔር ናሁ እሁብ ለናቡከደነፆር ንጉሠ ባቢሎን ምድረ ግብፅ ወይነሥእ ብዙኃ ወይምሐርከ ምሕርካሃ ወይበረብር በርባራ ወይሁቦሙ ዓስቦሙ ለሠራዊቱ ለእለ ይትቀነዩ ሎቱ፡፡ 20 ወአባዕክዎ ውስተ ጢሮስ ወወሀብክዋ ለምድረ ግብፅ ኵሎ ዘገብሩ ላቲ ከመዝ ይቤ እግዚአብሔር እግዚእ፤ 21 ውእተ አሚረ ይበቊል ቀርን ለኵሉ ቤተ እስራኤል ወእሁበከ እፈ ክሡተ በማዕከሎሙ ወየአምሩ ከመ አነ ውእቱ እግዚአብሔር፡፡

Eze 30. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው ተነበይ ወበል ከመዝ ይቤ እግዚአብሔር አዶናይ፡፡ 3 ኦዕለት እንተ አልጸቀት ወቀርበት ዕለተ እግዚአብሔር ዕለተ ደመና በጽሐ ማኅለቅቶሙ ለአሕዛብ፡፡ 4 ወትመጽእ መጥባሕት ዲበ ግብፅ ወይከውን ሐከከ ዲበ ኢትዮጵያ ወይወድቁ ቅቱላን ውስተ ግብፅ ወይነሥእዎ ብዙኃ ወይወድቁ መሠረታቲሃ፡፡ 5 ኵሉወፉዋ ውሉድ ፋርስ ወቀሬጥስ ወልብያስ ወልዳ ወኵሎሙ ተደመሩ ወደቂቀ ሥርዓትየ ወይወድቁ በውስቴታ በመጥባሕት ወይድቁ አዕፅምቲሆሙ ለግብፅ ወይጸድፍ ኃይለ ወየኃሥር አመግዩሎ እስከ ሴዎኔስ፤ 6 ወይወድቁ በመጥባሕት ውስቴታ ይቤ አዶናይ እግዚአብሔር፤ 7 ወትጠፍዕ በማዕከለ አህጉር መዝበረ ወአህጕሪሃኒ በማዕከለ አህጕር መዝበረ ይሄልዎ፡፡ 8 ወየአምሩ ከመ አነ ውእቱ እግዚአብሔር ዘፈነውኩ እሳተ ዲበ ግብፅ ወይትቀጠቀጡ ኵሎሙ በውስቴታ፡፡ 9 ውእተ አሚረ ይወጽኡ መላእክተ ይረውፁ ከመ ያጥፍዕዎሙ ለኢትዮጵያ ወይትሐወኩ ባዕልተ ግብፅ እስመ በጽሐት፡፡ 10 ከመዝ ይቤ እግዚአብሔር እግዚእ ወአጠፍኦሙ ለኵሎሙ ግብፅ በእደ ናቡከደነፆር ንጉሠ ባቢሎን፡፡ 11 ውእቱ ወሕዝቡ የአክዩ እምአሕዛብ ወይትፌነዉ ያጥፍእዎ ለምድር ወይደረብይዎሙ በኵያንዊሆሙ ለግብፅ ወትመልዕ ምድር አብጽንተ፡፡ 12 ወእሬስዮሙ ለአህጕሪሆሙ በድወ ወእሜጡ ብሔሮሙ ውስተ እደ ነኪራን ወእኩያን ወአጥፍአ ለምድር ወለኵሉ ዘውስቴታ በእደ ፀር አነ እግዚአብሔር ነበብኩ፡፡ 13 እስመ ከመዝ ይቤ እግዚአብሔር እግዚእ ወአጠፍዕ ርኵሶሙ ወእሥዕር መኳንንተ እምነ ሜምፍ ወመላእክተ ምድረ ግብፅ ወኢይሄልው እንከ ወእፌኑ ፍርሃተ ላዕለ ምድረ ግብፅ፡፡ 14 ወአጠፍኦ ለፉቱሬስ ወእፌኑ እሳተ ዲበ ጥጥን ወእገብር በቀለ ላዕለ ዲዮስጳልን፡፡ 15 ወእክዑ መዓትየ ዲበ ሳይን ኃይሎሙ ለግብፅ ወአኅለቆሙ ለኵሎሙ ሜምፍ ወእሁብ፡፡ 16 ወእፌኑ እሳተ ዲበ ግብፅ ወሀከክ ትትሀወክ ሳይስ ዘሱዊን ወትከውን በድወ ሜምፍ ወይነጽሕዋ ለእንዲዮጵል ወለኢትዮጵያ ወይትከዓው ማይ፡፡ 17 ወወራዙተ ሀገር ይሄልዉ ወቡሳሂ ወይወድቁ በመጥባሕት ወለአንስቲያሆሙኒ ይጼውዎን፡፡ 18 በጤፍኔስ ትጸልም መዓልተ አመ ቀጥቀጥክዎሙ በህየ ለአሕዛብ ምድረ ግብፅ ወየኃልቅ በህየ ኃሣረ ኃይላ ወለዛቲኒ ይክድና ደመና ወይፄውዎን ለአዋልዲሃ፡፡ 19 ወእገብር ፍትሐ ላዕለ ግብፅ ወየአምሩ ከመ አነ ውእቱ እግዚአብሔር፡፡ 20 ወኮነ አመ ፲ወ፩ ዓመት በቀዳሜ ወርኅ አመ ሰብዑ ለሠርቅ ወነበበኒ እግዚአብሔር ወይቤለኒ፡፡ 21 ወልደ እጓለ እመሕያው ቀጥቀጥክዎ መዝራዕቶ ለፈርዖን ንጉሠ ግብፅ ወናሁ ኢያጸምምዎ ከመ ይትፈወስ ወኢይቀብዕዎ ሥራየ በቤቱ ከመ ዘይረክብ ኃይለ በዘይነሥእ መጥባሕተ፡፡ 22 በእንተዝ ከመዝ ይቤ እግዚአብሔር እግዚእ ናሁ አነ እቀጠቅጥ መዝራዕተ ኃይሉ ለፈርዖን ንጉሠ ግብፅ ዝኩ ግዙፍ በዘይትቀጠቀጥ ወአነግፎ መጥባሕቶ እምውስተ እዴሁ፤ 23 ወእዘርዎሙ ለግብፅ ውስተ አሕዛብ ወእነጽሖሙ ውስተ በሐውርት፡፡ 24 ወአጸንዕ መዝራዕቶ ለንጉሠ ባቢሎን ወእሜጥዎ ኵናት ውስተ እዴሁ ወይደረብያ ላዕለ ግብፅ ወይመሐርከ ምሕርካሃ ወይሰልብ ሰለባ፡፡ 25 ወአጸንዕ መዝራዕቶ ለንጉሠ ባቢሎን ወእወድቅ መዝራዕቶ ለፈርዖን ወየአምሩ ከመ አነ ውእቱ እግዚአብሔር አመ መጠውክዎ ኵናትየ ለንጉሠ ባቢሎን ወይቊለቊላ ላዕለ ምድረ ግብፅ፡፡ 26 ወእዘርዎሙ ለግብፅ ውስተ አሕዛብ ወእነጽሖሙ ውስተ በሐውርት ወየአምሩ ኵሎሙ ከመ አነ ውእቱ እግዚአብሔር፡፡

Eze 31. 1 አመ ፲ወ፩ ዓመት በሣልስ ወርኅ አመ ርእስ ሠርቅ፡፡ ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው በሎ ለፈርዖን ንጉሠ ግብፅ ወለኃይሉ መኑ ትትሜሰል በኑኃከ፡፡ 3 ናሁ አሶር ከመ ቄድሮስ ዘውስተ ሊባኖስ ወሠናይ ሠርፁ ወጽፉቅ ቈፅሉ ወነዊኅ ቆሙ ወይበጽሕ ደመናተ ርእሱ፡፡ 4 ማይ ሐበዮ ወቀላይ እልሐቆ፡፡ ወአፍላግ የሐውሩ ዓውደ ተክሉ ወፈነወ ሐይዝቲሁ ውስተ ኵሉ ዕፀወ ገዳም፡፡ 5 ወበእንተዝ ተለዓለ ቆሙ እምኵሉ ዕፀወ ገዳም ወበዝኁ አዕፁቂሁ ወኖኃ ሠርፁ እምብዝኀ ማይ፡፡ 6 ውስተ አዕፁቂሁ ተወልደ ኵሉ አዕዋፈ ሰማይ ወበታሕቱ ተወልዱ ኵሉ አራዊተ ገዳም ወነበሩ ኵሉ አሕዛብ ታሕተ ጽላሎቱ፡፡ 7 ወኮነ ልሁየ ቆሙ እምብዙኅ አዕፁቂሁ እስመ በቈለ ሥረዊሁ ውስተ ማይ ብዙኅ፡፡ 8 ዕበ ቂጴርስሰ ኢይትኤረዮ ውስተ ገነተ እግዚአብሔር ወዕፀ ጴጥስያ ዘአልቦ ዘይመስሎ ወለአዕፁቂሁ ወኤውላጤ ወይከውን ከመ ሠርፁ እምኵሉ ዕፅ ዘውስተ ገነት እግዚአብሔር፡፡ 9 ኢይመስሎ ለኑት እምብዝኃ ሠርፁ ወቀንዑ ዲቤሁ ኵሉ ዕፀወ ገነት ዘትፍሥሕት ዘእግዚአብሔር፡፡ 10 ወበበይነ ዝንቱ ከመዝ ይቤ እግዚአብሔር እግዚእ እስመ ኑኃ ርእሰከ ወቆምከ ወበጽሐ ርእስከ እስከ ደመና ወርኢኩ ትዕቢቶ፡፡ 11 ወመጠውክዎ ውስተ እደ መላእክተ አሕዛብ ወቀተልክዎ፡፡ 12 ወሠረውዎ ፀር እኩያን አሕዛብ ወነጽሕዎ ውስተ አድባር ወወድቁ አዕፁቂሁ ውስተ ኵሉ ቈላት ወተቀጥቀጠ አዕፁቂሁ ውስተ ኵሉ ምድረ ገዳም ወወረዱ እማኅደሪሆሙ ወጽላሎት ኵሎሙ ሠራዊተ አሕዛብ፡፡ 13 ወገፍትዕዎ ይኅድሩ ኵሉ አዕዋፈ ሰማይ በድቀቱ ወመጽኡ ኵሉ አራዊተ ገዳም ውስተ ጕንዱ፡፡14 ከመ ኢይኑኅ ቆሙ ለኵሉ ዕፀው ዘኀበ ማይ ወኢይብጻሕ ርእሱ ማዕከለ ደመናት ወኢቆሙ በኑኆሙ ምስሌሆሙ ኵሎሙ እለ ይሰትይዎ ለውእቱ ማይ ወኵሎሙ ሞቱ በምድር ዕሙቅ ማዕከለ እጓለ እመሕያው እለ ይወርዱ ውስተ ግብ፡፡ 15 ከመዝ ይቤ እግዚአብሔር እስመ ወረደ ውስተ ሲኦል ለሐወቶ ቀላይ ወአቀምኩ አፍላጊሁ ወከላዕኩ ኵሎ ማየ ወአጽለመ ዲቤሁ ሊባኖስ ወወድቀ ኵሉ ዕፀወ ገዳም፡፡ 16 ወእምድምፀ ድቀቱ አንቀልቅሎ አሕዛብ ወአጽድፍዎ ውስተ ሲኦል ምስለ እለ ይወርዱ ውስተ ግብ ወገሠፅዎ በታሕተ ምድር ኵሉ ዕፀ ትፍሥሕት ወኅሩያነ ሊባኖሰ ኵሉ ዘይሠቀይ ማየ፡፡17 እስመ እሙንቱኒ ወረዱ ምስሌሁ ውስተ ሲኦል ቅቱላን በኵናት ወዘርኡኒ ይነብር ታሕተ ጽላሎቱ ወተኃጕሉ በማዕከለ ሕይወቶሙ፡፡ 18 ወመነ ትመስል በክብር ወበዕበይ ውስተ ገነተ ትፍሥሕት ወትወርድ ምስለ ዕፀወ ትፍግዕትከ በውስተ ምድረ ቀላይ ወትሰክብ ማዕከለ ቈላፋን እለ ቅቱላን በኵናት ከማሁኪ ፈርዖን ንጉሠ ግብፅ ወኵሉ ብዝኃ ኃይሉ ይቤ እግዚአብሔር እግዚእ፡፡

Eze 32. 1 ወኮነ አመ ፲ወ፪ ዓመት ዘዓሥር ወ፪ ወርኅ አመ ሠርቀ ወርኅ ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው አስቆቅዎ ለፈርዖን ንጉሠ ግብፅ ወበሎ አንበሳ አሕዛብ ትመስል አንተ ወከመ ከይሲ ዘውስተ ባሕር ወትወግዖሙ ለአፍላግ ወተሐምጎሙ በእገሪከ ወትከይዮሙ በሰኰናከ፡፡ 3 ከመዝ ይቤ እግዚአብሔር እግዚእ ወእዌሩ ላዕሌከ መሥገርትየ በማዕከለ ብዙኃን ማኅበረ ብዙኃን አሕዛብ ወአወፅአከ በመሥገርትየ፡፡ 4 ወእነጽሐከ በውስተ ገዳም ርኂብ ወአነብር ዲቤከ ኵሎ አዕዋፈ ሰማይ ወአጽገቦሙ እምኔከ ለኵሉ አራዊተ ገዳም፡፡ 5 ወአነብር በድነከ ውስተ አድባር ወአረውዮሙ እምደምከ ወትሠቀይ ምድር እምደምከ ወእምብዝኀከ ዘውስተ አድባር፡፡ 6 ወእመልዕ ቈላተ እምኔከ፡፡ 7 ወእምከመ ጠፋዕከ እከድና ለሰማይ ወአጸልም ከዋክብቲሃ ወእገለብቦ ለፀሐይ በደመና ወርኅኒ ኢያርኢ ብርሃኖ፡፡8 ወኵሎ ብርሃነ ዘያስተርኢ በሰማይ አጸልሞ ላዕሌከ ወእፌኑ ጽልመተ ለብሔርከ ይቤ እግዚአብሔር እግዚእ፡፡9 ወአሐውክ ዲቤከ ልብ ብዙኃን አሕዛብ ከመ ይሰዱ ፄዋከ ብሔረ አሕዛብ ዘኢተአምር፡፡ 10 ወይትጋብሱ ላዕሌከ ብዙኃን አሕዛብ ወነገሥቶሙኒ ይደነግፁ ወይፈርሁ ሶበ ሠረረት ኵናትየ ውስተ ገጾሙ ለእለ ይጻደቅዋ ለድቀቶሙ እምአመ ወድቀ፡፡ 11 እስመ ከመዝ ይቤ እግዚአብሔር እግዚእ ኵናትየ ንጉሠ ባቢሎን ትመጽአከ፡፡ 12 መጥባሕቶሙ ለእለ ያርብህ ወይነጽሕዎ ለኃይልከ ኵሉ አሕዛብ እኵያን ወትትሐፀብ ወትጠፍዕ ጽዕለተ ግብፅ ወይትቀጠቀጥ ኵሉ ኃይል፡፡ 13 ወእቀትል ኵሎ እንስሳሃ በማይ ብዙኅ ወኢየሐውራ እግረ ሰብእ ወኢይከይዳ ሰኰና እንስሳ፡፡ 14 ዓፀሪ ማዮሙ ውእተ አሚረ ወይውኅዝ አፍላጊሆሙ ከመ ቅብዕ ይቤ አዶናይ እግዚአብሔር እግዚእ፡፡ 15 ወአመ ፈነውኩ ሞተ ዲበ ግብፅ ወትማስን በምልዓ ምድር አመ ዘረውክዎሙ ለኵሎሙ እለ ይነብሩ ውስቴታ ወየአምሩ ኵሎሙ ከመ አነ ውእቱ እግዚአብሔር፡፡ 16 ሰቆቃው ውእቱ ወያስቆቅውዎ ወያስቆቅዊሁ አዋልደ አሕዛብ ለግብፅ ወይበክያሁ ለኵሉ ኃይሉ ይቤ እግዚአብሔር፡፡ 17 አመ ፲ወ፪ ዓመት በቀዳሚ ወርኅ አመ ዓሡር ወኃሙሱ ለሠርቅ ገሐሁ ነበበኒ እግዚአብሔር ወይቤለኒ፡፡ 18 ወልደ እጓለ እመሕያው ብኪዮ ለኃይለ ግብፅ ወአወርድ ኪያሃ ወአዋልዶ አሕዛብ ወይዌርዋሃ ኀበ ባርቢር በውስተ ባሕር ምስለ እለ ይወርዱ ውስተ ግበበ ምድር እምነ ማይ ብዙኅ ረዲ ወሰክቢ ምስለ ቈላፋን ማዕከለ ቅቱላን በኵናት እለ ወድቁ ምስሌሁ ወይነጽሕዎ ለኵሉ ኃይሉ ወይብሉኪ እለ ያርብህ ንበረ ውስተ ቀላየ ግብ፡፡ 19 እምነ መኑ ትኄይሲ ረዲ ወሰክቢ ምስለ ቈላፋን፡፡20 ይወድቁ ማዕከለ ቀቱላን በኵናት ተውህበት ለሰይፍ ሰሐቡ ኪያሃ ወኵሎ ሐዘቢሃ፡፡ 21 ወይነግርዎ መላእክት እለ ያርብህ እማዕከለ ሲኦል ምስለ እለ ይትራድዕዎ ወረዱ ወሰከቡ ቈላፋን ቅቱላነ ሰይፍ፡፡ 22 ህየ አሶር ወኵሉ ተዓይኒሁ ቅቱላን ኵሎሙ ትመውዑ በህየ ወወረውዎሙ ውስተ ባሕር ውስተ ቀላየ ግብ ፡፡ ወተዓይኒሆሙኒ ዓውደ መቃብሪሆሙ ኵሎሙ ቅቱላን እለ ወድቁ በኵናተ፡፡ 23 ወወሀቡ መቃብረ ውስተ ገጸ ዓዘቅት ወኮነ ማኅደረ ዓውደ መቃብሩ ወኵሎሙ እለ ወድቁ በቀትለ ኵናት እለ አግብኡ ፍርሃቶሙ ውስተ ምድረ ሕይወት፡፡ 24 ወህየ ኤላም ወኵሉ ኃይሉ ዓውደ መቃብሩ ወኵሎሙ ቅቱላን እለ ወድቁ በኵናት ወእለሂ ወረዱ ቈላን ውስተ ቀላየ ምድር እለ አግብዑ ፍርሃቶሙ ውስተ ምድረ ሕይወት ወረከቡ መቅሠፍቶሙ ምስለ እለ ይወርዱ ውስተ ቀላየ ግብ፡፡ 25 ማዕከለ ቅቱላን በህየ ተቀትሎ ብዙኃን፡፡ 26 ሞሳሕ ወቶቤል ወኵሉ ሠራዊቶሙ ዓውደ መቃብሪሆሙ ወኵሎሙ ቅቱላኒሁ ወኵሎሙ ቈላፋን ቅቱላን በኵናት ወበመጥባሕት እለ አግብኡ ፍርሃቶሙ ውስተ ምድረ ሕይወት፡፡ 27 ወኩኖሙ ምስለ እለ ያርብህ እለ ወድቁ እምዓለም ቈላፋን እለ ወረዱ ውስተ ሲኦል በንዋየ ሐቅሎሙ ወአንበሩ መጣብሒሆሙ ትርአሲሆሙ ወገብአት ኃጢአቶሙ ውስተ ዓፅሞሙ እስመ ፈርህዎ እለ ያርብህ በሕይወቶሙ፡፡ 28 ወትትቀጠቀጥ በማዕከለ ቈላፋን ወትሰክብ ምስለ ቅቱላን በመጥባሕት፡፡ 29 ወህየ ኤዶም ወነገሥታ ወኵሎሙ መላእክተ አሦር ርእይዎሙ ለሠራዊቶሙ ኀበ ተቀትሉ በኵናተ ወሰከቡ ምስለ ቅቱላን እለ ይወርዱ ውስተ ግብ፤ 30 ወህየ ኵሎሙ መሳፍንተ ደቡብ ወኵሎሙ መላእክተ ባሡር እለ ይወርዱ ቅቱላን ምስለ ግርማሆሙ ወኖሙ ምስለ ኃይሎሙ ቈላፋን ምስለ ቅቱላን በኵናት ወይወስዱ መቅሠፍቶሙ ምስለ እለ ይወርዱ ውስተ ግብ፡፡ 31 ኪያሆሙ ይሬኢ ፈርዖን ወይትናዘዝ በእንተ ኵሉ ኃይሎሙ ለቅቱላን በመጥባሕት ፈርዖን ወኵሉ ኃይሉ ይቤ እግዚአብሔር እግዚእ፡፡ 32 እስመ ወሀብኩ ፍርሃትየ ውስተ ምድረ ሕይወት ወይስክቡ ማዕከለ ቈላፋን ቅቱላን በኵናት ፈርዖን ወኵሎሙ አሕዛቢሁ ይቤ እግዚአብሔር እግዚእ፡፡

Eze 33. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው ንግሮሙ ለደቂቀ ሕዝብከ ወበሎሙ ላዕለ ብሔር ኀበ አመጽእ ኵናተ ወነሥኡ አሕዛበ ምድር ብእሴ ፩ እምኔሆሙ ወረስይዎ መርሐ፡፡ 3 ወርእየ ኵናተ ትመጽእ ላዕለ ብሔር ወነፍሐ በቀርን ትእምርተ ለሠራዊት፡፡ 4 ወሰምዓ ቃለ ቀርን ዘይሰማዕ ወኢተግኅሠ ወኢተዓቅበ ወመጽአት ኵናተ ወረከበቶ ይገብዕ ደሙ ዲበ ርእሱ፡፡ 5 እስመ ሰምዓ ቃለ ቀርን ወኢተግኅሠ ወደም ይሠወዋ ላዕሌሁ ወዝንቱሰ ዘተግኅሠ አድኃነ ርእሶ፡፡ 6 ወሰብአ ዓይን ለእመ ርእየ ኵናተ ዘትመጽእ ወኢተአምረ በቃለ ቀርን ወኢተግኅሡ ሕዝቡ ትመጽእ ኵናት ወትነሥእ ነፍሶሙ ወይጠፍኡ በእንተ ኃጢአቶሙ ወእትኃሠሥ ዩሞ እምነ ሰብአ ዓይን፡፡ 7 ወአንተ ወልደ እጓለ እመሕያው ሰብአ ዓይን ረሰይኩከ ለቤተ እስራኤል ከመ ታሰምዕ ቃለ አፉየ ወታስተዓቅቦሙ እምኔየ፡፡ 8 ሶበ እቤሎ ለኃጥእ ሞተ ትመውት ወኢነገርኮ ለኃጥእ ይኅድግ ፍኖቶ እኩየ ውእቱኒ ኃጥእ ሞተ ይመውት በኃጢአቱ ወዩሞሂ እትኃሠሥ እምእዴከ፡፡ 9 ወአንተሂ እምከመ ነገርኮ ለኃጥእ ከመ ይኅድግ ፍኖቶ ወኢተመይጠ እምፍኖቱ ውእቱሂ ሞተ ይመውት በኃጢአቱ ወአንተሂ አድኃንከ ርእሰከ፡፡ 10 ወአንተ ወልደ እጓለ እመሕያው ከመዝ ይብሉ ቤተ ደቂቀ ፳ል ኃጢአትነ ወጌጋይነ ውእቱ ዲቤነ ወቦቱ ንማስን ወእፎ እንከ ነሐዩ፡፡ 11 በሎሙ ሕያው አነ ይቤ አዶናይ እግዚአብሔር ከመ ኢይፈቅድ ይሙት ኃጥእ ዳዕሙ ከመ ይነስሕ ወይኅድግ ፍኖቶ እኪት ተመይጡ እምፍኖትክሙ እኩይ ወለምንት ትመውቱ ቤተ እስራኤል፡፡ 12 ወአንተ ወልደ እጓለ እመሕያው በሎሙ ለደቂቀ ሕዝብከ ጽድቁ ለጻድቅ ኢያድኅኖ አመ ይጌጊ ወኃጢአቱ ለኃጥእ ኢተሐምሞ አመ ይኔስሕ እምጌጋዩ ወጻድቅሂ ኢይድኅን እምከመ አበሳ፡፡ 13 ወሶበ እቤሎ ለጻድቅ ሕይወተ ተሐዩ ለእመ ተአመነ በጽድቁ ወገብረ ኃጢአተ ወኵሎ ጽድቆ ዘገብረ ኢይዜከር ሎቱ በጌጋዩ ዘገብረ ይመውት፤ 14 ወእምከመ እቤሎ ለኃጥእ ሞተ ትመዉት ወነሥሐ እምኃጢአቱ ወገብረ ጽድቀ ወርትዓ፡፡ 15 ወአግብአ አኃዘ ወፈደየ ዘሄዶ ወበሕገ ሕይወት ሖረ ወሐይወ ወኢገብረ ኃጢአተ ሕይወተ የሐዩ ወኢይመውት በኃጢአቱ ዘአበሰ፡፡ 16 ወኢይዜከር ሎቱ ጌጋዮ እስመ ገብረ ጽድቀ ወርትዓ ወቦቱ የሐዩ፡፡ 17 ወይብሉ ደቂቀ ሕዝብከ ኢኮነ ርቱዓ ፍኖቱ ለእግዚአብሔር ወፍኖተ ዚአሆሙሰ ኢኮነ ርቱዓ፡፡ 18 ወእምከመ ተመይጠ ጻድቅ እምጽድቁ ወገብረ ኃጢአተ ይመውት ቦቱ፡፡ 19 ወለእመ ተመይጠ ኃጥእ እምኃጢአቱ ወገብረ ጽድቀ ወርትዓ የሐዩ ቦቱ፡፡ 20 ወዝንቱ ዘይብሉ ደቂቀ እስራኤል ኢኮነ ርቱዓ ፍኖቱ ለእግዚአብሔር ወእኳንነክሙ ለኵልክሙ በከመ ፍኖትክሙ ቤተ እስራኤል፡፡ 21 ወኮነ አመ ፲ወ፪ ዓመት ወበ ፲ወ፪ ወርኅ ወአመ ፭ ለሠርቅ እምዘተፄወውነ መጽአ ኀቤየ ዘድኅነ እምኢየሩሳሌም ወይቤለኒ ተቀትለት ሀገር፡፡ 22 ወመጽአት እደ እግዚአብሔር ዲቤየ ፍና ሠርክ ዘእንበለ ይምጻእ ውእቱ ወከሠተ አፉየ እስከ መጽአ ኀቤየ በጽባሕ ወአብቀወ አፉየ ወኢተጋብአ እንከ፡፡ 23 ወነበበኒ እግዚአብሔር ወይቤለኒ፡፡ 24 ወልደ እጓለ እመሕያው እለ ይነብሩ ውስተ ምድረ እስራኤል ይብሉ አብርሃም ፩ ውእቱ ኰነና ለምድር ወንሕነ ንበዝኅ ወለነ ተውህበት ምድር ንኰንና፡፡ 25 ወበእንተዝ በሎሙ ከመዝ ይቤ አዶናይ እግዚአብሔር ምስለ ደም ትበልዑ ወታነሥኡ አዕይንቲክሙ ኀበ ጣዖትክሙ ወትቀትሉ ነፍሰ ወሔድክሙ ምድረ፡፡ 26 ወቆምክሙ በኵናትሙ ወገበርክሙ ጣዖተ ወአርኰሰክሙ ብእሲተ ቢጽክሙ ወወረስክሙ ምድረ፡፡ 27 ወበእንተዝ ይቤ እግዚአብሔር ሕያው አነ ከመ እለ በምድር ሙስንት በመጥባሕት ይመውቱ ወእለሂ ውስተ ገጸ ገዳም ይትወሀብ ሎሙ ሲሳዮሙ ወእለሂ ውስተ ጥቅም ወእለሂ ውስተ በዓታት በብድብድ ሞቀ ይመውት፡፡ 28 ወእሬስያ ለምድረ በዳ ወየኃልቅ ፅዕለተ ኃይላ ወይማስኑ አድባረ እስራኤል ወአልቦ ዘየሐውሮሙ፡፡ 29 ወየአምሩ ከመ አነ ውእቱ እግዚአብሔር ወእሬስያ ለምድረ በድወ ወየኃሥር ጣዖቶሙ ዘገብሩ፡፡ 30 ወአንተሂ ወልደ እጓለ እመሕያው ይብሉ ደቂቀ ሕዝብከ በእንቲአከ በኀበ አረፍት ወበዲዴያት አብያት ወይትናገር ብእሲ ምስለ ካልዑ ወይብል ንሑር ወንስማዕ ዘይቤ እግዚአብሔር፡፡ 31 ወይመጽኡ ኅቡረ ኀቤከ ሕዝብየ ወይነብሩ ቅድሜከ ሕዝብየ ወያጸምዑ ቃልየ ወኢይገብርዎ እስመ ሐሰት ውእቱ ውስተ አፉሆሙ ወጣዖተ ይተሉ ልቦሙ፡፡ 32 ወኮኖሙ ከመ ቃለ መዝሙር ዘሐዋዝ ቃለ ቃናሁ ወይሰምዑ ቃለከ ወኢይገብርዎ፡፡ 33 ወሶበ መጻእከ ይብሉከ ናሁ ናሁ መጽአ ወየአምሩ ከመ ነቢይ በማዕከሎሙ፡፡

Eze 34. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው ተነበይ ለኖሎተ እስራኤል ወበሎሙ ለኖሎተ እስራኤል ከመዝ ይቤ እግዚአብሔር አሌ ሎሙ ለኖሎተ ፳ል ርእሶሙኑ ይርዕዩ ኖሎት አኮኑ አባግዕየ ይሬእዩ፡፡ 3 ወሐሊቦንሂ ይሰትዩ ወደምሮሙሂ ይለብሱ ወዘሰብሐሂ ይጠብሑ ወአባግዕየ ኢይርዕዩ፤ 4 ዘደክመሂ ኢያጽንዑ ወዘቈስለሂ ኢይፈውሱ ወዘተኃጥአ ኢረድኡ ወዘተገድፈ ኢየኃሥሡ ወጸንዓሂ ኢይቀንዩ ወይሠርሑ፡፡ 5 ወይዘረው አባግዕየ በኃጢአ ኖሎት ወኮኑ መብልዓ ለኵሉ አራዊተ ገዳም፡፡ 6 ወተዘርዉ አባግዕየ ውስተ ኵሉ አድባር ወውስተ ኵሉ አውግር ነዋኃት ወውስተ ኵሉ ገጸ ምድር ወተዘርዉ አባግዕየ ወአልቦ ዘየኃሥሦሙ ወአልቦ ዘይመይጦሙ፡፡ 7 በእንተዝ ስምዑ ኖሎት ቃለ እግዚአብሔር፡፡ 8 ሕያው አነ ይቤ እግዚአብሔር እግዚእ እስመ ተማኅረከ ወኮና መብልዓ ለኵሉ አራዊተ ገዳም በኃጢአ ኖሎት ወኢየኃሥሡ ኖሎት አባግዕየ ወረዓዩ ርእሶሙ ኖሎት ባሕቲቶሙ ወኢርእዩ አባግዕየ፡፡ 9 ወበእንተዝ ሰምዑ ኖሎት ቃለ እግዚአብሔር፡፡ 10 ከመዝ ይቤ እግዚአብሔር እግዚእ ናሁ አነ አኃሥሥ አባግዕየ እምእደ ኖሎት ወእሥዕሮሙ ከመ ኢይርአይዎን ወኢይርእዎን እንከ ኖሎት ለአባግዕየ ወአድኅን አባግዕየ እምአፉሆሙ ወኢይከውኖሙ ሲሳዮሙ፡፡ 11 ከመዝ ይቤ እግዚአብሔር እግዚአብሔር ናሁ አነ አኃሥሥ አባግዕየ ወአስተጋብአን ወአስተፋቅዶን፡፡ 12 በከመ የኃሥሥ ኖላዊ አባግዒሁ ወመርዔቶ በዕለተ ቆርባ ወደመና ማዕከለ አባግዒሁ ዘተፈልጠ ከማሁ አኃሥሥ አባግዕየ አስታጋብኦን ወአስተፋቅዶን እምኵሉ በሐውርት ኀበ ተዘርው ህየ በዕለተ ቆባር ወደመና፡፡ 13 ወአውፅኦሙ እምነ ኵሉ አሕዛብ ወአስተጋብኦሙ እምነ ኵሉ በሐውርት ወእወስዶሙ ብሔሮሙ ወእርእዮሙ ውስተ አድባረ ፳ል ውስተ ቆላት ወውስተ ኵሉ በሐውርተ ምድር፤ 14 ወውስተ ጺአት ሠናየ እርዕዮሙ ወውስተ አድባረ እስራኤል ነዋኃት ወይከውኖሙ ሕዝአቶሙ ህየ ወይበይቱ ህየ ወየዓርፉ ውስተ ሠናይ ትፍሥሕት ወይትረአዩ ውስተ ፄአት ጥሉል ወውስተ አድባረ እስራኤል፡፡ 15 ወለልየ እርአዮሙ ለወባግዕየ ወአነ አአርፎሙ ወየአምሩ ከመ አነ ውእቱ እግዚአብሔር፡፡ 16 ከመዝ ይቤ እግዚአብሔር እግዚእ ዘተገድፈሂ አኃሥሥ ወዘጐየሂ እመይጥ ወዘቈስለሂ እፌውስ ወዘደክመሂ አጸንዕ ወዘጸንዓሂ አዓቅብ ወእርእዮሙ ለፍትሕ፡፡ 17 ወአንትሙ አባግዕየ ከመዝ ይቤ እግዚአብሔር እግዚእ ናሁ አነ እትዋቀሦሙ ማዕከለ ዓባግዕ ወአባግዕት ወማዕከለ ባሕኵ ወዳቤላት፡፡ 18 ወኢአክለክሙኑ ዘረዓይክሙ ውስተ ሠናይ ጺአት ወዘተርፈሂ ሣዕሮ ትከይዱ በእገሪክሙ ወዘይቀውምሂ ወጽሩየ ማየ ታሰትዩ ወዘተርፈ ተሐምግዎ በእገሪክሙ፡፡ 19 ወትርእዩ አባግዕየ በዘኬድክሙ በእገሪክሙ ወታስትይዎን ማየ ዘሐመግሙ በእገሪክሙ፡፡ 20 በበይነ ዝንቱ ከመዝ ይቤ እግዚአብሔር ናሁ አነ እትዋቀሥ ማዕከለ በግዕ ጽኑዕ በማዕከለ በግዕ ድኩም፤ 21ተኃዝሉ በገቦክሙ በዘባንክሙ ወትሰክሙ ዲበ መታክፍቲክሙ ወትወግዑ በአቅርንቲክሙ ለኵሉ ድኩም፡፡ 22 ወአድኅን አባግዕየ ወኢይከውና ምህርካ ወአስተዋቅሥ በማዕከለ በግዕ ወበማዕከለ በሐኩ ወበሐኩ፡፡ 23 ወእሠይም ሎሙ ኖላዊ ፩ ወይርእዮሙ ገብርየ ዳዊት ወይከውኖሙ ኖላዊሆሙ ወአነ እግዚአብሔር ተናገርኩ እከውኖሙ አምላኮሙ ወዳዊትኒ በማዕከሎሙ መልአኮሙ፡፡ 24 ወአነ እግዚአብሔር እከውኖሙ አምላኮሙ አነ እግዚአብሔር ነበብኩ፡፡ 25 ወዕሠርዕ ለቤተ ዳዊት ሥርዓተ ሰላም ወአጠፍዕ አርዌ እኩየ እምድር ወይነብሩ ገዳመ በተአምኖ ወይበይቱ ውስተ ኦም፡፡ 26 አኃድር ሎሙ ዓውደ ለደብረ ቤትየ ወእሁበክሙ ዝናመ ክረምት ወበረከትየሂ፡፡ 27 ወይፈርዩ ዕፀወ ገዳም ወትሁብ ምድርኒ ኃይላ ወይነብሩ ብሔሮሙ በሰላም ተአሚኖሙ ወየአምሩ ከመ አነ ውእቱ እግዚአብሔር አመ ሰበርኩ አርዑተ ዘዲበ ክሣዶሙ ወአድኃኖሙ እምእደ እለ ይቀንይዎሙ፡፡ 28 ወኢይከውኑ እንከ ምህርካ ለአሕዛብ ወኢይበልዖሙ እንከ አርዌ ገዳም ወይነብሩ እንከ ተዘሚኖሙ ወአልቦ ዘይጌርሞሙ፡፡ 29 ወእቀውም ሎሙ ተክለ ሰላም ወኢይመውቱ በረኃብ በውስተ ምድር ወኢያመነዝዝዎሙ እንከ አሕዛብ፡፡ 30 ወየአምሩ ከመ አነ ውእቱ እግዚአብሔር አምላኮሙ ወእሙንቱኒ ይከውኑኒ ሕዝብየ ቤተ እ፳ል ይቤ እግዚአብሔር እግዚእ፡፡ 31 ወአንትሙ አባግዓ መርዔትየ አነ እግዚአብሔር አምላከክሙ ይቤ እግዚአብሔር እግዚእ፡፡

Eze 35. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው ሚጥ ገጸከ ኀበ ደብረ ሲና ወተነበይ ሎቱ፡፡ 3 ወበሎ ከመዝ ይቤ እግዚአብሔር እግዚእ ናሁ አነ እዴየ እሰፍሕ ላዕሌከ ወእሬስየከ በጻ ወትማስን፡፡ 4 ወእሬስዮን በድወ ለአህጕሪከ ወትከውን በድወ ወተአምር ከመ አነ ውእቱ እግዚአብሔር፡፡ 5 እስመ ኮንከ ፀረ ለዓለም ወቀነይኮሙ ለቤተ እስራኤል በእደ ፀር መጥባሕት በመዋዕለ ምንዳቤሆሙ ለጊዜ ዓመፃ ደኃሪት፤ 6 በእንተ ዝንቱ ሕያው አነ ይቤ እግዚአብሔር እግዚእ በከመ ላዕለ ጾም አበሰከ ወደም ይዴግነከ፡፡ 7 ወእሬስዮ በደ ለደብረ ሲይር ወይማስን ወዕፀብዕ ወአጠፍዕ ሰብእ ወእንስሳ እምኔሃ፡፡ 8ወይበዝኃ አብድንት ውስተ አውግሪከ ወቀላያቲከ ወውስተ ኵሉ ገዳምከ ይወድቁ ቅቱላን በመጥባሕት በውስቴትከ፡፡ 9 ወእሬስየከ በደ ዘለዓለም ወአልቦ ዘይነብር ውስተ አህጕሪከ ወተአምር ከመ አነ ውእቱ እግዚአብሔር፡፡ 10 እስመ ትቤ ፪ አሕዛብ ወ፪ በሐውርት ዚአየ ውእቱ ወእወርሶሙ ወእግዚአብሔር ህየ ኢሀሎ፡፡ 11 በእንተ ዝንቱ ሕያው አነ እግዚአብሔር እግዚእ አነ እሬስየከ በከመ መዓትከ ወበከመ ቅንዓትከ ዘገበርከ ወይትዓወቀከ አመ ኰነንኩከ፡፡ 12 ወተአምር ከመ አነ ውእቱ እግዚአብሔር እግዚእ፡፡ ሰማዕኩከ ዘትቤ ቃለ ጽርፈትከ እስመ አድባረ እስራኤል ወአሕቃላቲሃ ለነ ወሀበነ ንብልያ፡፡13 ሰማዕኩ አነ ከመ እንተ አዕበይከ አፉከ ላዕሌየ፡፡ 14 ከመዝ ይቤ እግዚአብሔር እግዚእ አመ ይትፌሣሕ ኵሉ ምድር ኪያከ አማሰነከ ከመ ተፈሣሕከ ትረሦሙ ለቤተ ፳ል፤ 15 እስመ መዝበረ ከማሆሙ እሬሰየከ መዝበረ ትከውን ደብረ ሴይር ወትጠፍዕ ኵሎ አድያሚሃ ለኤዶምያስ ወተአምሩ ከመ አነ ውእቱ እግዚአብሔር አምላክክሙ፡፡

Eze 36. 1 ወአንተ ወልደ እጓለ እመሕያው ተነበይ ሎሙ ወበሎሙ ለአድባረ እስራኤል ስምዑ፡፡ ቃለ እግዚአብሔር፡፡ 2 ከመዝ ይቤ እግዚአብሔር እግዚእ እስመ ይቤሉክሙ ዐርክሙ እንቋዕ ወመዝበሩ ለዓለም ወኰነኖሙ፡፡ 3 በእንተዝ ተነበይ ሎሙ ወበሎሙ ይቤ እግዚአብሔር እግዚእ እስመ አኅሠሩክሙ እለ ዓውድክሙ ከመ ይኰንክሙ ከመ አሕዛብ እለ ተርፉ ወኮንክሙ ነገረ ለልሳን ወፅዕለተ አሕዛብ፤ 4 በእንተ ዝንቱ ስምዑ ቃለ እግዚአብሔር አድባረ እስራኤል በእንተዝ ከመዝ ይቤ እግዚአብሔር እግዚእ ለአድባረ እስራኤል ወለአውግር ወለአፍላግ ወለቈላት ወለእለ መዝበሩ ወማሰኑ ወለአህጕርኒ እለ ተኃድጋ ወኮና በርበረ ወበርበረ ወኬድዎን አሕዛብ እለ ተርፉ ለውሉዶሙ እመ ኀበ ደም፤ 5 በእንተዝ ከመዝ እግዚአብሔር እግዚእ ከመ በእንተ ቅንዓትየ ነበብኩ ላዕለ ሕዝብ እለ ተርፉ ወዲበ ኵሉ ኤዶምያስ እስመ ረሰዩ ምድርየ ሎሙ ከመ ይኰንኑ በፍሥሐ ልብ ወአሕሠርዋ ለነፍሶሙ ወአማሰኑ ፄዋሆሙ፡፡ 6 ወበእንተዝ ተነበይ ላዕለ ምድረ እስራኤል በሎሙ ለአድባር ወለአውግር ወለኬፌር ወለከላት ከመዝ ይቤ እግዚአብሔር እግዚእ፡፡ ናሁ አነ ነበብኩ በመዓትየ ወበቅንዓትየ በእንተ ዘጸአሉ አሕዛብ ከመ ይምጽኡክሙ፡፡ 7 በእንተዝ አነ አነሥእ እዴየ ላዕለ አሕዛብ እለ ዓውድክሙ ወይነሥኡ ኃሣሮሙ እሙንቱ፡፡ 8 ወለክሙሰ አድባረ እስራኤል አዕፁቂክሙ ተሀቡ ወአስካለክሙ ወቀምሐክሙ ትጼግዉ ይበልዑ ሕዝበ እስራኤል እስመ ይሴፈው፡፡ 9 ወይመጽኡክሙ እስመ ናሁ አነ ለክሙ ወእኔጽር ላዕሌክሙ ወየኃርሡክሙ ወይዘርኡክሙ፡፡ 10 ወአበዝኅ ለክሙ ሰብአ ለኵሉ ቤተ እስራኤል ለዝሉፉ ይነብርዎን ለአህጕሪክሙ ወይትሐነፃ እለሂ ተመዝበራ፡፡ 11 ወእመልዖን ሰብአ ወእንስሳ አነብረክሙ ከመ ትካት ወአሤኒ ለክሙ ከመ ቀዲሙ ወተአምሩ ከመ አነ ውእቱ እግዚአብሔር፡፡ 12 ወአሐውር ላዕሌክሙ ሰብአ ፳ል ሕዝብየ ወይወርሱክሙ ወእሙንቱ ይከውኑክሙ መኳንንቲክሙ ወኢይቀትሉ ውሉደክሙ ከመ ትኩኑ ለምክንያት ዳግመ፡፡ 13 ከመዝ ይቤ እግዚአብሔር እስመ ይቤሉክሙ በላዒተ ሰብእ አንቲ ወአጥፋዕኪ ውሉደኪ በውስተ ሕዝብኪ፡፡ 14 በእንተ ዝንቱ ኢትበልዒ እንከ ሰብአ ወኢይመክና እንከ ሕዝብከ ከመዝ ይቤ እግዚአብሔር እግዚእ፡፡ 15 ወኢይስማዕ እንከ በላዕሌኪ ኃሣሮሙ ለአሕዛብኪ በፅዕለቶሙ ለአሕዛብኪ ወኢይመጽአክሙ ወኢይመክኑ እንከ ሕዝብኪ ይቤ እግዚአብሔር እግዚእ፡፡ 16 ወኮነ ቃለ እግዚአብሔር እግዚእ ኀቤየ ወይቤለኒ፤ 17 ወልደ እጓለ እመሕያው ቤተ ፳ል ነበሩ ውስተ ምድሮሙ ወአርኰስዋ ለምድሮሙ በፍኖቶሙ ወበጣዖቶሙ ወበርኵሶሙ ከመርኩስ ትካት ወኮነ ፍኖቶሙ ቅድመ ገጽየ፡፡ 18 ወዎጥኩ መዓትየ ዲቤሆሙ በእንተ ደም ዘከዓው ውስተ ምድር ወአርኰስዋ ለምድር በጣዖቶሙ፡፡ 19 ወዘረውክዎሙ ውስተ አሕዛብ ወአሠርክሙ ውስተ በሐውርት ወኰነንክዎሙ በከመ ፍኖቶሙ ወበከመ ጌጋዮሙ፡፡ 20 ወቦኡ ውስተ አሕዛብ ወበዊኦሙ ውስተ አሕዛብ ህየ አርኰሱ ስምየ ቅዱስ እስመ ይብልዎሙ ሕዝበ እግዚአብሔር እሙንቱ ወወፅኡ እምድሮሙ፡፡ 21 መሐክዎሙ በእንተ ስምየ ቅዱስ ዘአርኰሱ ቤተ ፳ል በውስተ አሕዛብ ኀበ ቦኡ ህየ፡፡22 በእንተዝ በሎሙ ለቤተ እስራኤል ከመዝ ይቤ እግዚአብሔር እግዚእ አኮአ ለክሙአ ዘአገብር ኦቤተ እስራኤል ዳዕሙ በእንተ ስምየ ቅዱስ ዘአርኰስክሙ ኀበ አሕዛብ ዘቦእክሙ ህየ፡፡ 23 ወእቄድስ ስምየ ቅዱስ ዘአርኰሱ በውስተ አሕዛብ ዘአርኰስክሙ በማዕከሎሙ ወየአምሩ አሕዛብ ከመ አነ ውእቱ እግዚአብሔር ይቤ አዶናይ እግዚአብሔር ሶበ ተቀደስኩ በማዕከሌክሙ በቅድመ አዕይንቲክሙ፡፡ 24 ወእነሥአክሙ እምአሕዛብ ወአስተጋብአክሙ እምኵሉ በሐውርት ወአገብአክሙ ውስተ ብሔርክሙ፡፡ 25 ወእነዝኃክሙ በማይ ንጹሕ ወትነጽሑ እምኵሉ ርኩስክሙ ወእነጽሐክሙ እምኵሉ ጣዖትክሙ፡፡ 26 ወእሁበክሙ ልበ ሐዲሰ ወመንፈስ ሐዲሰ እወዲ ላዕሌክሙ ወእወፅእ ልበ ዕብን እምሥጋክሙ ወእሁበክሙ ልበ ዘሥጋ፡፡ 27 ወእወዲ መንፈስየ ላዕሌክሙ ወእሬስየክሙ ስመ ትሑሩ በሥርዓትየ ወትዕቀቡ ኵነኔየ ወትግበርዎ፡፡ 28 ወትነብሩ ውስተ ምድር አንተ ወሀብክዎሙ ለአበዊክሙ ወትከውኑኒ ሕዝብየ ወአነሂ እከውነክሙ አምላክክሙ፡፡ 29 ወአድኅነክሙ እምኵሉ ርኵሰክሙ ወእጼውዖ ለሥርናይ ወአሠምሮ ወኢይመጽእ ረከሙ ረኃበ፡፡ 30 ወአሠምር ፍሬ ዕፅ ወማዕረረ ገራውሂክሙ ወኢይዘረክየክሙ እንከ በረኃብ በውስተ አሕዛብ፡፡ 31 ወትዜከሩ ምግባሪክሙ እኩየ ወፍናዊክሙ ዘኢኮነ ሠናየ ወኃሠርክሙ በጌጋይክሙ በቅድሜሆሙ ወበርኵሰክሙ፤ 32 ወአኮ በእንቲአክሙ ዘእገብር ይቤ እግዚአብሔር እግዚእ ዘይትዓወቀክሙ ተኃፈሩ ወኅሠሩ በፍኖትክሙ ቤተ ፳ል፡፡ 33 ከመዝ ይቤ እግዚአብሔር እግዚእ እስመ አጽረይኩክሙ እምኩሉ ኃጣውኢክሙ አነብረክሙ ውስተ አህጕር ወይትሐነጽ መዝበረ፡፡ 34 ወትትሐረስ ምድር እንተ ማሰነት እስመ ሙስንተ ኮነት በቅድመ ኵሉ ኀላፊ፡፡ 35 ወይቤሉ እንታክቲ ምድር ሙስንት ከመ ገነተ ትፍሥሕት ኮነት ወአህጕር ዘመዝበረ ወማስና ወተከርያ ጾወናተ ይነብራ፡፡ 36 ወየአምሩ አሕዛብ ኵሎሙ እለ ተርፉ ዓውድክሙ እሰሙ አነ ውእቱ እግዚአብሔር ሐነጽኩ እለ መዝበራ ወተከልኩ እለ ማሰና አነ እግዚአብሔር ነበብኩሂ ወገበርኩ፡፡ 37 ከመዝ ይቤ እግዚአብሔር እግዚእ ዓዲ በዝንቱ አኃሥሥ ለቤተ ፳ል ዘእገብር ሎሙ አበዝኆሙ ከመ አባግዓ ሰብእ ቅዱሳን፡፡ 38 ወከመ አባግዓ ኢየሩሳሌም በበዓላቲሃ ከማሁ ይከውና አህጕር እለ መዝበራ ይመልዓ አባግዓ ሰብእ ወየአምሩ ከመ አነ ውእቱ እግዚአብሔር፡፡

Eze 37. 1 ወኮነ ላዕሌየ እደ እግዚአብሔር ወአውፅአኒ መንፈሰ እግዚአብሔር ወአንበረኒ ማዕከለ ገዳም ወምሉሰ ህየ አዕፅምተ ሰብእ፡፡ 2 ወአዖደኒ ውስቴቱ ወብዙኅ ፈድፋደ ውስተ ገጸ ገዳም ኀበ ሀለዉ ወይቡሳት ጥቀ፡፡ 3 ወይቤለኒ ወልደ እጓለ እመሕይው የሐይውኑ እማንቱ አዕፅምተ ወእቤ እግዚአብሔር እግዚእ አንተ ተአምር፡፡ 4 ወይቤለኒ ተነበይ ለዝ አዕፅምት ወበሎሙ አዕፅምት ይቡላት ሰምዑ ቃለ እግዚአብሔር፡፡ 5 ከመዝ ይቤ እግዚአብሔር እግዚእ ለዝ አዕፅምት ናሁ አነ አመጽእ መንፈሰ ሕይወት ላዕሌክሙ፡፡6 ወእሁበክሙ ሥርወ ወአለብሰክሙ ሥጋ ወእሰፍሕ ላዕሌክሙ ማዕሰ ወእወዲ ላዕሌክሙ መንፈስየ ወተሐይዉ ወተአምሩ ከመ አነ ውእቱ እግዚአብሔር፡፡ 7 ወተነበይኩ በከመ አዘዘኒ ወመጽአ ቃል ሶበ ተነበይኩ ወናሁ ድልቅልቅ ወአስተጋብዖሙ ለአዕፅምት ኀበ አዕፅምት ውስተ መለያልይሁ ዘዘዚአሁ፡፡ 8 ወነጸርኩ ወርኢኩ ሥርወ ላዕሌሆሙ ወበቈለ ሥጋሆሙ ወዓርግ ማዕሰ ዲቤሆሙ ወአልበሶሙ መንፈሰ፡፡ 9 ወይቤለኒ ወልደ እጓለ እመሕያው ተነበይ ወበል ለመንፈስ ከመዝ ይቤ እግዚአብሔር እምአርባዕቱ ነፋሳት ትምጻእ ወተንፋሕ ላዕለዝ አብድንት ወየሐይው፡፡ 10 ወተነበይኩ በከመ አዘዘኒ ወቦአ መንፈሰ ላዕሌሆሙ ወሐይዉ ወቆሙ በእገሪሆሙ ብዙኃን ሠራዊት ጥቀ፡፡11 ወነበበኒ እግዚአብሔር ወይቤለኒ ዝ አዕፅምት ዘቤተ እስራኤል ውእቱ ኵሉ ወይብሉ እሙንቱ የብሰ አዕፅምቲነ ወተኃጕሉተስፋነ፡፡ 12 ወበንተዝ ተነበይ ሎሙ ከመዝ ይቤ እግዚአብሔር እግዚእ ናሁአ አነ እከሥት መቃብሪክሙ ወአውፅአክሙ እምነ መቃብሪክሙ ወአበውአክሙ ውስተ ምድረ እስራኤል፡፡ 13 ወተአምሩ ከመ አነ ውእቱ እግዚአብሔር እግዚእ ወሶበ አርኃውኩ መቃብሪክሙ ከመ አውፅእክሙ እምውስተ ዝኅርክሙ ለሕዝብየ፡፡ 14 ወእሁብመንፈስየ ላዕሌክሙ ወተሐይው ወትገብኡ ውስተ ምድርክሙ ወተአምሩ ከመ አነ ውእቱ እግዚአብሔር ዘነበብኩ ይቤ እግዚአብሔር እግዚእ፡፡ 15 ወነበበኒ እግዚአብሔር ወይቤለኒ፡፡ 16 ወልደ እጓለ እመሕያው ንሣእ ለከ በትረ ወጸሐፍ ውስቴታ ይሁዳ ወደቂቀ እስራኤል ለእለ ይትቃወምዎ ወየኃብርዎ ወንሣእ ለከ ካልዕተ በትረ ወትጽሕፍ ለዮሴፍ በበትረ ኤፍሬም ወኵሎ ደቂቀ እስራኤል እለ ተወሰቡ እምኀቤሁ፡፡ 17 ወትደምሮን ለ፪ሆን ወተአሥሮን ወትሬስዮን አሐተ በትረ ወየሐልዋ ውስተ እዴከ፡፡ 18 ወሶበ ይብሉከ ደቂቀ ሕዝብከ ኢትነግረነኑ ምንተ ከመዝ ተከዝከ፡፡ 19 በሎሙ ከመዝ ይቤ እግዚአብሔር እግዚእ ናሁ አነ እነሥእ ሕዝበ ዮሴፍ ዘውስተ እደ ኤፍሬም ወሕዝበ ፳ል ዘኀቤሁ እሁቦሙ ውስተ ሕዝበ ይሁዳ ወይከውኑ ፩ በትረ ውስተ እደ ይሁዳ፡፡ 20 ወይከውና ውእቶን አብትር እለ ጸሐፍከ በቅድሜሆሙ፡፡ 21 ወትብሎሙ ከመዝ ይቤ እግዚአብሔር እግዚእ ናሁ አነ እነሥኦሙ ለኵሎሙ ቤተ ፳ል እማዕከለ አሕዛብ ኀበ ሖሩ ህየ ወቦኡ ወአስተጋብኦሙ እምኵሎሙ እለ ዓውዶሙ ወእወስዶሙ ውስተ ምድረ እስራኤል፡፡ 22 ወእሬስዮሙ ፩ደ ሕዝበ በምድርየ ወበደወለ ፳ል ወ፩ደ ይከውን መልአኮሙ ወይነግሥ ወኢይትነፈቁ እንከ ለ፪ ሕዝብ፡፡ 23 ወኢይነግሡ ሎሙ ፪ ነገሥት ከመ ኢይርኰሱ በጣዖቶሙ ወበኃሣሮሙ ወበኵሉ ኃጢአቶሙ ወአድኃኖሙ እምኵሉ ጌጋሙ ዘቦቱ ስሕቱ ወአበርዮሙ ወይከውኑኒ ሕዝብየ ወአነኒ እከውኖሙ አምላክሙ፡፡ 24 ወገብርየ ዳዊት መኰንኖሙ በማዕከሎሙ ወይከውኖሙ ፩ ኖላዊ ለኵሎሙ እስመ የሐውሩ በትእዛዝየ ወየዓቅቡ ኵነኔየ ወይገብርዎ፡፡ 25 ወይነብሩ ውስተ ምድር አንተ ወሀብክዎ ለገብርየ ያዕቆብ ኀበ ነበሩ ህየ አበዊሆሙ ህየ ይነብሩ ውስቴታ እሙንቱሂ ወደቂቆሙሂ ወደቂቀ ደቂቆሙ እስከ ለዓለም፡፡ 26 ወእሠርዕ ሎሙ ሥርዓተ ሰላም ሕገ ዘለዓለም ይከውን ዘምስሌሆሙ ወእሠይም ቀስተ ቅድሳትየ ማዕከሎሙ ለዓለም፡፡ 27 ወይከውን ማኅደርየ ማዕከሎሙ ኀቤሆሙ ወእከውኖሙ አምላኮሙ፡፡ ወእሙንቱሂ ይከውኑኒ ሕዝብየ፡፡ 28 ወያእምሩ ከመ አነ ውእቱ እግዚአብሔር ዘእቀድሶሙ ወሶበ ነበሩ በመቅደስ ቅድሳትየ ማዕከሎሙ ለዓለም፡፡

Eze 38. 1 ወነበበኒ እግዚአብሔር ወይቤለኒ፡፡ 2 ወልደ እጓለ እመሕያው አፅንዕ ገጸከ ላዕለ ጎግ ምድረ ማጎግ ወማዕከለ መልአከ ወርእሱ ምሳህ ወቶቤል ርእሰ ሜሌክ ወተነበይ ላዕሌሁ፡፡ ወበሎ ከመዝ ይቤ እግዚአብሔር እግዚእ ናሁ አነ ላዕሌከ ጎግ መልአከ ወርእሰ ሞሳሕ ወቶቤል፡፡ 4 ወአስተጋብአከ ወእወዲ ልጓመ ውስተ መላትሒከ ወአንጎግወከ ምስለ ሠራዊትከ ወአፍራሰ ወመስተፅዕናነ እለ አልባዕፂን ወኵሎ ትዓይነ ብዙኃ እለ ቦሙ ጊራ ሰብአ ኵናት፡፡ 5 ዘፋርስ ወፉጥ ወኢትዮጵያ ወልብያስ ወጎሞር፡፡ 6 ወኵሉ አድያሚሆሙ ወቤተ ተርጋም እምአጽናፈ ደቡብ አንተ ወኵሎሙ ተዓይኒከ ምስለ ኵሉ ዓውዶሙ ወብዙኃ አሕዛብ ምስሌከ፡፡ 7 ወተደሎ አጥብዕ አንተ ወኵሉ ተዓይኒከ ምስሌከ ወትከውነኒ ማዕቀበ ለብዙኃን መዋዕል፡፡ 8 ወአስተዳሉ ወይመጽእ እምአጽናፈ ዓለም ወይበጽሕ እስከ ምድር አንተ ጠፍአት በኵናተ አሕዛብ እለ ተጋብኡ ወብዙኃን ውስተ ምድረ እስራኤል እንተ ማሰነት ኵለንታሃ ወእምዝ ይመጽኡ እምአሕዛብ ወይነብሩ በሰላም ኵሎሙ፡፡ 9 ወተዓርግ ከመ ዝናም ወትወጽእ ከመ ደመና ከመ ትከድና ለምድር ወትወድቅ አንተ ወፋርስ ወብዙኃን አሕዛብ ምስሌከ፡፡ 10 ወከመዝ ይቤ እግዚአብሔር እግዚእ ይከውን ይእተ አሚረ ይሔሊ ነገረ ልብከ ወትመክር እኩየ ምክረ፡፡ 11 ወትብል አዓርግ ውስተ ምድር ግድፍት ዘአልባቲ ፍረ ወአሐውር ኀበ ዕሩፋን እለ ያረምሙ ወይነብሩ በሰላም ኵሎሙ እለ ይነብሩ ምድረ አንተ አልባቲ እረፍት ወኢመዓፁት ወኢመናስግት፡፡ 12 አበርብሮሙ በርበረ ወእመሀርከ ምህርካሆሙ ውስተ ምድር አንተ ማሰነት ትመይጥ እዴከ ወሶበ ይነብሩ አሕዛብ ወሕዝብኒ እለ ተጋብኡ ብዙኃን እምበሐውርት ወገብረ ሎሙ ጥሪተ እለ ይነብሩ ውስተ ኅንብርተ ምድር፡፡13 ሳባ ወዳዳን እለ ይትናገዱ ቀርኬደን ወእለ ኵሉ አዕፃዳቲሆሙ ይብሉከ ትበርብርኑ በርበረ ወጻእከ አንተ ወትማህርከኑ ምህርካ ወአስተጋባእከተ ዓይኒከ ከመ ትንሣእ ወርቀ ወብሩረ ወትወስድ ጥሪተ ይኩንከ ህብልያ ዘዐብለይከ፡፡ 14 በእንተ ዝንቱ ተነበይ ወልደ እጓለ እመሕያው በሎ ለጎግ ከመዝ ይቤ እግዚአብሔር እግዚእ አኮኑ በእንታክቲ ዕለት እመ ይነብሩ ሕዝብየ እስራኤል በላም ትትነሣእ፡፡ 15 ወትመጽእ እምብሔርከ እምአጽናፈ ደቡብ ወብዙኃን አሕዛብ ምስሌከ መስተፅዕናነ አፍራስ ኵሎሙ ብዙኃ ተዓይን ወብዙኃን ሠራዊት፡፡ 16 ወተዓርግ ኀበ ሕዝብየ እስራኤል ከመ ደመና ትከድና ለምድር በደኃሪ መዋዕል ወትከውን ወአዓርገከ ዲበ ምድርየ ከመ ያአምሩኒ ኵሉ ሕዝብ ሶበ ተቀደስኩ ብከ በቅድሜሆሙ፡፡ 17 ከመዝ ይቤ እግዚአብሔር እግዚእ ለጎግ አንተኑ ዘበእንቲአከ ነበብኩ በዘቀዲሙ መዋዕል በእደ አግብርትየ ነቢያተ እስራኤል በእማንቱ መዋዕል ወዓመት ወእወስደከ ላዕሌሆሙ፤ 18 ወይከውን ይእተ አሚረ አመ ይመጽእ ውስተ ምድረ እስራኤል ወይቤ እግዚአብሔር እግዚእ ተዓርግ መቅሠፍትየ በመዓትየ፡፡ 19 ወቅንዓትየ በእሳተ መዓትየ ነበብኩ ይእተ አሚረ ይከውን ድልቅልቅ ዓቢየ ውስተ አድባረ በሐውርተ እስራኤል፡፡ 20 ወያድለቀልቅ እምቅድመ ገጹ ለእግዚአብሔር ጎግ ወዓሣተ ፃሐርኒ ወአዕዋፈ ሰማይ ወአራዊተ ገዳም ወኵሉ አራዊት ዘይትሐወስ ውስተ ምድር ወኵሉ ሰብእ ዘይትሐወስ ውስተ ምድር ወይነቅዑ አድባር ወይወድቁ አውግር ወይወድቁ ኵሉ ዓረፍት ውስተ ምድር፡፡ 21 ወእጼውዕ ላዕሌሁ ኵሎ ፍርሃተ ኵናት ይቤ እግዚአብሔር እግዚእ መጥባሕተ ብእሲ ላዕለ እኁሁ ይከውን ሞት፡፡ 22 ወእኴንኖ በብድብድ ወደም ወእደፍኖ በዝናም ወበዕብነ በረድ ወእሳት ወተይ ወአስሐትያ እዘንም ዲቤሁ ወዲበ ኵሉ ዘምስሌሁ ወዲበ አሕዛብ ብዙኅ ዘምስሌሁ፡፡ 23 ወአዓቢ ወእትቄደስ ወእሴባሕ ወአስተርኢ በቅድመ ብዙኃን አሕዛብ ወየአምሩ ከመ አነ ውእቱ እግዚአብሔር፡፡

Eze 39. 1 ወአንተ ወልደ እጓለ እመሕያው ተነበይ ለጎግ ወበል ከመዝ ይቤ እግዚአብሔር እግዚእ ናሁ ላዕሌከ ጎግ መልአከ ሮስ ወሞሳሕ ወቶቤል፡፡ 2 ወአስተጋብአከ ወእመርሀከ ወአዓርገከ እምአጽናፈ ደቡብ ወእወስደከ ብሔረ እስራኤል፡፡ 3 ወእገድፈከ ቀስተከ እምእደከ ዘፀጋም ወአሕፃከ እምእደከ ዘየማን፡፡ 4 ወአነጽሐከ ውስተ አድባረ እስራኤል ወትወድቅ አንተ ወኵሎሙ እለ ምስሌከ ወአሕዛብኒ እለ ምስሌከ ይትወሀቡ ለብዙኃን አንስርት ወለኵሉ አርዌ ገዳም ወሀብኩከ ይብልዑከ፡፡ 5 ወትወድቅ ውስተ ገጸ ምድር እስመ አነ እግዚአብሔር ነበብኩ ይቤ፡፡ 6 ወትፈኑ እሳተ ላዕለ ጎግ ወይነብራ ደስያተ በሰላም ወየአምሩ ከመ አነ ውእቱ እግዚአብሔር፡፡ 7 ወይትዓወቅ ስምየ ቅዱስ በማዕከለ ሕዝብየ እስራኤል፡፡ 8 ወኢይረኵስ እንከ ስምየ ቅዱስ ወየአምሩ እንከ አሕዛብ ከመ አነ ውእቱ እግዚአብሔር ቅዱሰ እስራኤል ወናሁ መጽአ ወተአምር ከመ ይከውን ይቤ እግዚአብሔር እግዚእ አምላከ ዛቲ ዕለት ይእቲ እንተ ነገርኩ፡፡ 9 ወይወፅኡ እለ ይነብሩ አህጉረ እስራኤል ወያውዕዶ ወልታ ወረምሐ ወምጕንጾ ወቀስተ ወአሕፃ ወአብትረ ዘእድ ወኵያንውያ ነድዱ ወያውዕዩ በእሳት ፯ ዓመተ፡፡ 10 ወኢይነሥኡ ዕፀወ ገዳም ወኢይገዝሙ እምውስተ ዓምዳዕሙ ንዋየ ሐቅል ያነድዱ በእሳት ወይበረብርዎሙ ወየሐበልይዎሙ ለእለ በርበርዎሙ ወሐብለይዎሙ ይቤ እግዚአብሔር እግዚእ፡፡ 11 ወይከውን ይእተ አሚረ እሁቦ አጎግ ብሔረ መቃብር ዘያሰምክ በውስተ እስራኤል ወለብዙኅ ሰብእ እለ መጽኡ መንገለ ብሔር ወየሐንፁ ጥቅመ፤ 12 ወይቀብርዎ ህየ ለጎግ ወለኵሉ ሰብኡ ወይሠመይ ምድር ብዙኅ ዘሰብአ ጎግ፡፡ 13 ይድኅይዎሙ ወይተብርዎሙ ቤተ እስራኤል ፯ አውራኃ ከመ ትንፃሕ ምድር ወይፍርህዎሙ አሕዛበ ምድር ወይከውን ስም አመ ተሰባሕኩ ይቤ እግዚአብሔር እግዚእ፡፡ 14 በኵሉ ጊዜ ይትጋብኡ ዲበ እለ ይነብሩ ዲበ ምድር ይቅብሩ ዘተረፈ ውስተ ገጸ ምድር ወያነጽሕዎ ለሳብዕ ወርኅ፡፡ 15 ወየኃሥሡ ኵሉ ዘየሐውር ውስተ ምድር ወእመ ረከቡ አጽመ ሰብእ ይነድቁ ላዕሌሁ ትእምርተ እስከ ይቀብርዎ ስርየተ መቃብር ውስተ በርበር ለጎግ ወለብዙኅ ሰብአ፡፡ 16 ወስመ ሀገርኒ ሐሞና ወያነጽሕዋ ለምድር፡፡ 17 ወአንተ ወልደ እጓለ እመሕያው ከመዝ ይቤ እግዚአብሔር እግዚእ በል ለኵሉ አዕዋፍ ዘይሰርር ወለኵሉ አራዊተ ገዳም ተጋብኡ ወንቡ እምኵሉ ገዳም ውስተ መሥዋዕትየ ዘጠባኅኩ መሥዋዕተ ዓቢየ ውስተ አድባር ብልዑ ሥጋ ወሰትዩ፡፡ 18 ወትበልዑ ሥጋ ያርብህ ወትሰትዩ ደመ መላእክተ ምድር ዳቤላተ ወእብሐኩ ወአስዋረ ወአስዋሪሁኒ መጋዝዕተ፡፡ 19 ብልዑ ሰብሐ እስከ ያጠልቀከክሙ ወስትዩ ደመ እስከ ያሰክረክሙ እምነ መሥዋዕትየ ዘጠባሕኩ ለክሙ፡፡ 20 ወጽግቡ እምውስተ ማዕድየ ሥጋ ያርብህ ፈረሰ ወመስተፅዕናነሂ ወኵሉ ዕደው ይቤ እግዚአብሔር እግዚእ፡፡ 21 ወእሁብ ክብርየ ለክሙ ወይርእዩ ኵሉ አሕዛብ ፍትሕየ ዘገበርኩ ወእዴየ ዘአምጻእኩ ላዕሌሆሙ፡፡ 22 ወየስምሩ ቤተ እስራኤል ስመ አነ ውእቱ እግዚአብሔር አምላከክሙ እምይእቲ አሚር ወለዝሉፉ፡፡ 23 ወየአምሩ ኵሉ ሕዝብ ከመ በኃጢአቶሙ ተፄወዉ ቤተ እስራኤል እስመ ክህዴኒ ወሜጥኩ ገጽየ እምኔሆሙ ወአግባእክዎሙ ውስተ እደ ፀሮሙ ወወድቁ ኵሎሙ በእንተ ርኵሶሙ፡፡ 24 ወበከመ ጌጋዮሙ ገበርኩ ሎሙ ወሚጥኩ ገጽየ እምኔሆሙ፡፡ 25 ወበእንተዝ ይቤ እግዚአብሔር እግዚእ ናሁ እምይእዜ እመይጥ ፄዋ ያዕቆብ ወእሣሃሎ ለቤተ እስራኤል ወእቀንዕ በእንተ ስምየ፡፡ 26 ወይነሥኡ ኃሣሮሙ ወዓመፃሆሙ ዘዓመፁ አመ ነበሩ ወአክበሩ ብሔሮሙ በሰላም ወአልቦ ዘይጌርሞሙ፡፡ 27 አመ ሜጥክዎሙ እምአሕዛብ ወአስተጋባእክዎሙ እምበሐውርተ አሕዛብ ወእትቄደስ ቦሙ በቅድመ አሕዛብ፡፡ 28 ወየአምሩ ከመ አነ ውእቱ እግዚአብሔር አምላኮሙ ሶበ አስተርአይክዎሙ በቅድመ አሕዛብ ወአስተጋብኦሙ ውስተ በሐውርቲሆሙ ወኢይተርፍ እንከ እምኔሆሙ ህየ፡፡ 29 ወኢይመይጥ እንከ ገጽየ እምኔሆሙ እስመ ከዓውኩ መዓትየ ላዕለ ቤተ እስራኤል ይቤ እግዚአብሔር እግዚእ፡፡

Eze 40. 1 ወእምዝ አመ ፳ወ፭ ዓም እምዘ ተፄወውነ በቀዳሚ ወርኅ አመ ፲ ለሠርቅ ወ፲፬ ዓመት እምድኅረ ተፄወወት ሀገር ውእተ አሚረ ኮነ እደ እግዚአብሔር ላዕሌየ፡፡ 2 ወወሰደኒ በራዕየ እግዚአብሔር ውስተ ምድረ እስራኤል ወአንበረኒ ውስተ ደብር ነዋኅ ጥቀ ወውስቴቱ ከመ ዘሀገር ሕኑፅ አንጻርየ፡፡ 3 ወአብአብአኒ ህየ ውስት ሀገር ሕንፅት ወረከብኩ ብእሴ ወርእየቱ ከመ ርእየተ ብርት ርሱን ወሀብለ መሥፈርተ ውስተ እዴሁ በህለት ዘዓቅም ወይቀውም ውስተ አንቀጽ፡፡ 4 ወይቤለኒ ውእቱ ብእሲ ርኢከኑ ወልደ እጓለ እመሕያው ወነጽር በአዕይንቲከ ወእጽምዕ በእዘኒከ ወዕቀብ በልብከ ኵሎ ዘአነ አርእየከ እስመ ከመ እርኢከ መጻእኩ ወኵሎ ዘርኢኩ ንግሮሙ ለቤተ እስራኤል፡፡ 5 ወናሁ ሐፁር አንተ አፍአሁ ለዓውደ ቤት ውእቱ በዓውድ ወህለት ዘዓቅም ውስተ እዴሁ ዘሣድስ በእመት ወስዝር ወበመጠነ ርኅበ መስፈርተ መሠረቱ ወጠንቀቀ ባህለት ወቆሙሂ ዓረየ ወዓረቀ ባህለቱ፡፡ 6 ወቦአ አንቀጸ ዘይኔጽር ጽባሐ ወ፯ መዓርጊሁ ወመጠነ ርኅበ አንቀጽ ዘኤላም በበሣድስ ሳድስ ጠንቀቀ በህለት ወቱሔ ወጠንቀቀ በህለት ኑኃ ወግድማ ጠንቀቀ በህለት ወኤላም ማዕከለ ቱሔላት ፯ በአመት፡፡ 7 ወካልዕኒ ቲሔ ጠንቀቀ በህለት ኑኆ ወዔላምሂ ኃምስ በአመተ ወሣልስሂ ቲሔ ጠንቀቀ በህለት ኑኁኒ ወግድሙኒ በምልዓ በህለት፡፡ 8 ወአኤልሂ ዘውስተ ኃዋሁት ቅሩበ ኤላም ሳምን በአመት አንቀጹ፡፡ 9 ወእኤልሂ ዘካዕበ እመት ወእላም ዘውስተ አንቀጸ ኆኅት፡፡ 10 ቲሔቀድሜሃ ፴ እምለፌ ወ፴እምለፌ ወዓቅም ውስተ ሠለስቲሆሙ ዓቅም ውስተ ኤላም እምለፌ ወእምለፌ፡፡ 11 ወሰፈረ ርኅበ ኆኅተ አንቀጽ ፳ በእመት ወግድመ አንቀጹ ፳ ወሣልስ በእመት፡፡ 12 ወበእመት ይጠወም ውስተ ገጸ ትሔ አሐቲ እመት ጥቅሙ እምለፌሂ ወእምለፌሂ ወቲሔ ሣድስ በእመት እምለፌ ወሣድስ እመት እምለፌ፡፡ 13 ወሰፈረ አንቀጽ እምዓረፍተ ትሔ ርዓቡ ፳ወ፭ ዛቲ ኆኅት ኀበ አንቀጽ፡፡ 14 ወዓፀዱ ዘኤላም ዘቅድመ ኆኅት ፳ ወስድስ በእመት ወስድስ ወ፳ በእመት ዘዓወደ ቴሔ፡፡ 15 ወዓፀዱ ዘጸናፈ ጴዴ ውስተ አንቀጸ ኤላም ዘአንቀጽ ውሣጤ ኃምስ በእመት፡፡ 16 ወመሳክው ኅቡዕ መንገለ ቴሔ ወኀበ ኤላም እንተ ውሥጡ ዴዲ ዓፀድ ዘዓውድ ወከማሁ ለኤላም መሳክዊሁ የዓውድ እንተ ውሥጡ ወውስተ ኤላም ዐበራት እምለፌ ወእምለፌ፡፡ 17 ወአብአኒ ውስተ ውሤጢ ዓፀድ ወርጉፍ ግሉፍ፡፡ 18 ወአዕማድ ፶ ዓፀደ ዓውዱ ወልቡስ አዕማዲሁ ወህዋራት መንገለ ደቡብ ለዴዲ በአምጣነ ኑኃ ዴዲያቲሁ፡፡ 19 ወመጠነ ርኅበ ዓፀድ እምነ መድረከ ኆኅት ጸናፌ ዘመንገለ ውስጥ እስከ መድረካት ይኔጽር አፍአ ፻ ለመንገለ ጽባሕ ወአብአኒ መንገለ ሰሚኑ፡፡ 20 ወናሁ ዴዲ ይኔጽር መንገለ ሰሜኑ አንቀጸ ጸናሬ ወሰፈረ ኑኆ ወግድሞ፡፡ 21 ወቴሔ እምለፌሂ ሣልስ ወእምለፌሂ ሣልስ ወኢላው ወኢላም ወጸበራቲሃ ዘይኔጽር መንገለ ጽባሕ ኃምስ በእመት ኑኁ ወግድሙ ፳ወ፭ በእመት፤ 22 ወመሳክውሂ ወኤላምሂ ወጸበራቲሃ በከመ አንቀጽ ዘይኔጽር ጽባሕ ወመዓርጋቲሃ እኁዝ ዘየዓርግ ውስቴታ ኀበ ኤላምኒ እምውስጥ፡፡ 23 ወአንቀጸ ዓፀድ ውሣጤ ይኔጽር መንገለ ዓፀድ ሰሜናዊ ከመ ዴዲ ዘይኔጽር ጽባሐ ወሰፈረ ዓፀደ እምለፌ ወእምለፌ ወእምዴዲ እስከ ዴዲ ፻ በእመት፡፡ 24 ወወሰደኒ መንገለ ደቡብ ወሰፈረ ትሔ ወኤሌው ወኤላምኒ ወቴሔ ወከመ አምጣኒሃ ለዝኩ፤ 25 ወመሳክዊሃኒ ወኤላምኒ ወየዓውድ በከመ መሳክዊሃ ለኤላም ፶ በእመት ኑኁ ወግድሙ ፳ወ፭፡፡ 26 ወ፯ መዓርጊሁ ወኤላም እምውስጥ ወበበራቲሃኒ እምለፌ ወአሐቲ እምለፌ አሐቲ ለመንገለ ኤላው፡፡ 27 ወኆኅታ ቅድመ ኆኅታ ወውስተ ውሣጤ ዓፀድ ደቡባዊ ወሰፈሮ እምዓፀድ እምኆኅታ እስከ ኆኅት ዘመንገለ ደቡብ ፻ በእመት ራኅቡ፡፡ 28 ወአብአኒ ውሣጤ ዓፀድ ደቡባዊ ወሰፈር ዲቤሁ ዘመንገለ ደቡብ ዘከመ አምጣኑ፡፡ 29 ወመሳክዊሃኒ ወኤላም ዘመንገለ ዓውዱ ፶ በእመት ኑኃ ወግድማ ፳ ወኃምስ በእመት፡፡ 30 ወኤላም የዓውዶ ዓውዶ ኑኁ በ፲ወ፭ በእመት ወርኅቡ ፶ በእመት፡፡ 31 ወኤላም ውስተ ዓፀድ ጸናፌ ወደበራት ውስተ ኤላም ወ፰ መዓርጋቲሃ፡፡ 32 ወእብአኒ አንቀፀ ዓፀድ ዘይኔጽር ጽባሐ ወሰፈሮ ወከማሁ አምጣኒሁ፡፡ 33 ወትሔ ወኤላው ወኤላም ወከማሁ አምጣኒሁ ወመላክዊሁኒ ወኤላም ዘዓውዱ ፶ በእመት ኑኁ ወግድሙ ፳ወ፭ በእመት፡፡ 34 ወኤላም ውስተ ዓፀደ ውሣጤ ወደበራት ውስተ ኤላው እምለፌሂ ወእምለፌሂ ፰ መዓርጋቲሃ፡፡ 35 ወአብአኒ አንቀጸ ሰሜናዊ ወሰፈሮ ወከማሁ አምጣኒሁ፡፡ 36 ወትሔ ወኤላው ወኤላም መሳክዊሁ ወዓውዱ ፶ በእመት ኑኁ ወኤላም ግድሙ ፳ወ፭፡፡ 37 ወኤላም ዘጸናፌ ዓፀድ ወደበራቲሁ ለኤልው ለፌሂ ወለፌሂ ፰ መዓርጋቲሃ ለጽርሑ፤ 38 ወኆኃቲሃኒ ለኤላም ውስተ አንቀጽ ወበህየ ያወጽሑ መሥዋዕቶሙ፡፡ 39 ወውስተ ኤላም ዘዴዲ ፪ እምለፌሃ ማዕዶት ወ፪ ማዕዶተ ለፌሃ ከመ ይብልዑ በውስቴቶሙ መሥዋዕቶሙ ወዘበእንተ ኃጢአት ወዘበእንተ ኢያእምሮ፡፡ 40 ወመንገለ ደቡብ ለመሥዋዕት ዘይኔጽር ስሚኒተ ፪ ማዕዶተ ዘመንገለ ደቡብ ለካልዕት ወኖኃት ኤላም፡፡41 ወ፬ ማዕዳት እምጽባሒሁ ፬ እምለፌ፡፡ መንገለ ደቡብ ለኆኅት፡፡ ፰ ማዕዳት ወቅድሜሁ ይጠብሑ በዲቤሁ ዘአጥብሑ በቅድሜሁ፡፡ 42 ወ፬ ማዕዳት ለቊርባን ዘዕብን ውቅሮ ኑኁ በእመት መንፈቅ ወግድሙ ወቆሙ እመት በዲቤሆን ያነብሩ ንዋዮሙ በዘይጠብሑ መሥዋዕተ ወቊርባነ፡፡ 43 ወከናፍሪሆሙ ዘእመት ዘውቅሮ አንተ ውሥጡ ዓውዱ ወጠፈር መልዕልተ ማዕዳት ወክዱን እምዝናም ወእምፀሐይ፡፡ 44 ወእብአኒ ዓፀደ ውሥጥ ወናሁ ፪ ኤክስድረ ውስተ ዓፀድ ውስጥ ወአሐቲ ደቡብ ለኆኅት እንተ ትኔጽር ስሜነ ወትበውእ ለመንገለ ደቡብ ወአሐቲ ደቡብ ለአንቀጽ ደቡባዊ ዘይበውእ መንገለ ሰሜን፡፡ 45 ወይቤለኒ ኤስኬዴረ ዛቲ አንተ ትኔጽር ደቡበ ለካህናት ለእለ የዓቅቡ ቤትየ፡፡ 46 ወኤክስድሬ እንተ ትኔጽር ስሜነ ለካህናት ለእለ የዓቅቡ መሥዋዕትየ እሙንቱ ደቂቀ ቅዱሳን እለ ይቀርቡ ኀበ እግዚአብሔር እምሌዊ ይትለአክዎ፡፡ 47 ወሰፈሮ ለዓፀድ ኑኁ ፻ በእመት ወግድሙ ፻ በእመት እም፬ቱ ገጹ ወመሥዋዕት ቅድመ ቤት፡፡ 48 ወእብአኒ ውስተ ኤላም ዘቤተ ወሰፈሮ ለአኤል ዘኤላም ኃምስ በእመት ርኅቡ እምለፌሂ ወእምለፌሂ ኃምስ ወግድመ አንቀጹ ፲ወ፬ወኢጲሜዲስ ዘኤላም ወኆኅቱ ፫ በእመት ለፌሂ ወለፌሂ ፫ በእመት፡፡ 49 ኑኁ ለኤላም ፳ በእመት ወግድሙሂ ፲ ወካዕበ በእመት ፲ወ፪ መዓርጋቲሃ ወአዕማደ ውስተ ኤላም አሐቲ እምለፌ ወአሐቲ እምለፌ፡፡

Eze 41. 1 ወአብአኒ ጽርሐ ኀበ መጠኑ ለኤላም ፯ በእመት ርኅቡ ለፌሂ ፯ በእመት ወግድሙ ለፌሂ ለኤላም፡፡ ፪. ወግድመ ዴዲሁ ፳ በእመት ወኢጴሚዴስ ለኆኅት ፭ በእመት ለፌሂ ወሰፈሮ ኑኁ ፵ በእመት ወግድሙ ፳ በእመት፡፡ 3 ወቦአ ዓፀደ ውሣጤ ወሰፈሮ ለአኤል ዘበኆኅት ካዕበ በእመት ወኆኅቱሂ ሣድስ በእመት ወኢጲሚድስ ፭ በእመት ለፌሂ ፭ ለፌሂ፡፡ 4 ወሰፈሮ ኑኆ ፵ በእመት ወግድሙ ፳ ቅድመ ጽርሑ ወይቤለኒ ዝንቱ ለቅዱሰ ቅዱሳን፤ 5 ወሰፈሮ አረፍተ ቤቱ ፯ በእመት ወግድመ ገቦሁ ፬ በእመት፡፡ 6 ወአውደ ገቦሁ ውስተ ገቦሁ ወዓውደ ገበዋቲሁ ፴ወ፫ ዕፁፍ ወእቱት ዓረፍተ ቤቱ እምገቦ ቤቱ ዘዓውዱ ከመ ይኩኖሙ ለእለ ይትሜጠዉ ምርአየ ዘዓውዳ ከመ ግሙራ ኢይትለከፍ ዓረፍተ ቤቱ፡፡ 7 ወግድሙ ላዕለ ገቦሁ በከመ ሥርዓቱ እምዓረፍቱ ዘመንገለ ላዕላይ ገቦሁ በከመ ሥርዓቱ እምአረፍቱ ዘመንገለ ላዕላይ ዓውዱ ለቤቱ ከመ ይርኃቡ በላዕሉ ወእምታሕቱ የዓርግዎ አጽራሐቲሁ ወእምነ ማዕከሉ ለተሥላሱ፡፡ 8 ወተራዓይል ዘቤቱ ልዑል ዓውዱ ወርኁቅ ገበዋቲሁ ዕሩይ በህለት ፯ በእመት ዕቱተ፡፡ 9 ወግድመ ዓረፍተ ገቦሁ ዘአፍአ ፭ በእመት፡፡ 10 ወባዕድኒ ዘማዕከለ ገቦ ቤቱ ኢክስሮድስ ግድሙ ፳ በእመት ግድሙ ዘየዓውድ ቤቶ፡፡ 11 ወኆኅታ ኤክስርሮን ዘቤቱ ዘዓውዳ ዘኀበ ኆኅት አሐቲ ስሜናዊ ወአሐቲኒ ኆኅት ደቡባዊት ወግድሙ የማናዊ ፶ በእመት ርኅቡ ወዓውዱ፡፡ 12 ወዲዮርዛሕ ቅድመ አጱሊጱ ከመ ባሕር ፸ በእመት ወግድመ ዓረፍቱ ለዮርዛሕ ፭ በእመት ዓውዱ ወኑኁ ፭ በእመት፡፡ 13 ወመጠኑ ቅድመ ቤቱ ኑኁ በእመት ፻ ወባዕዳንኒ ወጽዮርዛን ወዓረፍቱኒ ምዕት በእመት ኑኁ፡፡ 14 ወግድሙሂ ቅድመ ቤቱ ወቅድሜሁ ፻ በእመት፡፡ 15 መጠነ ኑኁ ለድዮርዛን ጦስ ዘቅድመ አጰሊጱ ዘድኅረ ውእቱ ቤት ወአጰሊጱ ለፌሂ ወለፌሂ ኑኁ ፻ በእመት ወርኅቡሂ ወአጐንጢስ ወኤላም ጸናፊ፡፡ 16 ወመናብርቲሁ ወመሳክዊሁ ወሰቅሰቀ ዓውዱ መሐውዕ ወጥቅሙሂ ወቤቱሂ ወሰሌዳተ እምድኅሩ፡፡ 17 እስከ መሳክዊሁ ወመሳክዊሁ ዘበ፫ ምሕዋሃቲሃ ወእንተ ውሥጡ ወእንተ አፍአሁ ዓውዱ ወሠራዊቱ ወግሉፍ፡፡ 18 ወኪሩብ ወጸበራት ማዕከለ ኪሩብ ወፀበራት ወ፪ ኪሩብ፤ 19 ወገጹ ገጸ ሰብእ ኀበ ፀበራት ለፌሂ ወገጸ አንበሳ ለፌሂ ወለፌሂ ወግሉፍ ኵሉ ቤቱ አውግ፡፡20 እምታሕቱ እስከ ጠፈሩ ኀበ ኪሩብ ወጸበራተ ግሉፈ፡፡ 21 ወጽርሐ መቅደሱ ዘይጠውም ርቡዐ ቅድመ ገጸ መቅደሱ ወርእየተ ገጹ፡፡ 22 ከመ ምሥዋዕ ዘዕፅ በእመት ቆሙ ወኑኁ ካዕበ እመት ግድሙ እመት ወካዕበ ዘአቅርንት ወዲቤሃኒ ወዘዓረፋቲሃኒ ዘዕፅ ወይቤለኒ ዛቲ ማዕድ ዘቅድመ እግዚአብሔር፡፡ 23 ወ፪ ኆኅት ለጽርሐ መቅደሱ ወ፪ ኅዋህዋቲሃኒ፡፡ 24 ወበበ፪ መዓፁቲሁ፡፡ 25 ወግሉፍ ውስቴቱ ኪሩብ ወጸበራተ ግሉፋት ቅድስታ ወመሣክው ቅድስታ፡፡ 26 ወመሳክው ኅቡአ ወሰፈሮ ለፌሂ ወለፌሂ ይትመሰል ገበዋተ ቤቱ፡፡

Eze 42. 1 ወወሰደኒ ዓፀደ ጸኖፌ ጽባሐዊ ዘቅድመ ኆኅተ ሰሜናዊ ወእብአኒ ወናሁ ኤክስድረ ኀበ ኢጰለጲ፡፡ 2 ኀበ ድዮርዛንጦስን ኑኁ ፻በእመት ወርኅቡ ፶ በእመት፡፡ 3 ወጽሑፍ ከመ ዓፀደ ውሣጤ ወይቤለኒ ኤክስድረ ሰሜናዊ፤ 4 ወኤክስድረ ደቡባዊ ዘቅድሳት ውእቱ ህየ ኀበ ይበልዑ ካህናት ውእቱ ወበህየ ደቂቀ ሳዶቅ እለ ይቀርቡ ኀበ እግዚአብሔር ወህየ ያነብሩ ቅድስተ ቅዱሳን ወመሥዋዕት ዘበእንተ ኃጢአት፡፡ 5 ወአንተ ወልደ እጓለ እመሕያው አርአዮሙ ኃጢአቶሙ ለቤተ እስራኤል ዘቦቱ የኃድጉ ኃጢአቶሙ ወግብሮሙ ወመሥዋቶሙ በዛቲ ቤት ወእሙንቱ ይረክቡ መቅሠፍቶሙ በእንተ ኵሉ ዘገብሩ፡፡ 6 ወሠዓሎ ለዝቤት ወትርሲቶ ወአናቅጺሁ ወምውፃዓቲሁ ወምብአቲሁ ወኵሎ ግብሮ አርእዮሙ፡፡ 7 ወትጽሕፍ በቅድሜሆሙ ይዕቀቡ ኵሎ ትእዛዝየ ወኵሎ ሥርዓትየ ወይግበርዎ ወሥዕለ ቤቱ በዲበ ደብር ወኵሎ አድባር ዘዓውዱ ቅድስተ ቅዱሳን ውእቱ ከመዝ ሕጉ ለቤተ፡፡ 8 ወይቤለኒ ወልደ እጓለ እመሕያው ከመዝ ይቤ እግዚአብሔር እግዚእ ከመዝ ሥርዓቱ ለመሥዋዕት አመ ይገብርዎ ወየዓርጉ መሥዋዕታት ወይከዕዉ ቅድሜሁ ጽንሐሆሙ፡፡ 9 ወትሁብዎሙ ለካህናት ወለሌዋውያን እምዘርአ ሳዶቅ እለ ይቀርቡ ኀቤየ ይቤ እግዚአብሔር አምላክ ከመ ይትለአኩኒ፡፡ 10 ላህመ ፩ እምውስተ መርዔት በእንተ ኃጢአት ይነሥኡ እምደሞሙ፤ ወይወድዩ ውስተ ፬ አቅርንተ ምሥዋዕ ወበውስተ ፬ መዓዝኒሃ ለመሥዋዕት ወትነዝኅ ዓውደ መደቡ፡፡ 11 ወይቤለኒ እግዚአብሔር ዛቲ ኆኅት ዕፁታ ትነብር ወኢትተረኃው ወአልቦ ዘይበውዕ አንተ ህየ እስመ እግዚአብሔር አምላከ እስራኤል ይበውእ አንተ ውስቴታ፡፡ 12 ከመዝ ይቤ እግዚአብሔር አምላከ ኵሉ ዘእምባዕድ ዘመድ ዘከማነ ወግዙረ ልብ ወኢኮነ ግዝረተ ነፍስቱ ኢይበውእ ውስተ መቅደስየ ዘእንበለ ሌዋውያን እስመ አስሐትዎሙ ለእስራኤል ወአግብእዎሙ ኀበ ጣዖቶሙ ዌትፈደዩ በኃጢአቶሙ ወይከውኖሙ ለቤተ እስራኤል መቅሠፍተ በጌጋዮሙ፡፡ 13 በእንተዝ አንሣእኩ እዴየ ላዕሌሆሙ ይቤ እግዚአብሔር አምላክ ከመ ይትደዩ ኃጢአቶሙ ወኢይቅረቡ ኀቤየ ከመ ትለአኩኒ፡፡ 14 ወለኵሉ ዘገብሩ ካህናት ወሌዋውያን ደቂቀ ሳዶቅ እለ የዓቅቡ መቅደስየ አመ ዓለዉኒ ደቂቀ እስራኤል እሙንቱ አብኡ ሊተ መሥዋዕተ ወቆሙ ቅድሜየ ይቤ እግዚአብሔር እግዚእ፡፡ 15 እሙንቱ ይበውኡ ኀበ ማዕድየ ወየዓቅቡ ወይገብሩ ወዝንቱ ይከውኖሙ ርስቶሙ ዘአውረስክዎሙ አነ ወይሁብዎሙ ምኵናነ በውስተ ደቂቀ እስራኤል እስመ አነ መክፈልቶሙ ለደቂቀ ሳዶቅ፡፡ 16 ከመዝ ይቤ እግዚአብሔር እግዚእ ኮነክሙአ አከለክሙአ መኳንንተ እስራኤል ኅድጉአ ዓመፃ ወግፍአ ወግበሩ ፍትሐ ወጽድቀ ወኅድጉ ተዓግሎ ሕዝብየ ይቤ እግዚአብሔር አምላክ፡፡ 17 መደልወ ጽድቅ ወመሥፈርተ ጽድቅ ግበሩ ወ፩ ይኩን መስፈርትክሙ ለውሂብኒ ወለነሢአኒ ከመ ይሣሃልክሙ እግዚአብሔር፡፡ 18 ከመዝ ይቤ እግዚአብሔር እግዚእ በቀዳሚ ወርኅ አመ ሠርቀ ወርኅ ትነሥኡ ላህመ እምነ መራዕይ ዘአልቦ ነውር በዘያስተርእዩ ወይነሥአ ካህን እምደሙ ወይነዝኅ ውስተ ፬ መዓዝኒሃ ለምኵራብ ወምሥዋዕኒ ወዓፀደ ውሣጤ፡፡ 19 ወከማሁ ትገብሩ በስቡዓ ሠርቅ ከመዝ ይቤ እግዚአብሔር እግዚእ፡፡ 20 አንቀጽ ዘዓፀደ ውስጥ ዜኔጽር ጸባሐ ዕፅወ ይነብር ሰዲሰ ዕለተ ወበዕለተ ሰንበተ ትረኃው ወበዕለተ ሠርቀኒ ይትረኃው፡፡ 21 ወይበውእ ንጉሥ አንተ ፍኖተ ኤላም እምጸናፌ ዴዲ ወይቀውም ቅድመ ኆኅት ወይገብሩ ካህናት መሥዋዕተ መድኃኒት ወይሰግዱ ውስተ መድረከ ኆኅት ወኢይትዓፀው ኆኅቱ እስከ ሠርክ፤ 22 ወይሰግዱ አሕዛበ ምድር በውእቱ መድረክ በበሰንበት ወበበሠርቀ ወርኅ ቅድመ እግዚአብሔር፡፡ 23 ወይበውእ ንጉሥ መሥዋዕተ ለእግዚአብሔር በዕለተ አንበት ፺ አባግዓ ፯ ሐራጊተ ዘአልቦ ነውር፡፡ 24 ወበዕለተ ሠርቅሂ እጕለ ላህምሂ ንጹሐ ወ፯ ሐራጊተ አባግዓ ንጹሐነ ወያበውእዎን እንተ ፍኖተ ኤላም ወእንተ ህየ ይበውዑ ወይወጽኡ፡፡ 25 ወሶበ ይበውኡ አሕዛበ ምድር ቅድመ እግዚአብሔር በበዓላት ዘይበውእ እንተ አንቀጽ ሰሚናዊ ይሰግድ ወእንተ ይእቲ ፍኖት ይወጽእሂ ወይሰግድ፡፡ 26 ወንጉሥነ ይበውእ ማዕከሎሙ በበሰንበት ወበበዓላት ወያበውእ መሥዋዕተ መድኃኒት በከመ ይገብሩ በዕለተ ሰንበት ወይወጽእ፡፡ 27 ወይትዓፆ ኆኅት ወመሐስዓ ዘዓመት ይገብር መሥዋዕተ ለእግዚአብሔር ወኵሎ አሚረ በበነግህ ይገብር፡፡ 28 ወአውፅአኒ ኆኅተ ዕሚናዊ ወወሰደኒ አንቀጸ ጸናፊ እንተ እፍአሁ ወዴዲ ዓፀድ ዘይኔጽር ጽባሐ፡፡ 29 ወናሁ ማይ ይውኅዝ እመንገለ የማን፡፡ 30 ወመጽአ ብእሲ ዘይፀውር ዓቅመ መስፈርት ወሰፈረ ፲፻ በውእቱ ዓቅም ወተዓደወ እምውእቱ ማይ፡፡ 31 ወሰፈረ ፲፻ በውእቱ ዓቅም ወእምዝ ስእነ ኃላፊ እስመ ዓቢይ ወኂዙ፡፡ 32 ወይቤለኒ ርኢከኑ ወልደ እጓለ እመሕያው ወወሰደኒ ወሜጠኒ ኀበ ድንጋገ ፈለግ፡፡ 33 ወናሁ ኀበ ድንጋገ ፈለግ ብዙኅ ዕፀው ለፌሂ ወለፌሂ፡፡ 34 ወይቤለኒ ዝማይ ዘይውኅዝ መንገለ ገሊላ ጽባሐዊ ወይወርድ ላዕለ ዓረብ ወይበጽሕ ኀበ ባሕር ወይፌውሶ ለማይ ዘይወጽእ ወኵሉ ማይ ሰብእ ወኵሉ እንስሳ ይሰትይዎ፤ 35 ወይመልዑ ዓሣት ውስቴቱ ወብዙኅ ወጥዑመ ይከውን ማዩ፡፡ 36 ወይመጽኡ መሠግራን ህየ ወእምነ ኢናግደን እስከ እምኢናጋልማ ይረብቡ ህየ መሣግሪሆሙ፡፡ 37 ወዓሣቲሆን ከመ ዓሣተ ባሕር ዓበይት ወብዙኅ ፈድፋደ ጥቀ፡፡ 38 ወይወጽኡ ድንጋገ ፈለግ እምለፌሂ ወእምለፌሂ ኵሉ ዕፅ ዘይበልዑ ኢይበሊ ወኢይማስን ፍሬሁ በላዕሌሁ ሐዲሰ ይትረከብ በኵሉ ጊዜ እስመ ማዩ እመቅደሱ ወይወጽእ ወይከውን ፍሬሁ ለሲሳይ ወለፈውስ፡፡ 39 ከመዝ ይቤ እግዚአብሔር እግዚእ መክፈልተ ርስቶሙ ለ፲ወ፪ ሕዝበ ደቂቀ እስራኤል ወትወርስዎ አንትሙ እስመ አንሣእኩ እዴየ ከመ አሀቦሙ ለአበዊክሙ፡፡ 40 ወባሕር እመንገለ ደቡብ ወመንገለ ባሕር ዓቢይ እንተ ታወርድ መንገለ ኤላም ወሞዓብ ወቴራስ፡፡ 41 ወኤፍሬም ወኤልያም፡፡ 42 ወማዕከለ ወሰኖሙ ማቲያዎን ወአውናኖ መልዕልተ ደወሎሙ ለአፅራኒ፡፡ 43 ጥዩሰ በማዕከለ ደማስቆ ወማዕከለ ገለዓድ ወማዕከለ ምድረ እስራኤል የኃልፍ ዮርዳኖስ ላዕለ ብሔር ዘፊንቆን፡፡ 44 ዘመንገለ ጽባሕ ወሰሜን ወደቡብ እምቴማን ወፍንቆን እስከ መሪሞት ወዲማቃዴም፡፡ 45 ዘተሰፍሐ ኀበ ባሕር ዓቢይ ውእቱ ዘመክፈልተ ደቡብ ወየኃልፍ ዘኀበ ባሕር ዓቢይ ወየኃልፍ እስከ ቅድመ ፍኖተ አሞት፡፡ 46 ወትትካፈልዎ ለምድሮሙ ፲ወ፪ ሕዝበ እስራኤል፡፡ 47 ወይትዓፀውዋ ፈላስያን እለ ማዕከሌክሙ እለ የዓውዲክሙ በማዕከሌክሙ ደቂቀ ወይከውኑክሙ ከመ ዘውስተ እስራኤል ፍጥረቶሙ ምስሌክሙ ወይበልዑ በርስትክሙ በማዕከለ ርስተ እስራኤል፡፡ 48 ወይከውኑ ውስተ ሕዝብ ፈላስያን ወትከፍልዎሙ ምስሌሆሙ ይቤ እግዚአብሔር አምላክ፡፡

Eze 43. 1 ወዝውእቱ አስማቲሆሙ ለእሉ ቀደሙ ሕዝብ ዘመንገለ ሰሜን ዘደወለ ሙራድ ፍኖተ ኢማት ወኢላም ኀበ ወሰኖሙ ዘደማስቆ ሰሜናዊ መክፈልተ ኢማት ወይከውኖሙ እምጽባሐዊ እስከ ብሔረ ድንምያ፡፡ 2 ወእምወሰነ ዳን ጽባሐዊ እስከ ብሔረ አሴር አሐቲ፡፡ 3 ወእምወሰነ አሴር እመንገለ ጽባሑ እስከ ብሔረ ንፍታሌም አሐቲ፡፡ 4 ወእምውስተ ንፍታሌም ወእምጽባሒሁ እስከ ብሔረ ምናሴ አሐቲ፡፡5 ወእምወሰነ ምናሴ እስከ ጽባሒሁ ለባሕረ ኤፍሬም አሐቲ፡፡ 6 ወአሐቲ እምወሰነ ኤፍሬም እምጽባሒሁ እስከ ባሕረ ሮቤል፡፡ 7 ወአሐቲ እምወሰነ ሮቤል እምጽባሒሁ እስከ ባሕረ ይሁዳ፡፡ 8 ወበጽባሒሁ ይከውን ጽንፉ ኀበ ይትፈለጥ፡፡ 9 ወ፪ ፶፻ ግድሙ ወኑኁ በ፩ መክፈልቱ እምጽባሕ እስከ ባሕር ወይከውን መቅደስየ ማዕከሎሙ፡፡ 10 በውስተ ቀዳሚት ዘይፈልጡ ለእግዚአብሔር ኑኁ ፪ኤ ፶፻ወ፶፻፡፡ 11 ዝውቱ ቀዳምያቲሁ ለመቅደሱ ለካህናት ዘመንገለ ሰሜንሂ ፪ኤ ፶፻ወ፶፻፡፡ 12 ወርኅቡ ዘመንገለ ባሕር ፻፻ ወርኅቡ ዘጽባሕ ፻፻ ወዘመንገለ -------------ደቡብ ፻፻ወ፶፻፤ 13 ወይከውን ደብረ መቅደሱ ማዕከሉ ለካህናት ለእለ ተቀደሱ ደቂቀ ሳይቅ እለ የዓቅቡ ቤተ፡፡ 14 ወይስሕቱ በጌጋዮሙ ለሰቂቀ እስራኤል ከመ አበሱ ሌዋውያን፡፡ ወይኩኖሙ ቀዳሚት ዘያበውኡ እምቀዳምያተ ምድር ቅዱስ ለቅዱሳን እምባሕረ ሌዋውያን፡፡ 15 ወሌዋውያንሰ ዘቅሩበ ደወሎሙ ለካህናት ፪፼ወ፶፻፡፡ ወኑኁ ወግድሙ ፼፡፡ 16 ወኢይሠይው እምኔሁ እስመ ቅዱስ ውእቱ ለእግዚአብሔር ወይከውን ሀገር ማዕከሎሙ፡፡ 17 ወይከውን ቀዳሚያተ ወእለሂ ይገብርዎ ኅብስተ ለእለ ይነድቁ ሀገረ ወይብሐዋ ለሀገር ኵሉ ደቂቀ እስራኤል ወኵሎ ሕዘቢሆሙ ረቡዓ ይገብርዎ መቅደሰ እምኅዝአተ ሀገር፡፡ 18 ወዘተርኢ እምዝ ለመኰንን እምቀዳምያተ ቅዱስ ለግብረ ሀገር ቅድመ ገጹ ለዝኩ ፪፼ወ፶፻ ኑኁ፡፡ 19 እስከ ወሰኖሙ ጸባሐዊ ዘመንገለ ባሕር ቅድመ ገጹ ለዝኩ ፪፼ወ፶፻ እስከ ወሰን ዘመንገለ ባሕር ዘኀበ መክፈልተ ንጉሥ፡፡ 20 ወይከውን ቀዳምያት ቅዱስ መቅደሰ ቤተሂ ማዕከላ፡፡ 21 ወእምነ መክፈልተ ሌዋውያን ወመክፈልተ ሀገር ዘመንገለ መኰንን ይከውን ማዕከለ ብሔረ ይሁዳ ወማዕከለ ብሔረ ብንያም ለመኳንንት ኢይከውነከ፡፡ 22 ወዘተረፈ እምአሕዛብ ዘመንገለ ጽባሕ እስከ ባሕር ዘብንያም አሐቲ፤ 23 ወእምጻወሰ ብንያም ዘመንገለ ጽባሕ እስከ ባሕረ ስምዖን አሐቲ፡፡ 24 ዘመንገለ ጽባሕ እስከ ባሕረ ይሳኮር አሐቲ፡፡ 25 ወእምዳወአ ይሳኮር ዘመንገለ ጽባሕ እስከ ባሕረ ዛብሎን አሐቲ፡፡ 26 ወእምባሕረ ዘብሎን ዘመንገለ ጽባሕ እስከ ባሕረ ጋድ አሐቲ እስከ ሰሚኑ፡፡ 27 ወይከውኑ ወሰኑ እንተ የማን ወማየ መሪሞት፡፡ 28 ወይወርሱ እስከ ባሕር ዓቢይ ወለዛቲ ምድር ያስተካፍልዎሙ ለሕዝበ እስራኤል ከመዝ ይቤ ይትካፈሉ፡፡ 29 ወይቤ እግዚአብሔር አምላክ ከመዝ ሙፃዓ ስማናዊ ፵፻ ኆኅተ ሀገሩ ይሰመይ ቤተ አሕዛበ እስራኤል፡፡ 30 ወ፫ አናቅጽ ገጸ ሰሚኑ አንቀጸ ሮቤል አሐቲ አንቀጸ ይሁዳ አሐቲ፡፡ 31 አሐቲ አንቀጸ ሌዊ ወገጸ ጽባሕ ፵፻ወ፭፻፡፡ 32 ወ፫ አናቅጸ ኆኅቱ ዘዮሴፍ አሐቲ ዘኆኅተ በንያም አሐቲ ዘዳን አሐቲ፡፡ 33 ወገጸ ደቡብ ፬፻ወ፭፻ አምጣኑ ወ፫ አናቅጽ፡፡ 34 አንቀጸ ስምዖን አሐቲ፡፡ 35 አንቀጸ ይሳኮር አሐቲ፡፡ 36 አንቀጸ ዛብሎን አሐቲ፡፡ 37 ወገጸ ባሕር አምጣኒሁ ፬፻ወ፭፻ወ፫ አናቅጽ ኆኅተ ጋድ አሐቲ፡፡ 38 ኆኅተ አሴር አሐቲ፡፡ 39 ኆኅተ ንፍታሌም አሐቲ፡፡ 40 ወዓውዱኒ ፼ወ፹፻ ወስመ ሀገሩ እግዚአብሔር ኃደረ ህየ እስመ ከመዝ ውእቱ ሰማ፤ 41 ወገጸ ባሕር አምጣኒሁ ፬፻ወ፭ወ፫ አናቅጺሁ፡፡ 42 ኆኅተ ጋድ አሐቲ፡፡ 43 ኆኅተ አሴር አሐቲ፡፡ 44 ኆኅተ ንፍታሌም አሐቲ፤ ወዓውዱኒ ፼፹፻ ወስመ ሀገሩ እግዚአብሔር ኃደረ ህየ እስመ ከመዝ ውእቱ፡፡

ተፈጸመ መጽሐፈ ሕዝቅኤል ነቢይ፡፡ ስብሐት ለእግዚአብሔር፡፡

ለዓለመ ዓለም አሜን፡፡ ወአሜን ለይኩን ለይኩን፡፡